**Z A P I S N I K**

sa 19. sjednice Gradskog vijeća Grada Nove Gradiške održane 20. prosinca 2019. u Gradskoj vijećnici, Trg kralja Tomislava 1., Nova Gradiška.

Sjednicu je sazvala Ljepša Rakas-Vujčić, dr.med., predsjednica Vijeća.

Sjednica je započela s radom u 11,00 sati.

Po završenom prozivanju Ljepša Rakas-Vujčić, dr.med., predsjednica Vijeća utvrdila je da je od ukupno 17 izabranih članica i članova Gradskog vijeća sjednici nazočno 15.

**Nazočni:** Igor Babić, dipl.ing.građ., Tomislav Bećirević, Željko Bešlić, dipl.ing.šum., Vesna Đapić, Zoran Gazibarić, Vlatko Greiner, Franjo Kikić, spec.admin.publ., Jelena Kovre, mag.educ.art., mr. Ljiljana Lukačević, spec.kl.psih., Ljiljana Ptačnik, prof., Marijan Radić, Ljepša Rakas-Vujčić, dr.med., Marijana Škara Ivković, univ.spec.oec., Antun Škvorčević i Matej Zboril.

Ivan Adžić pristigao je nas sjednicu nakon izvršene prozivke.

Izostanak je ispričao Željko Bigović, ing.

Ostali nazočni: Vinko Grgić, dipl.ing.arh., gradonačelnik, Ivana Trupina, mag.oec., zamjenica gradonačelnika, Borislav Vidošić, zamjenik gradonačelnika, Davor Rukavina, direktor tvrtke Vodovod zapadne Slavonije d.o.o. Nova Gradiška, Marijan Furić, direktor tvrtke „Odlagalište“ d.o.o. Nova Gradiška, Vlado Ivković, direktor tvrtke „Eko-kong“ d.o.o. Nova Gradiška, Vera Trobić, ravnateljica Dječjeg vrtića Nova Gradiška, Franjo Pavlović, ravnatelj Gradskog društva Crvenog križa Nova Gradiška, Zlatko Zebić, dipl.iur., v.d. tajnika Ureda grada, Ljiljana Ranisavljević, dipl.oec., v.d. pročelnice Upravnog odjela za financije, Goran Tomljanović, dipl.iur., v.d. pročelnika Upravnog odjela za komunalne djelatnosti, Mihaela Đeraj, spec.admin.publ., voditeljica Odsjeka za društvene djelatnosti kao i predstavnici sredstava javnog informiranja.

Zapisnik je vodila Nela Bednarik, stručna suradnica u Uredu Grada.

Predsjednica Gradskog vijeća, nakon što je pozdravila nazočne na sjednici kao i slušateljice i slušatelje koji prate rad Gradskog vijeća utvrdila je da je sjednici nazočan dovoljan broj članova Gradskog vijeća za pravovaljano odlučivanje te je upitala članove Vijeća da li imaju primjedbi na Zapisnik sa 18. sjednice Gradskog vijeća održane 14. studenoga 2019.

Budući da primjedbi na Zapisnik nije bilo, Gradsko vijeće Grada Nove Gradiške temeljem članka 116. stavak 3. Poslovnika Gradskog vijeća Grada Nove Gradiške («Novogradiški glasnik», broj 1/18), jednoglasno je usvojilo Zapisnik sa 18. sjednice Gradskog vijeća održane 14. studenoga 2019.

**LJEPŠA RAKAS-VUJČIĆ**, predsjednica Gradskog vijeća, upitala je članove Vijeća da li imaju prijedloga za promjenu Dnevnog reda 19. sjednice Gradskog vijeća, a kojeg su primili u Pozivu za sjednicu.

**TOMISLAV BEČIREVIĆ,** nakon što je pozdravio nazočne u ime Kluba vijećnika HDZ-a predložio je da se točka **6.** **Izvješće o poslovanju trgovačkog društva Industrijski park Nova Gradiška d.o.o. za razvoj i ulaganje za 2018.** izuzme iz Dnevnog reda ove sjednice.

„To je godina nakon koje smo smijenili direktoricu. U ovome obrazloženju odnosno Izvješću su zapravo dvije stranice, ovdje čak nažalost je Zaključak copy paste iz 2017., dakle i datum i godina je kriva. Čuli smo da izvjestitelj neće biti sadašnji direktor. Iako znamo i svjesni smo da s ovom godinom aktualni direktor nema ništa naš Klub ima pitanja koja bi nam trebalo pojasniti i na temelju kojih bi mi zapravo mogli donijeti odluku da li smo „za“, „protiv“ ili „suzdržani“. Iz tih razloga, a znajući da je to bila jedna od najlošijih godina Industrijskog parka ipak smatramo da ovo Izvješće treba biti bolje i predlažemo da se skine s Dnevnog reda i dopuni.“

Budući da prijedloga za dopunu ili promjenu Dnevnog reda više nije bilo, Predsjednica Gradskog vijeća stavila je prijedlog da se točka **6.** **Izvješće o poslovanju trgovačkog društva Industrijski park Nova Gradiška d.o.o. za razvoj i ulaganje za 2018.** izuzme iz Dnevnog reda ove sjednice na glasovanje.

Gradsko vijeće glasujući 5 „za“, 10 „protiv“ nije prihvatilo ovaj prijedlog.

Zatim je Predsjednica Gradskog vijeća stavila Prijedlog dnevnog reda na glasovanje.

Gradsko vijeće glasujući 10 „ za“ 5 „protiv“ temeljem članka 87. stavak 3. Poslovnika Gradskog vijeća Grada Nova Gradiška («Novogradiški glasnik», broj 1/18), utvrdilo je

**D N E V N I R E D**

1. **Aktualni sat,**
2. **Prijedlog izmjena i dopuna Proračuna Grada Nove Gradiške za 2019.,**
3. **Prijedlozi izmjena i dopuna programa na području grada Nove Gradiške za 2019.:**

**a) građenja komunalne infrastrukture,**

**b) održavanja komunalne infrastrukture,**

**c) osnovnoškolskog, srednjoškolskog i visokog obrazovanja,**

**d) poticanja razvoja turizma,**

**e) razvoja civilnog društva,**

**f) organiziranja i provođenja zaštite i spašavanja,**

**g) javnih potreba u području socijalne skrbi,**

**h) javnih potreba u području dodatnih usluga u zdravstvu i preventivi,**

**i) predškolskog odgoja i obrazovanja,**

**j) promicanja kulture,**

**k) organiziranja i provođenja zaštite i spašavanja za aktivnost Javne vatrogasne postrojbe,**

**l) utroška sredstava ostvarenih od prodaje, zakupa i promjene namjene poljoprivrednog zemljišta u vlasništvu Republike Hrvatske,**

**4. Izvješće o radu i utrošenim financijskim sredstvima Gradskog društva Crvenog križa doznačenim od Grada Nove Gradiške za prvo polugodište 2019.,**

**5. Godišnje izvješće o radu Dječjeg vrtića Nova Gradiška za pedagošku 2018./2019.,**

**6. Izvješće o poslovanju trgovačkog društva Industrijski park Nova Gradiška d.o.o. za razvoj i ulaganje za 2018.,**

**7. Informacija o poslovanju tvrtke „Vodovod zapadne Slavonije″ d.o.o. za komunalne djelatnosti Nova Gradiška za 2018.,**

**8. Godišnje izvješće o radu društva EKO KONG d.o.o. Nova Gradiška za 2018.,**

**9. Godišnje izvješće o radu društva Odlagalište d.o.o. Nova Gradiška za 2018.,**

**10. Prijedlog odluke o ukidanju statusa Općeg dobra na kč.br. 4184/2 k.o. Nova Gradiška,**

**11. Prijedlog Odluke o davanju suglasnosti za kupnju nekretnina:**

**a) za potrebe grada Nova Gradiška u Mjesnom odboru „ Jug“,**

**b) za proširenje gradskog groblja,**

**12. Prijedlog Odluke o II. izmjenama i dopunama Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada na području grada Nova Gradiška,**

**13. Prijedlog odluke o evidenciji komunalne infrastrukture grada Nove Gradiške,**

**14. Prijedlog odluke o raspodjeli rezultata poslovanja za 2018.**

**15. Prijedlog programa Gradskog vijeća Grada Nove Gradiške za 2020.,**

**Točka 1. AKTUALNI SAT**

**FRANJO KIKIĆ,** nakon što je pozdravio nazočne: „Postavljam pitanje Gradonačelniku vezano za javnu rasvjetu. Do kuda se stiglo u gradu Nova Gradiška sa zamjenom rasvjetnih tijela? Da li je to završeno ili ima još nešto za napraviti?“

**VINKO GRGIĆ**, nakon što je pozdravio nazočne: „Kolega Kikiću zahvaljujem na pitanju, pogotovo zbog toga što se to pitanje dosta često bilo ponavljalo ovdje na ovom mjestu i mogu sa zadovoljstvom reći da smo pri kraju, znači riječ je o još trideset rasvjetnih tijela koja se trebaju staviti i koja dolaze iz Mađarske i još jedan dio. Znači svega par posto u odnosu na 1500 rasvjetnih tijela koje smo imali tako da vjerujem da ćemo vrlo brzo i taj postupak završiti. Ono što me raduje da taj cijeli proces koji smo radili, koji se malo otegnuo, ali s druge strane smo malo se i obogatili da ne kažem, došlo je određena sredstva u naš Proračun zbog penalizacije. Sve u svemu, meni je najvažnije da su ljudi zadovoljni, naši sugrađani i sugrađanke koji ili šalju poruke ili me zaustavljaju i govore o tome da im je konačno njihova ulica osvijetljena na onaj način koji treba. Imali smo nešto malo problema na Urijama, riječ je o visini rasvjetnih stupova koji su bili, mislim tri metra, a trebalo je biti četiri ili četiri pa pet, sada su to digli, sada to ima smisla s jedne strane, a s druge strane moram ljudima koji žive u tom dijelu reći da su navikli na jedan drugi način rasvjete, a to su one kugle koje su obasjavale praktično cijeli prostor i dolje i gore, tako da su naše zgrade nekada bile sve osvijetljene na Urijama, međutim zakonodavac to više ne dopušta; rasvjeta mora biti isključivo usmjerena temeljem svjetlo tehničkog proračuna, prema stazama, prema komunikacijama. Zato je tu malo nelagode što te zgrade sada su u nekakvom mraku, međutim to je tako, to mi nismo izmislili, mi radimo po pravilu struke i zanata, po zakonu i mislim da je sada sve dobro završilo.“

**LJEPŠA RAKAS-VUJČIĆ**, upitala je Vijećnika je li je zadovoljan odgovorom?

**FRANJO KIKIĆ,** odgovorio je da je.

**VESNA ĐAPIĆ** nakon što je pozdravilanazočne kao i slušatelje koji prate sjednicu putem radija: „Imam pitanje za Gradonačelnika; poštovani Gradonačelniče, vidjeli smo da je ove godine Advent poseban u Novoj Gradiški. Što nam možete reći o tome?“

**VINKO GRGIĆ:** „Ja bih rekao, dodao bih ne samo poseban već i čaroban. To su komentari naših ljudi i pogotovo ljudi koji nisu iz Nove Gradiške, koji su iz okolnih mjesta pa čak i gradova koji redovno dolaze u naš grad da uživaju u toj čarobnoj priči, čarobnoj bajci kako smo je već nazvali, međutim iza toga stoje veliki trud i veliki napor kako ljudi iz Gradske uprave, tako i Turističke zajednice i suradnika koje smo angažirali oko toga. Vi znate da svake godine ulažemo određena sredstva, identična sredstva za tu božićnu rasvjetu i za ambijent, međutim ove godine smo obogatili i gastronomsku ponudu i mnoge druge stvari i klizalište više nije kvadratno, odnosno pravokutno već je ipak zanimljivo, kroz park se ide i ja sam jako ponosan, pogotovo u večernjim satima kada se provozam automobilom ili sam prošetam tamo, puno je djece, puno je ljudi, puno je roditelja i to je najvažnije. Mislim da smo ovaj zadatak obavili i riješili smo sve.“

**LJEPŠA RAKAS-VUJČIĆ** upitala je Vijećnicu je li je zadovoljna odgovorom?

**VESNA ĐAPIĆ,** odgovorila je da je.

**VLATKO GREINER** nakon što je pozdravio nazočne: „Imam jedno pitanje za Gradonačelnika, a vezano je za uklanjanje derutnih građevina koje je odradila Hrvatska vojska u Novoj Gradiški, pa bih Vas molio malo da informirate kako nas vijećnike tako i građanstvo vezano za ovu aktivnost Hrvatske vojske u Novoj Gradiški!“

**VINKO GRGIĆ:** „Zahvaljujem kolega Greiner na pitanje. Ja sam tražio Izvješće i dobio sam ga kroz trinaest točaka, ali u ovom trenutku je trinaest taj broj sretan za nas. Naime, to je postupak koji smo zatekli odmah u startu i koji se nije rješavao dvadeset pet, šest i sedam i više godina, a to su kuće koje su devastirane, uništene tijekom Domovinskog rata i koje je trebalo maknuti, međutim nismo našli postupak za njihovo micanje jer vlasnici. Ti vlasnici nisu ništa ulagali u to i došlo je do velikih problema, našem komunalnom redaru su dolazili stalni upiti, čak i meni osobno su se žalili glede takve situacije jer tamo je korov, tamo je visoko raslinje, tamo je leglo i štakora i lisica i svega ostaloga tako da smo mi već 2017. godine morali poduzeti nešto. Tražili smo načine da to riješimo jer naglašavam; imovinsko-pravno pitanje je vrlo bitno. Ne možete doći u tuđe dvorište i maknuti čovjeku garažu, to napravite idete u zatvor, to je vrlo jasno. Našli smo rješenje kao Lipik ili Pakrac, netko tko je tamo radio, ja sam odmah poslao svoju delegaciju Grada da vide otprilike o čemu se to radi, da ih ljudi informiraju, oni su ih informirali, mi smo napravili plan. Zajedno s našim generalom Sinišom Jurkovićem smo analizirali na način da je čovjek zahvaljujući svojoj funkciji i ljubavi prema gradu na kraju krajeva, uspio iz lobirati u Proračunu Hrvatske vojske da cijeli postupak ide njima na teret. Naši troškovi se kreću između nešto više od 20.000,00 kuna. To je bila hrana i smještaj tih ljudi, članova Hrvatske vojske i inženjerijskih postrojba koji su radili na tome. Mogu sa zadovoljstvom reći da su radovi završeni 12.12., da je ukupno sanirano sedamnaest čestica. Ono što nismo uspjeli to je bilo zbog protivljenja tih ljudi, ostalo ih je nekoliko i mi jednostavno smo tu nemoćni, tu je zakon vrlo jasan međutim opet moje osobno zadovoljstvo i vjerujem i vaše da su naši sugrađani dobili sada u svojem susjedstvu i neposrednom čiste parcele, uređene parcele i da više neće imati problema koji su do sada bili.“

**LJEPŠA RAKAS-VUJČIĆ,** upitala je Vijećnika je li je zadovoljan odgovorom?

**VLATKO GREINER,** odgovorio je da je.

**LJILJANA PTAČNIK,** nakon što je pozdravila nazočne kao i slušateljice i slušatelje: „Moje pitanje tiče se računa Odlagališta, odnosno računa za komunalne usluge. Malo o onome što nije čarobno i naravno Gradonačelnik je rekao da je najvažnije da su ljudi zadovoljni. Ja mislim da je svima nama ovdje najvažnije da su naši sugrađani i sugrađanke zadovoljni, međutim ne mogu ja kao građanka ovoga grada i kao ravnatelj jedne ustanove, ne mogu biti nikako zadovoljna računom koji dobivamo za komunalne usluge koji je za posljednja dva mjeseca povećan za trideset posto. Zanima me tko je, kada, kako i zašto donio odluku o povećanju naknade za komunalne usluge. Dakle, ja ovdje imam račun koji je jedna ustanova dobivala u desetom mjesecu za deveti, taj račun je iznosio 416,00 kuna. Posljednja dva mjeseca taj račun iznosi 660,00 kuna. Na godišnjoj osnovi to je povećanje za 2.500,00 kuna. Jedna ustanova koja je isto tako je proračunski korisnik, a to povećanje nije ukalkulirala u svoj Godišnji financijski proračun, Plan za 2019. i na godišnjoj osnovi to je jedan tako srednje dobar laptop koji je ustanova mogla kupiti za korištenje učenicima za naše potrebe. U isto vrijeme jasno mi je da Uredba o zaštiti osobnih podataka zabranjuje javno govorenje o plaćama, međutim mene ipak zanimaju postoci, a ne iznosi, za koliko posto su podignute plaće u Odlagalištu d.o.o., dakle u posljednja dva mjeseca i ono što me najviše tišti, a tiče se i dalje komunalnih usluga, to je obavijest korisnicima da od 1. 1. 2020. više neće biti naknadnog odvoza otpada zbog praznika i blagdana, što znači da će pojedina kućanstva kada im dođe red za odvoz smeća, a to je blagdan, pitanje, ja se pitam gdje ću ja dva tjedna sa smećem kao moje kućanstvo i gdje će moja škola sa smećem kao čelnik jedne ustanove, dakle gdje ću zbrinuti to smeće dva tjedna ako Odlagalište ne odvozi smeće i može li se ta odluka na bilo koji način promijeniti?“

**VINKO GRGIĆ:** „Poštovana kolegice, s obzirom da unutar Dnevnog reda koji je prošao, imamo 9. točku Dnevnog reda, Godišnji izvještaj o radu Društva Odlagalište d.o.o. Nova Gradiška za 2018. i sto tako 12. točku Dnevnog reda Prijedlog odluke o drugim izmjenama i dopunama Odluke o načinu pružanja i javne usluge prikupljanja miješanog, komunalnog otpada i bio razgradivog komunalnog otpada na području grada Nove Gradiške. Mislim, imamo dvije teme gdje možemo, gdje će Vam direktor itekako u detalje sve objasniti. Da li započinjati u na Aktualnom satu sada odgovarati na ova pitanja, bojim se da ne, bolje da se odgovori u trenutku kada dođu te točke Dnevnog reda, zato smo ih i stavili da razgovaramo, da debatiramo, da se može svatko uključiti na tu temu, ako on sada kaže, Vi imate još jedno pravo na repliku i nitko više. Razumijete? Mnogi od vas bi vjerojatno htjeli postaviti direktoru pitanje, pa bih ja radije da to bude tema posebna, kao što već je i ta točka 9. i točka 12., da onda razgovaramo svi zajedno o tome jer ovdje će biti dijalog samo između vas i direktora, on će sada reći sve, ali nitko više ga neće moći pitati, zato smo i stavili točku 9. i 12. da se razgovara.“

**LJEPŠA RAKAS-VUJČIĆ**, upitala je Vijećnicu da li se slaže s ovim prijedlogom.

**LJILJANA PTAČNIK,** odgovorila je da se slaže.

**ANTUN ŠKVORČEVIĆ** nakon što je pozdravio nazočne kao i slušateljice i slušatelje: „Ja imam jedno pitanje za Gradonačelnika oko informatizacije, htjeli smo da to bude sve transparentno da ljudi mogu vidjeti Dnevni red i općenito točke Dnevnog reda i sve ono što sadrži jedna sjednica, o čemu se raspravlja ovdje u Vijećnici, pa sam htio pitati, mi smo dobili one male tablete i svi smo na te tablete nekako gledali, približavali, svi slabo vidimo, pa stavljamo naočale. Moj se i pokvario, ja sam dao majstoru, kaže otišla matična ploča i sada što? Da li se vraćamo nazad na one naše papirnate informacije vezano za naš Dnevni red i općenito što sve sadrži sjednica ili imate neko drugo rješenje koje bi nama svima pomoglo jer ovako vijećnici koji negdje rade oni jednostavno to isprintaju kod sebe. Mi koji ne radimo u administraciji u firmama, mi nemamo druga rješenja nego otići nekome da nam to printa, pa Vas molim da nam odgovorite na to kako ćemo dalje?“

**VINKO GRGIĆ:** „Hvala kolega na pitanju, evo moj tajnik Zlatko Zebić i ja zajedno s informatičarima pričamo o tome i malo je nezgodno iako, kada gledamo okolo po drugim gradovima i također ljudi drže tablete na stolovima svojima. Mi u Saboru također imamo tablete na stolovima, ali imaju i laptopi. Jedna od opcija je, ako je taj tablet toliko nespretan, moramo vidjeti sada kada je amortizacija, ja mislim da je već izašla i planiramo laptope. Mislim da će to ipak biti zgodnije, a i ovo što se tiče printanja i svega, ako netko želi zaista imati na papiru što je u redu, dogovoriti ćemo se da naša informatička služba stoji na raspolaganju. Imate e mail, pošaljite, neka Vam isprinta, to će Vas čekati na stolu i to je to.“

**LJEPŠA RAKAS-VUJČIĆ:** „Da si dam sad malo slobode. Onaj gospodin što nam je oduzeo vrijeme i prezentirao e - sjednice, nažalost to nije ništa zaživjelo. Ja ne znam sada da on nama vrati taj honorar jer uzeo je vrijeme na sjednici i kud nam je to sve iz prezentirao, mislim da niti na jednoj sjednici nismo uspjeli pratiti, tako da doista na tome moramo poraditi da gospodin neke penale plati.“

**LJILJANA LUKAČEVIĆ** nakon što jepozdravila nazočne i slušatelje: „U moje osobno i u ime našega Kluba imam dva pitanja za Gradonačelnika.

Prvo pitanje odnosi se na Studij robotike. Osnivanje Studija u našem gradu shvatili smo kao jednu od mjera zadržavanja mladih ljudi u ovome gradu i Vi volite reći da skrbite o mladim ljudima, međutim jedan jedini Studiji koji postoji u ovome gradu došao je u Novu Gradišku zahvaljujući naporima i u vrijeme mandata Hrvatske demokratske zajednice. Od Vašeg Studija robotike koji se godinama provlači kroz Proračun i Vaše planove nema ništa. Svjesni smo toga da akademska godina već traje, Studija robotike nema, ali kuda je otišlo 13.750,00 kuna za ovaj projekt, odnosno aktivnost Studije robotike.

Drugo pitanje odnosi se na foto naponsku elektranu Biosol, o tome je li domet biti partner s Gradom Šapcom ili nije mogli bi smo raspravljati, svakakvih komentara u ovome gradu ima, no Vi ste potpisali s njima ugovor za projekt izgradnje foto naponske elektrane. Podrinske novine i neke druge srbijanske novine i mediji su prenijeli kako ste u rujnu ove godine u Šapcu izjavili da ste s Gradom Šapcom postali partner ne samo na business planu već i privatno, no to je Vaša stvar. Ono što nas zanima s obzirom da foto naponska elektrana Biosol ne postoji, odakle su se pojavili troškovi iz ovoga Proračuna, iz proračunskih sredstava ovoga Grada na rashodu za bruto plaće zaposlenih i ostale naknade zaposlenima u iznosu od 109.000,00 kuna i odakle su se pojavili materijalni troškovi za nepostojeći projekt u iznosu 50.000,00 kuna? “

**VINKO GRGIĆ:** „Što se tiče prvog pitanja, Studije robotike, 13.000,00 kuna smo potrošili za izradu Studijskog programa. Vi dobro znate što to znači, mi ne možemo se pojaviti negdje i izreći da mi želimo imati fakultet ovaj ili onaj. Morate krenuti korak po korak, naravno za sve. Znači ove godine smo imali 50.000,00 kuna na raspolaganju, potrošili smo tih 13.000,00 kuna, profesor Majdančić, doktor znanosti koji nam je radio, koji nam je napravio tu prezentaciju, odnosno napravio taj Program. S druge strane jučer sam bio sa profesorima, doktorima znanosti iz Veleučilišta Baltazar Kršelić iz Zaprešića koji nam nude i suradnju i mogućnost otvaranja te priče ovdje u Gradiški. Samo da je to tako lako i jednostavno, vjerojatno bi već bilo deset fakulteta u Novoj Gradiški.

S druge strane foto naponska elektrana; ozbiljan projekt partnerstva između dva grada. Ja znam da možda netko ne voli što je to možda Srbija ili možda Bosna i Hercegovina ili možda Crna Gora, ali mi gledamo kako napraviti nešto dobro za svoj grad i Država je odnosno Europska unija raspisala natječaj za međugraničnu suradnju između tih država. Jedan je između Hrvatske i Srbije. Ako ćemo pričati političkim jezikom taj grad, Šabac je jedini grad u Republici Srbiji kojeg vode demokrati, koji nije pod Vučićevom kontrolom. To nisu ljudi nacionalisti, nisu šovinisti. Ja ću vam reći da oni rade jedan isto takav projekt veliki između Srbije i Kosova. Znate kakvih imaju problema, a odlično odrađuju i primjer su Europskoj uniji jedne multikulturne suradnje između Srba i Kosovara ili Albanaca. Zašto? Zato što žele istom tom Kosovu, tom mjestu koji je nekako pola albanski, pola srpski, napraviti proizvodnju jagoda i to su uspjeli, čak su mi se i pohvalili da je prva serija proizvodnje jagoda napravljena što nitko nije govorio da na Kosovu mogu se uzgajati jagode. To je ovaj dio vezan za sjeverni dio Srbije gdje su najbolji u tome. Mislim, imaju velikih problema, mi ih hvala Bogu nemamo jer smo se malo izdigli iz tih nekakvih okvira i nama je bitno da unaprijedimo našu sredinu i našu zajednicu i da napravimo neke zajedničke projekte. Isto tako nam je prošao projekt s Tuzlom, odnosno sa Zenicom, s Crnom Gorom. Neću sada govoriti o vrijednosti, ali preko te suradnje kupujemo stroj 3D printer jedan od najsuvremenijih na svijetu gdje ćemo ga staviti u Tehnološki inkubator i gdje ćemo educirati mnoge naše mlade ljude, školovane ljude koji će raditi na najsuvremenijom tehnologijom na svijetu. Kada su me pitali da li da idemo u taj projekt, pa naravno, ali Gradonačelniče, to Vam je Crna Gora. Što da kažem?

S druge strane, mi imamo isključivo poslovne odnose sa Šapcom ako ćemo već pričati o tome, naime Sporazum koji je bio u našim medijima na koja čak nisam niti reagirao jer sam mislio da to nikome ne smeta, ali očito nekoga smeta, to je bio isključivo Sporazum o suradnji na tom projektu, gdje ćemo dobiti preko 800.000,00 eura za naš projekt. Taj projekt nije mali projekt, to nije kikiriki projekt ili ne znam nekakva drugi, taj projekt zahtjeva određene zakonitosti u provođenju. Jedan od uvjeta je da se radi u tri godine, znači 2019., 2020. i 2021., jer on nije samo foto naponska elektrana već je i edukacija, a na kraju krajeva i ovo što smo do sada potrošili, smo potrošili za plaće naših nekoliko djelatnika. Razumijete? Znači, naši djelatnici koji rade paralelno projekt BIOSOL, rade i za Gradsku upravu uz istu plaću, samo što mi više iz našeg Gradskog proračuna ne dajemo njima plaću već uzimamo je iz tog Projekta. To ne valja, to nije dobro. Ono što sam čuo od njih da od 110 projekata koji su napravljeni, koji su kandidirali, znači 110 lokalnih jedinica na razini Hrvatske i Srbije predali su toliko projekata da je naš dobio najviše bodova i proglašen najboljim projektom. Tko su radili taj projekt s naše strane? Ljudi iz Gradske uprave i ljudi iz Industrijskog parka. To je naše znanje. Izuzetno sam bio ponosan na to da možemo tako ozbiljne stvari raditi, zato nam se sada javljaju prijatelji iz drugih lokalnih jedinica pa čak i poduzetnici koji traže da ponovimo to na nekim drugim projektima i programima. Mi ćemo vjerojatno po hodogramu događanja treći ili četvrti mjesec, pretpostavljam da ćemo ići sa javnom nabavom, ona će biti riješena vjerojatno do šestog mjeseca, nakon čega je potpisivanje Ugovora izgradnje foto naponske elektrane od pola megawata. Ovom rasvjetom što smo pričali sada, što ste me pitali, mi smo smanjili s milijun kuna potrebe za javnu rasvjetu i za struju, električnu energiju u našem, hajdemo reći u Gradskoj upravi, a ovih 300.000,00 kuna ćemo imati praktično proizvodnjom od foto naponske elektrane. Biti ćemo neovisan energetski grad. Kolega Grabar mi je prije mjesec dana poslao jedan link da pogledam u Križevcima. Križevci su dobar grad, napredan grad gdje su oni počeli s manjim elektranama i napravili strategiju da će 2030. godine biti energetski neovisan grad, a mi to možemo biti već sljedeće godine, deset godina prije njih. Ne znam što drugo da kažem; veselim se i jednom projektu, veselim se i ovim svim budućim projektima i čast mi je da mogu sudjelovati u njima na neki način jer oni doprinose razvoju naše zajednice a usput ostvarujemo dobre odnose s mnogima, pa i s našim prijateljima iz Šapca koji imaju velikih političkih problema zato što, kažem još jednom, jedni grad koji nije u Srbiji pod kontrolom predsjednika Vučića odnosno njegove stranke. Mladi dečki, demokrati, što drugo reći?“

**LJEPŠA RAKAS-VUJČIĆ,** upitala je Vijećnicu je li je zadovoljna odgovorom?

**LJILJANA LUKAČEVIĆ,** odgovorila je da nije zadovoljna odgovorima te je zatražila iste u pisanom obliku.

**MARIJAN RADIĆ,** nakon što je pozdravio nazočne kao i slušatelje: „Imam dva prijedloga. Ovdje je danas bilo govora, uvaženi kolega Greiner je govorio o uklanjanju građevina koje su devastirane i narušavaju vizuru grada. Svi smo svjedoci da je jedna od najlošijih zgrada u gradu HŽ – Vodocrpilište koje se nalazi neposredno uz željezničku postaju Nova Gradiška. Vlasnik HŽ-a je Država. Moj prijedlog ovdje, s ove govornice, da kolege iz Kluba HDZ-a ulože svoj trud, napor i autoritet i da nam pomognu da vizualno to sredimo pošto smo mi uredili ostali dio grada, to je mali segment pa da nam grad ipak na nešto liči, da imamo uređenu građevinu. Drugi prijedlog je sportska dvorana Elektrotehničke i komercijalne škole Nova Gradiška. Kolegice i kolege, neću ići u povijest, bilo bi bolno, dugo i tako dalje. Najskuplja dvorana u Državi, najlošija dvorana u Državi. Tko je projektant, neka građani to znaju, pa samo ih ja podsjećam, ali bih molio opet vlast na razini Županije, gospodina Župana, radovi koji su trebali biti gotovi do početka školske godine, pa prolongirani do Svih svetih, pa do Božića, samo nije rečeno koje godine. Ovoga trenutka sve naše sportske udruge koje se natječu i u prvoj ligi putuju po selima od Okučana, Adžamovaca, Petrovog Sela. Učenici nemaju tjelesnu kulturu ili imaju u vrlo zbijenom prostor zajedno sa Industrijsko-obrtničkom školom, pa je prijedlog da se sa toga osnova politički djeluje na Župana i Županiju da se nešto ubrza i po tom pitanju.“

**TOMISLAV BEČIREVIĆ** „Ja mislim da na prošloj sjednici sam tražio jedan pismeni odgovor, nije mi dostavljen. Riječ je oko one korekcije Vodovod zapadna Slavonija, ako se sjećate Vi ste rekli da također niste zadovoljni s ovom situacijom, da će te ispitati što je, piše u Zapisniku i da će te i tražiti pismeno očitovanje.

Druga stvar, evo sada samo osvrt, drugo je mišljenje. Gospodine Marijanu Radiću dobro ste to rekli za HŽ, naravno da ćemo to pitati. Mislim da ovaj grad, ova Gradska uprava kojoj ste vi na čelu ima dosta sluha i razuma u našim ministarstvima što govore svi ovi projekti koje provodite gdje Država sufinancira s preko pedeset do sedamdeset posto svih projekata, od Bolnice, od kružnog toka i tako sve. Što se tiče Elektrotehničke dvorane i to smo ovdje zahtijevali, ako se sjećam Predsjednik Saveza športova jednom je to rekao i to smo također stavili i Županu da se pod mora napraviti i to se radi. Zašto je to vjerojatno treba vidjeti sa izvođačem radova. To će te dobiti odgovor.“

**VINKO GRGIĆ**: „Kolega Tomislave, nismo zaboravili, ali doveli smo Vam ovdje direktore sve, koji će Vam sve danas odgovoriti u nastavku sjednice.“

Budući više nije bilo vijećničkih pitanja i prijedloga, Predsjednica Gradskog vijeća zaključila je rad po ovoj točki Dnevnog reda.

**Točka 2. PRIJEDLOG IZMJENA I DOPUNA PRORAČUNA GRADA NOVE GRADIŠKE ZA 2019. GODINU**

U ime predlagatelja uvodno pojašnjenje podnio je Vinko Grgić, dipl.ing.arh., gradonačelnik.

Nakon uvodnog izlaganja, Predsjednica Gradskog vijeća otvorila je raspravu.

**LJILJANA LUKAČEVIĆ,** u ime Kluba vijećnika HDZ-a: „Nakon ovoga uvoda Gradonačelnika za ovu točku, ja samo mogu reći u ime našeg Kluba, da budući da Vas mi ni birali, ni podržavali u ovome nismo znajući da nemate kapacitet, nas iskreno niste ni razočarali, niti smo očekivali da će te se pred nama crveniti međutim ovaj Vaš uvod očito je upućen Vašem Klubu vijećnika kako bi ih uvjerili da je ovaj rebalans čudo neviđeno. Mi smo ga proučili i svima je jasno da je ovo zadnji ovogodišnji rebalans i da je on zapravo i pokazatelj izvršenja Vašeg Proračuna za 2019. godinu, a to što ste rebalansom napravili, iskreno ne zaslužuje ni duže vrijeme za komentar, ni trošenje ni mentalne, ni emocionalne energije i ja ću biti vrlo kratka ovaj puta i u ime našeg Kluba jer je svakom objektivnom analitičaru dovoljno istaknuti samo dvije činjenice: jedna, da se Proračun smanjuje za 44 milijuna kuna i druga da ste izvršili povijesno neviđenih samo 63 posto Proračuna. Gradonačelnika ovaj trenutka u Vijećnici nema pa ga to valjda ni ne zanima, a nema ni njegovih zamjenika iako po Poslovniku trebaju biti ovdje. Dakle, s obzirom na ove dvije činjenice, ja mislim da je svakome laiku, a kamoli političkim znalcima s iskustvom kojih je poveći broj u ovoj Vijećnici jasno što to znači. Mi smo se na nedavno održanoj svečanoj sjednici Grada Nova Gradiška, dakle Gradskog vijeća u prigodi Dana grada, naslušali neviđenih hvalospjeva, nagledali takvih imaginacija da se čovjek uistinu zamisli i upita; je li to Gradonačelnik govorio zbilja o našem gradu ili o nekom izmišljenom gradu u nekoj dalekoj budućnosti? Koliko sam ja vidjela i vi ovdje nazočni, na livadi preko puta Doma branitelja već lista drveće oko studentskog kampusa kojeg uopće nema, plave se kupole na foto naponskoj elektrani, stvaraju nam se imaginacije postojanja gradskog bazena, rukometnog stadiona. U prezentaciji Gradonačelnika vidimo ljude koji već ushićeno zastaju u prostoru i vremenu i opčinjeno fotografiraju staklenu gradsku vijećnicu, novi gradski korzo, monumentalnu pozornicu na Cvjetnom trgu, ljudi su se već popeli na vrh ovog vidikovca i slično. Slijedom toga, nekoliko dana poslije, lokalni su mediji prenijeli da je Gradonačelnik neki dan na HRT-u, neću imenovati mediji, izjavio u nastupu: „Gospodarstvo nam je na prvom mjestu, najvažnije.“ I nama je, pogotovo kada komentiramo izvršenje rebalans Proračuna pa hajdemo onda sada vidjeti što ste Vi to ove godine napravili s Programom razvoja gospodarstva. Dakle, planirali ste uložiti 18 milijuna kuna u gospodarstvo, a uložili ste samo 5,5 milijuna kuna, što iznosi nekih 31 posto planiranog. Vi ste već objasnili kako je do toga došlo, no ja ću to ponoviti jer ste rebalansom smanjili planirana sredstva 7,4 milijuna kuna u Razvojnu agenciju, pa ste uložili samo 2,7 milijuna kuna. U onaj Tehnološki inkubator o kojem stalno pričamo planirali ste uložiti 2 milijuna kuna – ovim ste ga rebalansom smanjili za 360.000,00 kuna. Za CEKOM – Centar kompetencije o kojem ste isto naširoko, nadugačko pričali planirali ste 3,2 milijuna kuna – rebalansom ste to smanjili i ostavili na samo 25.000,00 kuna. Od ove foto naponske elektrane o kojoj smo već pričali još ni temelja, nju ste planirali sa 4,5 milijuna kuna, sada ju rebalansom skidate na 330.000,00 kuna, a čak i ono malo, minimum proračunskih pozicija za tekuće projekte poticanja poduzetništva, obrtništva, zapošljavanja, ovim rebalansom ste skinuli za 200.000,00 kuna. Drugo područje o kojem se jako volite hvaliti kada govorite u medijima i na sjednici Gradskoga vijeća, svečanoj u prigodom Dana grada je bilo kako se u ovome gradu ulaže u gradnju komunalne infrastrukture. Međutim, taj ste Program na planu ulaganja u javne površine nerazvrstane ceste i javnu rasvjetu smanjili rebalansom za 7,5 milijuna kuna. Znači, umjesto planiranih 14 milijuna uložili ste samo 6,5 milijuna kuna, to jest ostvarili ste ga sa 46 posto godišnjeg plana. O ostalim stavkama iz programa raspravljati ćemo kod programa. Ono što je vidljivo da nam je jako važno da se proračunska sredstva utroše u organizaciju narodnog veselja pa ste duplo povećali stavku u odnosu na ono što ste kreirali kada ste Proračun planirali na pozicijama manifestacije grada, NG ljeta i drugima pa vidimo povećanje sa pola milijuna kuna za još pola milijuna kuna. Mi vam uistinu ovakav rebalans i ovakvo izvršenje Proračuna koje proizlazi iz rebalansa podržati ne možemo.“

**FRANJO KIKIĆ**, u ime Kluba vijećnika SDP-a: „Naš Klub je razmatrao rebalans Proračuna za 2019. godinu. Naime, Gradonačelnik je rekao zbog čega je došlo do smanjenja Proračuna i točno o kojim projektima se radi. Radi se o projektima, istina teškim 43 milijuna kuna, međutim problem nije u tim projektima, ti projekti idu dalje, njihovo izvršenje će biti u sljedećoj ili u narednim godinama. To su dobri projekti i većina ih je u ovom Vijeću podržala, uglavnom to su oni projekti koji su prezentirani za Dan grada u Domu kulture. Problem nije u tim projektima. Problem nastaje kod postupka javne nabave. Postupak nabave zahtijeva da u Planu nabave bude naznačena ukupna vrijednost nabave, odnosno da ukupna sredstva budu osigurana u Proračunu, bez obzira na planirano izvršenje tih ugovora. Većinu tih projekata je, slažete se, nemoguće izvršiti u jednoj godini kada ih mi donesemo. Oni rebalansom idu dalje, prenose se u sljedeću godinu zbog toga dolazimo u situaciju u kojoj smo mi sada. Mene je to toliko zaintrigiralo da sam malo i zaista gledao da li su potrebna ta ukupna sredstva u Proračunu u početku i zaista postoje rješenja Državne komisije za kontrolu javne nabave koja to govore. Postoji mišljenje Ministarstva gospodarstva koji isto govori, izdaju ta mišljenja na tu temu. No, međutim, mi sad tu ne trebamo gubiti vrijeme na to. To je tako, kakva pravila su, pravila su takva. Više energije ovo Vijeće treba ulagati kod odabira projekata koje želimo za grad Nova Gradiška. Tu mi trebamo usmjeriti svoju energiju, a sada kada već imamo projekte u koja su utrošena jedna sredstva i sada da ih skidamo bila bi ludost. Klub vijećnika SDP-a smatra da su u ovom trenutku ovi projekti dobri za grad. Mi smo ih podržali kada su se uvrštavali u Proračun grada, ovi projekti su vam u Proračunu za 2020. godinu i mi ovaj rebalans podržavamo iz toga razloga. Smatramo da su to projekti dobri za grad.“

**ŽELJKO BEŠLIĆ,** nakon što je pozdravio nazočne: „Interesantan je pristup našeg aktualnog Gradonačelnika temi četvrtog rebalansa Proračuna. Ja nisam to zbog toga, zbog toga i zbog toga. Ja sam to napravio zbog toga, zbog toga i zbog toga, znači ja se tu negdje opravdavam zato što to Grad ili Gradonačelnik u vrijeme Hrvatske demokratske zajednice nije napravio. Idemo taksativno; Gradonačelnik HDZ-a, odnosno HDZ je obnašala vlast negdje do 2015. godine, to je vrijeme najvećih kriza. Zaboravljate u tom trenutku da je Vaša Vlada, odnosno Vlada Zorana Milanovića, smanjivala plaće i učiteljima i profesorima i policajcima i vojsci i liječnicima i tako dalje i tako dalje. Zaboravljate da u ovom trenutku imate decentralizirana sredstva koja dobivate sa nivoa Države, zaboravljate puno stvari koje su se iz događale u međuvremenu, zaboravljate i to u kakvom je stanju grad naslijeđen od strane SDP-ovog gradonačelnika Vukovića. Neke stvari se mogu realizirati, ja Vam tu sasvim vjerujem i korektno možda ste puno planirali, neke ste stvari ostvarili ili neke niste, ali je nekorektno da se na ovaj način obraćate svojim vijećnicima, odnosno vijećnicima HDZ-a kada uvjeti i prilike u kojima Vi sada radite i u koje su bile prije četiri, pet godina kada smo mi bili na vlasti, apsolutno nisu identične, odnosno nisu slični.“

**ANTUN ŠKVORČEVIĆ,** nakon što pozdravio nazočne: „Obično se ne javljam u pojedinačnoj raspravi vezano za Proračun, međutim javiti ću se isključivo iz razloga što nije dobro kad opravdavamo neke svoje postupke, odnosno Proračun i takav kakav je rebalans četvrti po redu, upiremo prstom u prvog, u drugoga, a onda pričamo, opravdavamo se. To nije dobro. Iz toga razloga se javljam. Vidite, kad gledate Proračun, on je okvirno negdje oko pedeset milijuna kuna gradskih, tako je bilo. Kao što je kolega Bešlić rekao, stjecanjem nekih stvari koje su se događale, koje smo za vrijeme HDZ-ove vlasti, ne mogu smetnuti s uma i ne mogu zaboraviti, ne primijetiti, da je onaj dio, znači poreza na dohodak prebačen na jedinice lokalne samouprave, neka decentralizirana sredstva isto tako, pa smo sada kumulativno tu dobili jednu u stvarnosti pozamašnu svotu novaca kojim gradonačelnici sada u ovom trenutku raspolažu i dobro je, to je dobro, to je dobro za Gradonačelnika, to je dobro za nas građane bez obzira tko je bio. Ja sam pragmatična osoba, gledam isključivo cilj. Kada sam došao ovdje za gradskog vijećnika što sam htio sa time? Htio sam to da nešto dam ovome gradu, da dam nekakav doprinos bilo konstruktivne kritike, bilo da se radi o načinima da dođemo do nekakvog cilja zajednički. Uopće, ni najmanje ne želim Vas podcjenjivati, Vašu viziju, znači ono što ste željeli prikazati virtualno nama građanima kakvi Vi želite i kakvu viziju grada Vi imate. Odlično. To bi bilo glupo, nema toga čovjeka koji to ne može podržati, međutim način da dođemo do tog cilja je određen nekakvim proračunima i dinamikom na koji ćemo način do njega doći. Činjenica je, ja ne znam što rade ljudi tipa savjetnici, ovi, oni, koji su u međuvremenu došli i koji Vam trebaju, vjerojatno da bi Vi neke stvari mogli u hodu jer ne možete na sve strane, ali činjenica je ta da mi imamo kada gledamo Proračun samo u zadnje dvije godine, 2018., 2919. i 2020. godinu, vidimo kako se tu stvari razvijaju. Imali smo negdje oko 50 milijuna, pa smo 2018. na 62 milijuna, pa imamo 2019. ovdje 120 milijuna, bio je plan 101 milijun i sada se dalje 2020. smanjuje i tako dalje. Mi imamo na godinu zapravo predizbornu godinu i ne mogu se oteti dojmu zapravo da taj dio, mi ćemo sada ovo što nismo realizirali sada, nastojati realizirati sljedeće godine jer sljedeća godina je zapravo predizborna godina. Moramo se malo nečim građanima dodvoriti na neki način da steknemo povjerenje. Kupovanje glasova na način politikantstvom ili bilo na koji drugačiji način koji želimo prikazati neke nedostatke koje smo, možda Vi nemate infrastrukturu dobru za izvršenje Proračuna, za realizaciju nekih ideja o kojima smo pričali, koje smo virtualno gledali, ali onda treba uključiti sve ljude, sve resurse, sve mogućnosti koje su, ne moraju biti iz ovoga grada, možda mi ljudi takvih nemamo, ali nam trebaju svi ljudi jer nemamo više vremena čekati. Mi ćemo četiri godine biti ovdje gradski vijećnici, nama će nakon četiri godine djeca završiti srednju školu, neki će završiti fakultete ili će biti pri završetku, oni trebaju radna mjesta.“

**LJEPŠA RAKAS-VUJČIĆ,** upozorila je vijećnika Škvorčevića da je vrijeme trajanja njegovog izlaganja u pojedinačnoj raspravi prekoračeno.

**ANTUN ŠKVORČEVIĆ,** nakon što se ispričao, nastavio je: „Evo samo ću još kratko, ako smijem. Ne bih rekao da nismo mi za vrijeme našeg obnašanja, Željko je rekao, naslijedili smo osam milijuna kuna minusa od vašeg gradonačelnika i druga stvar, dvije firme velike koje i dan danas rade, Klima oprema i Atlantic grupa su za vrijeme naše vlasti došle ovdje u Industrijsku zonu i one su definitivno nešto najveće trenutno što imamo. Ja bih volio kada bismo se mi imali čime pohvaliti, evo sada ili na godinu, ne zbog mene nego zbog ljudi koji trebaju tu ostati, koji trebaju tu raditi.“

**MARIJAN RADIĆ:** „Kolegice i kolege, ja ću Vas iznenaditi. Ja bih se složio sa gospodom iz HDZ-a, znate u kojoj situaciji? Da smo mi tvrtka. Onda ovakva realizacija bi bila za osudu i smjenu direktora, ali znati temeljnu razliku između tvrtke i upravljanja gradom u situaciji kada ste članica EU-a, kada imate na raspolaganju fondove, imate pred pristupne, pa pristupne, a ne uvažavate argumente. Često sam za govornicom rekao „živo tkivo je proračun.“ Zašto je živo? Još je življe kada smo postali članica EU-a. Ono što je uvaženi Gradonačelnik govorio projekti neki traju i nekoliko mandata, ne jedan, pa ću se odmah referirati na gospodina Bešlića koji kaže - ostavili ste dug, mi smo radili i nešto rješavali, Vi niste ništa napravili. Sjetite se aglomeracije Nova Gradiška, Vlada ta koju toliko osporavamo Zorana Milanovića je donijela odluku da u grad Novu Gradišku ide bruto oko 178 milijuna kuna. Taj projekt niti danas nije završen. Radio sam i za vrijeme i SDP-ove i HDZ-ove Vlade, pa ponovno SDP-ove, znači, proces traje i onda se događaju situacije…, zato postoji rebalans kao institut na osnovu kojega regulirate prihode i rashode. Da bi to pravilo radilo morate imati viziju. Vizija je jako važna. Ona je u svakom pogledu, u svakom segmentu života važna, a pogotovo kada vodite grad i onda to na prvu izgleda; nismo realizirali, da, ali je u tijeku. To je jako, jako važno. Što se tiče Parka industrijskog, ovdje je rečeno; mi doveli dvije tvrtke u Park, a ja pitam; a tko je osnovao Park? Tko je bio protiv osnivanja Parka? Naravno, Atlantic grupa je bila prva koja je digla rejting, a znate tko je bio predsjednik Gospodarskog vijeća grada Nove Gradiške kada je došao Atlantic, kada su svi papiri potpisani i sve napravljeno? Današnji Gradonačelnik, pa se mi s time nismo hvalili, moramo reći kad već ističete. Ja vas pozivam da iduće godine svi oni i moje kolege i s lijeve i desne strane da se upitamo koliko smo mi ideja dali za Proračun grada Nove Gradiške bilo ovaj o kojima raspravljamo, bilo onaj koji je u 2020. ili onaj u 2021. , to je pravo pitanje, vjerujte mi.“

**LJEPŠA RAKAS-VUČIĆ,** upozorila je vijećnika Radića da je i on prekoračio vrijeme dopušteno za pojedinačnu raspravu.

**LJILJANA PTAČNIK:** „Ja se inače nisam imala namjeru javiti, ali sada ću se baš javiti. Molim Vas štopajte mi vrijeme, ja ću prestati. Ja bih molila da za iduću sjednicu Gradskoga vijeća dvadesetu, dobijemo uputu o tome trebamo li, koliko daleko u povijest ćemo ići, trebamo li ponijeti udžbenike iz povijesti? Dakle, ja bih to voljela malo nekako, nekakve povjesničare da nam poslože ne znam od kada od 1770., od 1800.-te ne znam ni ja koje, od 1900.-te ili od 2000.-te, da znamo o čemu mi to raspravljamo. Nadalje, kolega i prijatelj Marijan je fantastičan piarovac i ja da imam sredstva i mogućnosti ja bih Vas za svoga savjetnika uzela da mi budete piarovac jer Vi imate fantastičnu sposobnost revitalizirati sve što se može revitalizirati. Gradonačelnik Bigović je zbog broja djece pao, zbog broja djece koja se vode na ljetovanje i zbog gradskih bazena, mislim, ne trebamo baš toliko daleko u povijest ići. A ono ponavljam zbog čega mi nećemo podržati rebalans, a to je ono što smo već jednom i rekli, upozoravali da trebamo imati tematsku sjednicu koja se tiče demografije, zato što rebalans nije razvojni, nije u stvaranju novih, proizvodnih radnih mjesta i nije demografski, to ćemo u ostalome i vidjeti. I još samo nešto kao prijatelju, Marijane, spominjali ste Župana i Županiju, Gradonačelnik je spominjao javnu nabavu onda biste trebali znati prije nego što prozivate Župana i Županiju koja financira rekonstrukciju Sportske dvorane da je tek na četvrti natječaj se javio izvođač, da Dvorana nije rađena ranije zato što su tri natječaja propala jer se nije javio ni jedan izvođač.“

**TOMISLAV BEČIREVIĆ:** „Evo samo komparacije radi; recimo grad Pleternica koji može biti primjer povlačenja sredstava iz europskih fondova ima puno veće ostvarenje proračuna. Naša Županija ima oko 98, ne znam da li možda još neke primjere, recimo Bjelovar jedan grad koji može biti za primjer, međutim ja mislim da za ostvarenje Proračuna, jednostavno mislim da Gradonačelniče niste imali ljude s kojima bi to ostvarili.“

**MARIJANA ŠKARA IVKOVIĆ,** nakon što je pozdravila nazočne: „Nisam do sada izašla, nisam kao niti pet ljudi prije mene imala namjeru se javiti, ali evo isto sad hoću baš. Potrošili ste koliko, pola sata sada na raspravu smo svi potrošili. Raspravljamo o gospodarstvu što se realiziralo, što se nije. Mene zanima koliko ljudi odavde je iz real-ekonomske struke ili gospodarske ili koliko ljudi iz Vijeća, od vijećnika je dalo nekakve ideje za gospodarstvo? Ja sam bila sada u ponedjeljak na sjednici Gospodarskog vijeća. Bili su najuspješniji gospodarstvenici iz naše Županije, bili su predstavnici ministarstva, Gospodarske komore iz Zagreba i svi redom su pohvalili našu Gospodarsku zonu za koju je vidljivo da kreće uzlaznu putanju i pohvalili su rad konačno našeg grada za koji se vidi od ove godine. Hajdemo, zaboravimo što je bilo sad ranijih godina i u Parku i svuda, ali sada se vidi konačno se nešto radi i puno projekata je u pripremi, u provedbi i molim vas da u nekakvom takvom optimističnijem ruhu nastavljamo jer vidi se da se radi. To je samo moja opaska i stvarno sam bila zadovoljna kada su pohvalili ljudi iz ministarstva, iz Komore i dobitnici najbolje velike tvrtke 1.000 zaposlenih iz Slavonskog Broda i predstavnici Komore što su pohvalili naš Grad i našu Gospodarsku zonu.“

**LJEPŠA RAKAS-VUJČIĆ:** „Ja bih nešto kratko rekla. Naime mislim da što se tiče Gradonačelnika i suradnika da stvarno se puno rade i da to naši sugrađani vide i mnogi sugrađani bez obzira na koju opciju i da li imaju politička opredjeljenja ili ne i kakva su i kažu da se u gradu Nova Gradiška nikada nije toliko radilo koliko se radi sada i zaista imaju svoje pohvale prema Gradonačelniku.

Međutim, gledajući ovo ovako ispasti će, vjerojatno će sada to mediji i svi prenijeti, rebalans je 44 milijuna kuna, nešto što sam rekla i mojima, mislim da se možda moglo drugačije malo, da su savjetnici i suradnici mogli malo Gradonačelnika savjetovati da se ne stavi odmah sva cijena projekta u Proračun, nego dio, a u onom trenutku kada se dobije taj projekt onda rebalansom povećati. Odgovor je bio; što ako onda vijećnici ne dignu ruke? Pa, Isuse Bože, imamo apsolutnu većinu u Vijeću, a tko ne bi od pozicija, vjerojatno i od opozicije digao ruke? Franjo tumači da neko ministarstvo to ne bi dalo i to, ja ne znam da li je to baš tako, ali mislim da sad na sve ovo super sve napravljeno i što su građani su prezadovoljni, ovo će sad nekako malo izgledati, a mislim da ne bilo potrebe za ovakvim rebalansom, da su se neke stvari malo drugačije odradile. To je moje mišljenje.“

Zatim je budući se za raspravu nije više nitko javio stavila Prijedlog izmjena i dopuna Proračuna na glasovanje.

Gradsko vijeće Grada Nove Gradiške glasovanjem 11 „za“, 5 „protiv“, bez „suzdržanih“ od glasovanja, na temelju članka 39. stavak 2. Zakona o proračunu („Narodne novine“, broj (87/08, 136/12 i 15/15) i članka 34. stavak 1. alineja 5. Statuta Grada Nova Gradiška („Novogradiški glasnik“, broj 1/18), donijelo je

**IV IZMJENE I DOPUNE PRORAČUNA**

**GRADA NOVE GRADIŠKE**

**ZA 2019. GODINU**

KLASA: 400 - 06/19 - 01/11

URBROJ: 2178/15-01-19-3

(IV Izmjene i dopune Proračuna grada Nove Gradiške za 2019. godinu kao i Odluka su prilog ovom Zapisniku i čine njegov sastavni dio.)

**Točka 3. PRIJEDLOZI IZMJENA I DOPUNA PROGRAMA NA PODRUČJU GRADA NOVE GRADIŠKE ZA 2019. GODINU:**

1. **građenja komunalne infrastrukture,**
2. **održavanja komunalne infrastrukture,**
3. **osnovnoškolskog, srednjoškolskog i visokog obrazovanja,**
4. **poticanja razvoja turizma,**
5. **razvoja civilnog društva,**
6. **organiziranja i provođenja zaštite i spašavanja,**
7. **javnih potreba u području socijalne skrbi,**
8. **javnih potreba u području dodatnih usluga u zdravstvu i preventivi,**
9. **predškolskog odgoja i obrazovanja,**
10. **promicanja kulture,**
11. **organiziranja i provođenja zaštite i spašavanja za aktivnost Javne vatrogasne postrojbe,**
12. **utroška sredstava ostvarenih od prodaje, zakupa i promjene namjene poljoprivrednog zemljišta u vlasništvu Republike Hrvatske.**

Predsjednica Gradskog vijeća otvorila je raspravu.

**a) građenja komunalne infrastrukture**

**IGOR BABIĆ** nakon što je pozdravio nazočne u ime Kluba vijećnika SDP-a: „Klub vijećnika SDP-a razmotrio je Prijedlog III. izmjena i dopuna Programa gradnje komunalne infrastrukture u grada Nova Gradiška za 2019. godinu. Ako ste proučili materijale onda će te vidjeti ono što je već Gradonačelnik u prethodnoj točki Dnevnog reda obrazlagao da je došlo do smanjenja u Proračunu. To se reflektiralo naravno i na gradnju komunalne infrastrukture, pa sada da ne čitam baš svaku brojku, samo ću napomenuti najznačajnije. Zbog obrazloženja kakvo je bilo od Gradonačelnika, koje prihvaćamo apsolutno, u ovom rebalansu nije Mažuranićeva ulica sa 4.892.000,00 kuna i nerazvrstanim cestama, Ulica Ivana Domca što se konačno reflektira na ukupnu svotu. Bilo je predviđeno 13.900.000,00 kuna, sada je 6.500.000,00 kuna, znači te dvije stavke nose gro Proračuna, one se prebacuju za iduću godinu i možemo samo prihvatiti ovakav Prijedlog.“

**ŽELJKO BEŠLIĆ** u ime Kluba vijećnika HDZ-a: „Ja ne bih baš tako banalizirao ove stvari, a usput bih još spomenuo kolegici Ivković da ne smijemo biti tako narcisoidni, samodopadni jer Grada Nove Gradiške u povlačenju europskih sredstava nema niti među prvih deset ni dvadeset. Idemo sada na točku. Što se tiče, kroz javne površine se prošetalo, znači imamo taj projekt u Mažuranićevoj ulici, dao Bog da se iz realizira. Ja vjerujem da hoće i nema razloga da Gradonačelniku ne vjerujem. To je znači i projektna dokumentacija, rekonstrukcija Gajeve do Lobine, 150.000,00 kuna, te dvije stavke su 5.000.000,00 kuna, ali hajdemo budimo dobre volje i imajmo nekakve vjere u budućnost pa da kažemo da ćemo to iduće godine raditi, neka bude tako. Međutim, kroz nerazvrstane ceste imamo svega i svačega. U odnosu na izvorni Proračun koji je bio 8.000.000,00 kuna izvršeno je 2.900.000,00 kn, a tu se je prošetalo i projekte za rekonstrukciju Ulice Ernesta Purgarića 75.000,00 kuna. Sjećamo se u izvornom Proračunu bila je i nastavak rekonstrukcije ulica Mala, baruna Trenka, Ivana Domca. Znači sve tri ulice po dva milijuna kuna, to je šest milijuna kuna. Između ostaloga imamo tu izvorni gdje je gospodarenje s otpadom 5.000.000,00 kuna, Reciklažno dvorište realizirano sa 1.100.000,00 kuna, znači to je prebačeno u 2020. godinu. Pošto vidim da Gradonačelnika to ne zanima, definitivno ne želim više o tome diskutirati. Ovaj Prijedlog mi nećemo prihvatiti.“

**LJEPŠA RAKAS-VUJČIĆ: “**Mislim da bi bilo dobro da su i Gradonačelnik i zamjenica koja je profesionalno za gospodarstvo sad nazočni sjednici. Da li se još netko javlja za pojedinačnu raspravu?“

**LJILJANA LUKAČEVIĆ:** „Ne u pojedinačnoj, nego po pitanju ,ovo što ste i sami Predsjednice primijetili, izostanka Gradonačelnika i Zamjenice, ja ponovno molim gospodina Zebića, tu smo situaciju već nekoliko puta imali lani u ovo doba na isti ovakav dan, je li sjednica Gradskog vijeća zakonski opravdana ako na njoj nema Gradonačelnika i njegovih zamjenika?

**ZLATKO ZEBIĆ**: „ Je“

**LJILJANA LUKAČEVIĆ:** „ Je, onda taj Poslovnik treba mijenjati.“

**BORISLAV VIDOŠIĆ**: “Ja sam tu, jedan je dovoljan.“

**LJILJANA PTAČNIK:** „Ali, piše u Poslovniku, dakle ja se vraćam opet na taj Poslovnik i ako je u pitanju neki drugi prevažniji događaj, ja predlažem da prekinemo ovu sjednicu Gradskoga vijeća s prevažnim Dnevnim redom jer nas čeka još rasprava o izvješćima gradskih poduzeća i da ovu sjednicu prebacimo na 24. prosinca, možda u 12:00 sati pa da onda održimo tu sjednicu. Evo predlažem.“

**VINKO GRGIĆ** ispričao se što je na trenutak morao napustio sjednicu Gradskog vijeća.

Budući se za raspravu nije više nitko javio Predsjednica Gradskog vijeća stavila je Prijedlog Izmjena i dopuna Programa na glasovanje.

Gradsko vijeće Grada Nove Gradiške glasovanjem 11 „za“, 5 „protiv“, bez „suzdržanih“ od glasovanja, na temelju članka 67. Zakona o komunalnom gospodarstvu („Narodne novine“, broj 68/18), članka 33. stavak 13. Zakona o održivom gospodarenju otpadom („Narodne novine“, broj 94/13 i 73/17) i članka 34. stavak 1. alineja 2. Statuta Grada Nova Gradiška („Novogradiški glasnik“, broj 1/18), donijelo je

**III IZMJENE I DOPUNE PROGRAMA**

**građenja komunalne infrastrukture**

KLASA: 363 - 02/18 - 01/14

URBROJ: 2178/15-01-01-19-15

**b) održavanja komunalne infrastrukture**

Predsjednica Gradskog vijeća otvorila je raspravu.

**IGOR BABIĆ** u ime Kluba vijećnika SDP-a: „Klub vijećnika SDP-a razmotrio je i Prijedlog izmjena i dopuna Programa održavanja komunalne infrastrukture u gradu Nova Gradiška. Iz materijala je vidljivo da je došlo do promjene i osjetnog povećanja dijela cijena kojima se možda ne sviđa, ali to je tako. Došlo je do završetka izgradnje novih objekata što je povećalo određenu površinu za održavanje, te su bile prije neke specifične vremenske prilike koje su utjecale na nešto većim aktivnostima na održavanju tako da imate na trećoj stranici, došlo je do povećanja najvećeg, gro održavanju zelenih površina i čišćenja javnih površina što je obrazloženo zbog čega je došlo do toga i Klub vijećnika SDP-a će prihvatiti ovakve Izmjene i dopune.“

**ŽELJKO BEŠLIĆ** u ime Kluba vijećnika HDZ-a: „Pod ovom točkom Dnevnog reda ja bih se u potpunosti složio s kolegom Babićem uz nekakve manje korekcije i Klub HDZ-a će u potpunosti prihvatiti ovo Izvješće.“

Budući se za raspravu nije više nitko javio Predsjednica Gradskog vijeća stavila je Prijedlog Izmjena i dopuna Programa na glasovanje.

Gradsko vijeće Grada Nove Gradiške glasovanjem 16 „za“, nitko „protiv“, bez „suzdržanih“ od glasovanja, na temelju članka 72. Zakona o komunalnom gospodarstvu („Narodne novine“, broj 68/18) i članka 34. alineja 2. Statuta Grada Nova Gradiška („Novogradiški glasnik“, broj 1/18), donijelo je

**IZMJENE I DOPUNE PROGRAMA**

**održavanja komunalne infrastrukture**

KLASA: 363 - 02/18 - 01/13

URBROJ: 2178/15-01-19-9

**c) osnovnoškolskog, srednjoškolskog i visokog obrazovanja**

Predsjednica Gradskog vijeća otvorila je raspravu.

**IVAN ADŽIĆ** u ime Kluba vijećnika SDP-a nakon što je pozdravio nazočne:„Ovdje se radi o Izmjenama i dopunama Programa osnovnoškolskog, srednjoškolskog i visokog obrazovanja. Osnovnim Programom škola i informatizacija škola u iznosu 100.000,00 kuna. Tu su nagrade učenicima i mentorima od 41.000,00 kuna, Fakultet za dentalnu medicinu i zdravstvo Sveučilišta u Osijeku od 200.000,00 kuna i Studij robotike je smanjen na 13.750,00 kuna, ukupno je to manje, znači izmjena iznosi sveukupne realizacije su 354.750,00 kuna. Takve Izmjene Klub SDP-a prihvaća.“

**LJILJANA PTAČNIK** u ime Kluba vijećnika HDZ-a: „Klub vijećnika HDZ-a naravno razmatrao je Izmjene i dopune Programa osnovnoškolskog, srednjoškolskog i visokog obrazovanja grada Nove Gradiške za 2019. godinu i zaključio jednoglasno da neće prihvatiti ovaj Prijedlog izmjena i dopuna i to isključivo radi ove četvrte aktivnosti Studija robotike. Izvornim planom Proračuna bilo je predviđeno 100.000,00 kuna za Studij robotike. Ja eto slučajno znam koliko je teško pokrenuti novi program u srednjoškolskom obrazovanju, da je on izrazito skup, da morate imati jasnu viziju gdje će te to staviti, tko će to raditi, da morate imati programe, da morate imati udžbenike, da morate imati odgovarajuću opremu. Odgovarajuća oprema za Studij robotike počinje od 3D printera, softvera, programiranja robota naravno i tako dalje. To je visoka tehnologija koja je izrazito skupa. Ja vjerujem, naravno znam da Gradonačelnik vjerojatno ima zaduženu osobu, savjetnika i za pitanje visokoga školstva, dakle mi jesmo ovaj Plan podržali u izvornome Proračunu. 100.000,00 kuna je dobar početak kao nekakav dobar temelj za Studij robotike i o percepciji grada Nove Gradiške kao sveučilišnog grada, uz Studij sestrinstva i Studij robotike pa to lijepo zvuči i obećavajuće i za srednje školstvo i za Gimnaziju i za Elektrotehničku školu, a onda je smanjeno na 50.000,00 kuna. Sa 50.000,00 kuna ne može se napraviti ni jedan ozbiljan program nekoga studija, ne može se ništa napraviti, ne može se nabaviti ni dobar 3D printer. Dobar 3D printer košta 59.000,00 kuna i sad je to cijela ta priča smanjena na 13.750,00 kuna. To mi je jako, jako žao. U ovom dijelu bih očekivala da će doći do povećanja i intenziviranja rada na Programu otvaranja Studija robotike. Iskreno, jako, jako mi je zbog ovoga žao. “

**VINKO GRGIĆ:** „Ja bih samo htio da se više ne ponavlja jedna stvar, a to je da ja savjetnike nemam niti jednog. Na početku, 2016. imao sam savjetnika za gospodarstvo, gospodin Grabar kao pomoćnik ministra u Vladi Zorana Milanovića, imao sam za fondove gospođu Senku Vranić koji su mi i jedno i drugo pomogli jako puno u tome jer ulazite u jedno novo područje. Ja kao ozbiljan čovjek, profesionalni čovjek, odnosno poslovni čovjek, trebao sam imati određena nova saznanja prema upravi jer to je malo drugačije kao što rekoh. Oni su radili neko vrijeme, ja sam im se zahvalio i oni već dugo nisu savjetnici, niti jedno niti drugo. Što se tiče, imam dva koordinatora, jedan je koordinator za komunalne radove, za komunalnu infrastrukturu, gospodin Marijan Radić koji svakodnevno obilazi sva naša gradilišta, svaki rasvjetni stup, njega zovu, svaka poplava, bilo kakva situacija čovjek je već na licu mjesta i takvog čovjeka trebam. Njegov honorar za 24 sata rada je, sramota me reći, bio je 3.000,00 kuna u startu, sada smo nešto digli. Za 24 sata imate čovjeka na raspolaganju. Kad pukne plin na Spomeniku branitelja u prosincu ili u siječnju, čovjek ide to zašarafiti pa jadan oklizne se pa padne i smrzne se tamo. Mislim, smiješno ali to je napor i trud toga čovjeka. Isto tako s gospodinom Greinerom koji je koordinator za branitelje. Što smo napravili za ovaj grad u vezi branitelja? Pa vi to svi najviše znate, ne vi, branitelji znaju što je najviše i tko je doprinio, tako da se zahvaljujem i jednom i drugom i u buduće, ja vas molim, to su dva koordinatora, to je odluka naša, Uprave. Što se tiče savjetnika više mi nitko ne treba, naučio sam sve.“

Budući se za raspravu nije više nitko javio, Predsjednica Gradskog vijeća stavila je Prijedlog Izmjena i dopuna Programa na glasovanje.

Gradsko vijeće Grada Nove Gradiške glasovanjem 10 „za“, 5 „protiv“, bez „suzdržanih“ od glasovanja, na temelju 34. Statuta Grada Nova Gradiška („Novogradiški glasnik“, broj 1/18), donijelo je

**I IZMJENE I DOPUNE PROGRAMA**

**osnovnoškolskog, srednjoškolskog i visokog obrazovanja**

KLASA: 023 - 08/18 - 01/31

URBROJ: 2178/15-01-01-19-32

**d) poticanja razvoja turizma**

Predsjednica Gradskog vijeća otvorila je raspravu.

**VESNA ĐAPIĆ** u ime Kluba vijećnika SDP-a: „Iznos namijenjen za sveukupno realizaciju Izmjena i dopuna Programa poticanja razvoja turizma na području grada Nove Gradiške za 2019. godinu iznosi 788.608,65 kuna. Klub vijećnika SDP-a ovaj će Prijedlog prihvatiti.“

**LJILJANA PTAČNIK** u ime Kluba vijećnika HDZ-a: „Klub vijećnika HDZ-a razmatrao je Izmjene i dopune Programa poticanja razvoja turizma na području grada Nove Gradiške za 2019. godinu i neće podržati ovaj Prijedlog izmjena i dopuna. Govorim o tome da je u izvornom Proračunu za osnovnu djelatnost Turističke zajednice bilo predviđeno 280.000,00 kuna, sada traži se 380.000,00 kuna. Nejasno nam je zašto je došlo do ovoga povećanja i nejasno nam je za Novogradiško glazbeno ljeto bio je predviđen jedan iznos koji je smanjen, a Novogradiško ljeto je prošlo, a sada se za 100.000,00 kuna diže Advent u našem gradu. Advent je lijep, ali očito da je došlo do nekakvih raskoraka između izvornog planiranja i onoga što se sada ostvaruje.“

Budući se za raspravu nije više nitko javio, predsjednica Gradskog vijeća stavila je Prijedlog Izmjena i dopuna Programa na glasovanje.

Gradsko vijeće Grada Nove Gradiške glasovanjem 10 „za“, 5 „protiv“, bez „suzdržanih“ od glasovanja, na temelju članka 32. Zakona o turističkim zajednicama i promicanju hrvatskog turizma („Narodne novine“, broj (152/08) i članka 34. stavak 1. podstavak 2. Statuta Grada Nova Gradiška („Novogradiški glasnik“, broj 1/18), donijelo je

**III IZMJENE I DOPUNE PROGRAMA**

**poticanja razvoja turizma**

KLASA: 023 – 08/18 – 01/31

URBROJ: 2178/15-01-01-19-33

**e) razvoja civilnog društva**

Predsjednica Gradskog vijeća otvorila je raspravu.

**MATEJ ZBORIL** u ime Kluba vijećnika SDP-a nakon što je pozdravio nazočne u Gradskoj vijećnici: „Klub SDP-a je razmotrio Izmjene i dopune Programa za razvoj civilnog društva grada Nove Gradiške. Nije bilo nekih značajnih i velikih promjena jedino je bila promjena kod javnog informiranja građana gdje je iznos manji za 12.000,00 kuna, ostalo je sve ostalo nepromijenjeno, dakle da ćemo mi ovo prihvatiti.“

**LJILJANA PTAČNIK** u ime Kluba vijećnika HDZ-a:„Naravno, Klub vijećnika HDZ-a razmatrao je Izmjene i dopune Programa razvoja civilnog društva Nova Gradiška za 2019. godinu i mi ćemo oko ovoga biti suzdržani. Dolazi do smanjenja aktivnosti javnoga informiranja građana, nejasno nam je zašto je li to će biti manje informiranje građana ili će biti za manju cijenu jednako informiranje građana? Ali kao što smo i ranije isticali, žao nam je ,meni posebno osobno je žao jer evo u Gimnaziji Nova Gradiška slučajno znam, provodi se i druga akcija Kluba volontera prikupljanja pomoći za potrebite, posebno u ovo adventsko vrijeme. Ono što mene boli to je sufinanciranje rada socijalne samoposluge sa svega 28.000,00 kuna, mislim da tu ima prostora za to sufinanciranje da se poveća, ako se ovdje malo smanji onda mislim da bi se barem moglo zaokružiti na 30.000,00 kuna bilo bi socijalno osjetljivije. Suzdržani smo.“

Budući se za raspravu nije više nitko javio, predsjednica Gradskog vijeća stavila je Prijedlog Izmjena i dopuna Programa na glasovanje.

Gradsko vijeće Grada Nove Gradiške glasovanjem 10 „za“, nitko „protiv“, 5 „suzdržanih“ od glasovanja, na temelju članka 32. Zakona o udrugama („Narodne novine“, broj (74/14) i članka 34. stavak 1. podstavak 2. Statuta Grada Nova Gradiška („Novogradiški glasnik“, broj 1/18), donijelo je

**III IZMJENE I DOPUNE PROGRAMA**

**razvoja civilnog društva**

KLASA: 023 – 08/18 - 01/31

URBROJ: 2178/15-01-01-19-34

**f) organiziranja i provođenja zaštite i spašavanja**

Predsjednica Gradskog vijeća otvorila je raspravu.

**ZORAN GAZIBARIĆ**, u ime Kluba vijećnika SDP-a: „Klub vijećnika je SDP-a razmotrio je Izmjene i dopune Programa i kao takve će ih i podržati. Meni je osobno drago za Vatrogasnu zajednicu Nova Gradiška predviđeno dodatnih 46.000,00 kuna, to je meni osobno drago i kolegici Ivani.“

**LJILJANA LUKAČEVIĆ**, u ime Kluba vijećnika HDZ-a: „Naš je Klub naravno proučio rebalans po Programu organiziranja i provođenja zaštite i spašavanja. Naš Klub će po ovom Programu i rebalansu biti suzdržan iz ovih istih razloga o kojima je maloprije govorio kolega vijećnik Gazibarić. Znači, ostaje nejasno od kud se pojavilo ovo povećanje i ostaje u zraku negdje pitanje kolizije, sukoba, uloga i interesa jer o rebalansu i proračunskim sredstvima raspravljaju predsjednik DVD-a Ljupina koji je gradski vijećnik i predsjednica DVD-a Nova Gradiška koje je ujedno zamjenica gradonačelnika i dakako nejasno objašnjeno je zašto je za aktivnosti civilne zaštite ostala samo jedna trećina predviđenih i planiranih sredstava, tako da naš Klub će oko ovog pitanja biti suzdržan.“

Budući se za raspravu nije više nitko javio, predsjednica Gradskog vijeća stavila je Prijedlog Izmjena i dopuna Programa na glasovanje.

Gradsko vijeće Grada Nove Gradiške glasovanjem 10 „za“, nitko „protiv“, 5 „suzdržanih“ od glasovanja, na temelju članka 34. Statuta Grada Nova Gradiška („Novogradiški glasnik“, broj 1/18), te sukladno odredbama Zakona o vatrogastvu, Zakona o zaštiti i spašavanju, te Zakona o izmjenama i dopunama Zakona o financiranju jedinica lokalne uprave i samouprave, donijelo je

**I IZMJENE I DOPUNE PROGRAMA**

**organiziranja i provođenja zaštite i spašavanja**

KLASA: 023 – 08/18 – 01/31

URBROJ: 2178/15-01-01-19-35

**g) javnih potreba u području socijalne skrbi**

Predsjednica Gradskog vijeća otvorila je raspravu.

**VESNA ĐAPIĆ** u ime Kluba vijećnika SDP-a: „Iznos namijenjen za sveukupnu realizaciju Izmjena i dopuna javnih potreba u području socijalne skrbi grada Nove Gradiške za 2019. godinu iznosi 2.060.800,00 kuna. Klub vijećnika SDP-a će ovaj Prijedlog prihvatiti.“

**LJILJANA PTAČNIK** u ime Kluba vijećnika HDZ-a:„Pokušala sam se prisjetiti nekakve dosjetke da ne budem monotona i dosadna, ali mi nije palo napamet, valjda jer razmišljam o socijalnoj osjetljivosti Izmjene i dopuna Programa javnih potreba u području socijalne skrbi. Klub vijećnika HDZ-a razmatrao je Prijedlog izmjena i dopuna i biti će protiv. Biti će protiv naročito zato što se dira socijalno najugroženija populacija stanovništva, a to su umirovljenici i djeca. Smanjuju se jednokratne pomoći umirovljenicima s izvornih 300.000,00 kuna na 210.000,00 kuna. Smanjuju se naknade troškova ogrijeva korisnicima zajamčene minimalne naknade sa 321.000,00 kuna na 190.000,00 kuna i ono što naročito, naročito iz dva razloga nas osobno smeta, to je sufinanciranje cijena usluge Dječjega vrtića koja se sa planiranih 60.000,00 kuna smanjuje na 45.000,00 kuna. Ako govorimo o demografski osviještenom društvu i gradu koji shvaća da će opstati samo ukoliko je briga za djecu jako, jako izražena, a to je jedan od načina brige sufinanciranje cijene Dječjeg vrtića, onda je jasno da ne možemo ovo prihvatiti.“

**VINKO GRGIĆ:** „Zašto manje kolegice, prema potrebama, koliko je bilo, koliko je traženo, toliko je isplaćeno. Ali da se ne zavaravamo u ovom Proračunu Gradsko vijeće je donijelo odluku, sedmi ili šesti mjesec, pola milijuna kuna dodatnih sredstava za Dječji vrtić, pola milijuna kuna da pomognemo našim roditeljima u sufinanciranju cijene Vrtića koja je sa 600,00 kuna do tad, otišla na 500,00 kuna, a sada se hvatamo za nešto, nešto sitno, zaista, koliko imamo potreba, mi toliko platimo. Tko zadovoljava zakonske osnove, on dobije, tko ne, ne. Nismo mi pisali te zakone, ali to je tako, a s druge strane pola milijuna kuna i to se ne vidi, to se ne cijeni. Isto sad su mi pokazali ove godine je otišlo 30.000,00 kuna za Gimnaziju, otišlo je 4.000,00 kuna ili sad će otići i Vi ste bili suzdržani protiv toga. Nije fer, Ravnateljice, nije fer.“

Budući se za raspravu nije više nitko javio, predsjednica Gradskog vijeća stavila je Prijedlog Izmjena i dopuna Programa na glasovanje.

Gradsko vijeće Grada Nove Gradiške 11 „za“, 5 „protiv“, bez „suzdržanih“ od glasovanja, na temelju članka 34. stavak 1. podstavak 2. Statuta Grada Nova Gradiška („Novogradiški glasnik“, broj 1/18), te sukladno odredbama Zakona o socijalnoj skrbi te Zakona o izmjenama i dopunama Zakona o financiranju jedinica lokalne uprave i samouprave, donijelo je

**III IZMJENE I DOPUNE PROGRAMA**

**javnih potreba u području socijalne skrbi**

KLASA: 023 – 08/18 – 01/31

URBROJ: 2178/15-01-01-19-36

**h) javnih potreba u području dodatnih usluga u zdravstvu i preventivi**

**LJILJANA PTAČNIK** u ime Kluba vijećnika HDZ-a: „Klub vijećnika HDZ-a razmatrao je II. Izmjene i dopune Programa javnih potreba u području dodatnih usluga u zdravstvu i preventivi grada Nove Gradiške. Druga aktivnost, prevencija kriminaliteta i ovisnosti izvorno je bilo predviđeno 16.000,00 kuna, smanjuje se na 8.000,00 kuna. Mislim da je ovo vrlo, vrlo vrijedna aktivnost, meni je osobno žao što nije održana Smotra školskih preventivnih programa jer vjerujem da bi se i ovih drugih 8.000,00 kuna i te kako korisno moglo u to utrošiti time više što su škole više-manje za to bile spremne. Nećemo podržati ove Izmjene.“

**LJEPŠA RAKAS-VUJČIĆ** u ime Kluba vijećnika SDP-a: „.Mi smo razmatrali i ovaj Prijedlog ćemo podržati od aktivnosti programa deratizacije i dezinsekcije, pomoć Bolnici.

Što se tiče prevencije ovisnosti to smo se kod donošenja Proračuna za 2020. usuglasili da se ide sa većom cifrom jer zaista smo svi bili za to da je to potrebno, tako da ćemo mi ovo podržati.“

Budući se za raspravu nije više nitko javio, predsjednica Gradskog vijeća stavila je Prijedlog Izmjena i dopuna Programa na glasovanje.

Gradsko vijeće Grada Nove Gradiške glasovanjem 10 „za“, 5 „protiv“, bez „suzdržanih“ od glasovanja, na temelju članka 34. Statuta Grada Nova Gradiška („Novogradiški glasnik“, broj 1/18), sukladno odredbama Zakona o izmjenama i dopunama Zakona o financiranju jedinica lokalne uprave i samouprave, donijelo je

**II IZMJENE I DOPUNE PROGRAMA**

**javnih potreba u području dodatnih usluga**

**u zdravstvu i preventivi**

KLASA: 023 – 08/18 – 01/31

URBROJ: 2178/15-01-01-19-37

**i) predškolskog odgoja i obrazovanja**

Predsjednica Gradskog vijeća otvorila je raspravu.

**JELENA KOVRE** nakon što jepozdravila sve nazočne u ime Kluba vijećnika SDP-a: „Što se tiče III. Izmjena i dopuna Programa predškolskog odgoja i obrazovanja za 2019. godinu vidimo da je došlo do značajnog povećanja sredstava, 127.000,00 kuna za zapošljavanje novih sedam djelatnika i 47.000,00 kuna za nagrade tim istim djelatnicima. Mi se protiv ovoga nećemo buniti, dapače, podržavamo ovaj Program.“

**TOMISLAV BEČIREVIĆ** u ime Kluba vijećnika HDZ-a: „Ja neću sada sve ove cifre, brojke navoditi i sve to ponavljati. Mi smo to sve proučili također i podržati ćemo ove Izmjene.“

Budući se za raspravu nije više nitko javio, predsjednica Gradskog vijeća stavila Prijedlog Izmjena i dopuna Programa na glasovanje.

Gradsko vijeće Grada Nove Gradiške glasovanjem 15 „za“, nitko „protiv“, bez „suzdržanih“ od glasovanja, sukladno odredbama Zakona o predškolskom odgoju i obrazovanju, a na temelju članka 34. Statuta Grada Nova Gradiška („Novogradiški glasnik“, broj 1/18), donijelo je

**III IZMJENE I DOPUNE PROGRAMA**

**predškolskog odgoja i obrazovanja**

KLASA: 023 – 08/18 – 01/31

URBROJ: 2178/15-01-01-19-38

**j) Promicanje kulture**

Predsjednica Gradskog vijeća otvorila je raspravu.

**JELENA KOVRE** u ime Kluba vijećnika SDP-a: „Opet ista stvar, što kaže kolega, pa ne moramo u ciframa ako se sve razumije. Svugdje su povećana sredstva; za Knjižnicu, za Muzej i za Pučko otvoreno učilište, za nagrade, za programe, nagrade i plaće djelatnika. Podržavamo sve što je navedeno.“

**LJILJANA PTAČNIK** u ime Kluba vijećnika HDZ-a: „Klub vijećnika HDZ-a razmatrao je Izmjene i dopune Programa promicanja kulture grada Nove Gradiške za 2019. godine i kao što je kolegica Kovre rekla, kao što je kolega Bečirević rekao, nas uvijek veseli kada se povećava, pa kako je ovdje riječ o povećanju i očito je o izuzetno dobroj djelatnosti i radu i Gradske knjižnice i Gradskoga muzeja i Pučkoga otvorenoga učilišta Matija Antun Relković, Klub HDZ-a podržati će ove Izmjene.“

Budući se za raspravu nije više nitko javio, predsjednica Gradskog vijeća stavila je Prijedlog Izmjena i dopuna Programa na glasovanje.

Gradsko vijeće Grada Nove Gradiške glasovanjem 15 „za“, nitko „protiv“, bez „suzdržanih“ od glasovanja, na temelju članka 9a. Zakona o financiranju javnih potreba u kulturi („Narodne novine“, broj 47/90, 27/93 i 38/09) i članka 34. stavak 1. alineja 2. Statuta Grada Nova Gradiška („Novogradiški glasnik“, broj 1/18), a sukladno Zakonu o financiranju javnih potreba u kulturi, donijelo je

**II IZMJENE I DOPUNE PROGRAMA**

**promicanja kulture**

KLASA: 023 – 08/18 – 01/31

URBROJ: 2178/15-01-01-19-39

**k) organiziranja i provođenja zaštite i spašavanja za aktivnost Javne vatrogasne postrojbe**

Predsjednica Gradskog vijeća otvorila je raspravu.

**ZORAN GAZIBARIĆ** u ime Kluba vijećnika SDP-a: „Klub vijećnika SDP-a razmotrio je Izmjene i dopune za redovnu djelatnost Javne vatrogasne postrojbe i kao takve će ih i prihvatiti.“

**ANTUN ŠKVORČEVIĆ** u ime Kluba vijećnika HDZ-a: „Klub vijećnika HDZ-a je proučio ove Izmjene i dopune i podržati će također ove Odluke.“

Budući se za raspravu nije više nitko javio, predsjednica Gradskog vijeća stavila je Prijedlog Izmjena i dopuna Programa na glasovanje.

Gradsko vijeće Grada Nove Gradiške glasovanjem 15 „za“, nitko „protiv“, bez „suzdržanih“ od glasovanja, na temelju članka 34. stavak 1. podstavak 2. Statuta Grada Nova Gradiška („Novogradiški glasnik“, broj 1/18), te sukladno odredbama Zakona o vatrogastvu, Zakona o zaštiti i spašavanju, te Zakona o izmjenama i dopunama Zakona o financiranju jedinica lokalne uprave i samouprave, donijelo je

**II IZMJENE I DOPUNE PROGRAMA**

**organiziranja i provođenja zaštite i spašavanja**

**za aktivnosti Javne vatrogasne postrojbe**

KLASA: 023 – 08/18-01/31

URBROJ: 2178/15-01-01-19-40

**l) utroška sredstava ostvarenih od prodaje, zakupa i promjene namjene poljoprivrednog zemljišta u vlasništvu Republike Hrvatske**

Predsjednica Gradskog vijeća otvorila je raspravu.

**ANTUN ŠKVORČEVIĆ** u ime Kluba vijećnika HDZ-a: „Klub vijećnika HDZ-a također će podržati ove Izmjene i dopune. Sredstva su inače namjenska tako takva mi podržavamo.“

**MATEJ ZBORIL** u ime Kluba vijećnika SDP-a: „Klub SDP-a razmotrio je Izmjene i dopune utroška sredstava ostvarenih od prodaje, zakupa i naknade. Ukupan iznos je ostao isti samo je došlo kod prihoda od zakupa u iznosu od 512.300,00 kuna do povećanja 21.740,00 kuna, a kod naknade za promjenu i namjenu u iznosu 13.260,00 kuna došlo je do smanjenja 21.740,00 kuna.“

Budući se za raspravu nije više nitko javio, predsjednica Gradskog vijeća stavila je Prijedlog Izmjena i dopuna Programa na glasovanje.

Gradsko vijeće Grada Nove Gradiške glasovanjem 16 „za“, nitko „protiv“, bez „suzdržanih“ od glasovanja, na temelju članka 25. i članka 49. Zakona o poljoprivrednom zemljištu („Narodne novine“, broj 20/18, 115/18 i 98/19) i članka 34. Statuta Grada Nova Gradiška („Novogradiški glasnik“, broj 1/18), donijelo je

**II IZMJENE I DOPUNE PROGRAMA**

**utroška sredstava ostvarenih od prodaje, zakupa i promjene namjene poljoprivrednog zemljišta u vlasništvu Republike Hrvatske**

KLASA: 320 – 02/18 – 01/02

URBROJ: 2178/15-01-19-9

(Izmjene i dopune programa prilog su ovom zapisniku i čine njegov sastavni dio.)

**Točka 4. IZVJEŠĆE O RADU I UTROŠENIM FINANCIJSKIM SREDSTVIMA GRADSKOG DRUŠTVA CRVENOG KRIŽA DOZNAČENIM OD GRADA NOVE GRADIŠKE ZA PRVO POLUGODIŠTE 2019. GODINE**

Predsjednica Gradskog vijeća otvorila je raspravu.

**MATEJ ZBORIL** u ime Kluba vijećnika SDP-a:„Klub vijećnika SDP-a razmotrio je Izvješće o radu Gradskog društva Crvenog križa, te pohvaljujemo socijalne programe, rad sa mladeži Crvenog križa, a vidimo da je kod članstva došlo do porasta broja članova od 56. Također povećao se i broj donacija i to znatno i došlo je do povećanja broja dobrovoljnih darovatelja krvi, znači da se dobro radi na promociji i podržavamo.“

**LJILJANA LUKAČEVIĆ** u ime Kluba vijećnika HDZ-a: „Ja ću u osvrtu isto biti kratka. Prije svega koristim prigodu čestitati gospodinu Franji Pavloviću na Medalji grada koja mu je uručena neki dan u prigodi Dana grada. Dakle i ovo Polugodišnje izvješće je uistinu nešto na što apsolutno nemamo primjedbi, možemo samo čestitati na provedbi vrlo sadržajnog programa kako na planu distribucije i prikupljanja, prije svega humanitarne pomoći, kako u Službi traženja, kako u aktivnostima kod intervencija u kriznim situacijama, a ono što mene osobno s obzirom na struku i područje života veseli, je vidjeti uspjeh na zdravstvenim i socijalnim programima. Čestitamo vam na velikom projektu „Zaželi“ kojim ste privukli sedam milijuna kuna. Financijsko poslovanje transparentno, jasno, korektno. Sve čestitke - podržavamo.“

**VLATKO GREINER:** „Prije svega zahvaljujem se na mojem prijedlogu da gospodina malo pomaknemo, već je bilo neko uvaženo pravilo, tu sjedim već četiri godine i malo više, uvijek ste bili zadnji, evo danas smo to malo pomaknuli naprijed i naravno, Klub SDP-a se priključuje čestitkama na Medalji grada koju ste dobili.“

**FRANJO PAVLOVIĆ** nakon što je pozdravio nazočne: „Ja vam se od srca svima zahvaljujem na svekolikoj pomoći Crvenom križu, zahvaljujem vam i na priznanju koje ste dodijelili meni. Ono što uvijek naglašavam; Crveni križ nije samo ravnatelj i djelatnici Crvenog križa, Crveni križ su svi oni dobri ljudi, oni volonteri, aktivisti Crvenog križa koji pomažući, surađujući sa nama u Crvenom križu pomažu svima onima kojima Crveni križ pomaže. Ja, evo ovo priznanje koje ste dali meni, ja ga na neki način dijelim sa svima njima. Još jednom vam od srca hvala, želim vam sretan Božić i Novu godinu vama, vašim obiteljima, svima vama.“

Budući se za raspravu nije više nitko javio, predsjednica Gradskog vijeća stavila je Izvješće na glasovanje.

Gradsko vijeće Grada Nove Gradiške glasovanjem 16 „za“, nitko „protiv“, bez „suzdržanih“ od glasovanja, na temelju članka 34. Statuta Grada Nova Gradiška („Novogradiški glasnik“, broj 1/18), donijelo je

**Z A K LJ U Č A K**

**o prihvaćanju Izvješća o utrošenim financijskim sredstvima**

**Gradskog društva Crvenog križa Nova Gradiška**

**doznačenim od Grada Nove Gradiške za prvo polugodište 2019.**

KLASA: 550 – 05/19 – 01/02

URBROJ: 2178/15-01-01-19-4

(Izvješće kao i Zaključak prilog su ovom Zapisniku i čine njegov sastavni dio.)

**Točka 5. GODIŠNJE IZVJEŠĆE O RADU DJEČJEG VRTIĆA NOVA GRADIŠKA ZA PEDAGOŠKU 2018./2019.**

Predsjednica Gradskog vijeća otvorila je raspravu.

**IVAN ADŽIĆ** u ime Kluba vijećnika SDP-a: „Pred nama se nalazi Godišnji izvještaj za 2018./2019. godinu i Financijsko izvješće za 2018.. Nekoliko riječi o samom ustroju Dječjeg vrtića Nova Gradiška koji organizira i provodi Program odgoja, naobrazbe, zdravstvene zaštite i prehrane djece od prve godine pa do polaska u školu. Kao što znate, sudjeluju u šest općina plus grad Nova Gradiška – ukupno je šest vrtića. Mogućnost da se pridruži još koji postoji. U 2018. godini radili smo na energetskoj obnovi, unutrašnjoj i vanjskoj Vrtića Maslačak. Jedan i drugi vrtić još imaju potrebe za urediti i opremiti vanjsko dvorište posebno Maslačak atrij sa igralištem za djecu dječje dobi, te unutarnju i vanjsku stolariju, namještaj, didaktičku opremu za postojeće sobe, tako i u Dječjem vrtiću Radost, znači uvijek se može još dodati i Grad će raditi na realizaciji svih budućih poslova. Ukupna zaposlenost je 69 djelatnika u samom gradu, tu su još znači zaposlenici iz općina Kapela, Cernik, Okučani. Moramo posebno pohvaliti ravnateljicu, znači sve tete u Vrtiću što našu djecu čuvaju, znači i u dosadašnjem radu nije bilo nikakvih problema. Klub SDP-a prihvatiti će ovo Izvješće.“

**TOMISLAV BEČIREVIĆ** u ime Kluba vijećnika HDZ-a: „Ja neću sada ponovno čitati sve te podatke koliko što ima, gdje tko, to je gospodin Adžić pročitao. Ono što ću se ja osvrnuti, znam još iz prijašnjeg razloga da tete doista dobro rade, da ravnateljica radi dobro. Obilježavaju se svi važni datumi, djecu se, stvarno smatram, dobro tamo odgaja, smatram da su te tete nekada bolji, ne nekada nego vrlo često, bolji roditelji nego što su i sami roditelji i više vremena posvete toj djeci da ih nauče nekim osnovnim stvarima i evo prihvaćamo ovo Izvješće.“

**VLATKO GREINER:** „Samo želim čestitati ravnateljici na provedenoj tomboli koja se održala na inicijativu predsjednice roditelja, gospođe Irene Žak. Uglavnom bila je vrlo uspješna i pozitivne su reakcije građana. Sve tombole su prodane, prikupila su se određena sredstva i evo još jednom čestitke na svemu tome i samo nastavite dalje tako.“

**LJILJANA LUKAČEVIĆ:** „Evo, ja se naravno i osobno slažem sa stavom koji je kolega u ime Kluba iznio. Želim se zahvaliti Ravnateljici i našim odgajateljicama ne samo na čuvanju kako je to predsjednik Upravnog vijeća i vijećnik rekao, nego i na odgajanju i obrazovanju naše djece. Žalosti me vidjeti jedino da mi u 2018. godini nismo realizirali kadroviranje u ulozi zdravstvenog voditelja, no to neće biti zapreka za ovo Izvješće da naravno podržimo, no više me zanima što se dogodilo da Upravno vijeće 4. 11. najprije poništi jednu odluku, odnosno natječaj za prijem radnika na to radno mjesto pa onda nekoliko tjedana poslije, 3. 12. ponovno poništi odluku, odnosno poništenje natječaja za prijem radnika na mjesto zdravstvenog voditelja. To mi molim Vas obrazložite.“

**VLATKO GREINER:** „Uvažena kolegice Lukačević, radi se međutim o sljedećem, bila je ideja da idemo na zdravstvenog djelatnika i ta ideja i dalje stoji, međutim bilo je i prijedloga razno-raznih da li nam treba i psiholog, da li nam treba tamo defektolog, da li nam treba i zdravstveni djelatnik, znači još uvijek ćemo se malo, pričekati ćemo sa tom odlukom ako smo nekakvih pedesetak godina funkcionirali bez toga, nećemo trčati grlom u jagode, malo ćemo se posavjetovati da vidimo u stvari što bi tamo bilo najadekvatnije. Možda defektolog, možda psiholog, možda medicinski djelatnik? Vidjeti ćemo. Vi dolazite iz te branše pa ja se nadam da će te Vi razumjeti o čemu se radi ovdje.“

**VERA TROBIĆ,** nakon što je pozdravila nazočne: „Svima skupa zahvaljujem što pratite naš rad, što evo dugi niz godina ustvari prepoznali ste naš rad, ovdje već imamo sad i unuke naših vijećnika. Ja ću samo napraviti jednu malu opasku na čast mojim odgajateljicama, naše službeno zvanje je odgojiteljice. Roditelji, dide, bake, djeca nas zovu tete, jer tete ipak je njima daleko lakše izgovoriti, ali evo, ako mogu na čast mojim odgajateljicama, one su odgajateljice i to je njihovo stručno zvanje. Još na kraju samo ću vam zaželjeti ispred svih djelatnika Dječjeg vrtića, naših gradskih i produžnih objekata i u svoje osobno ime sretan Božić i Novu godinu.“

Budući se za raspravu nije više nitko javio, Predsjednica Gradskog vijeća stavila je ovo Izvješće na glasovanje.

Gradsko vijeće Grada Nove Gradiške glasovanjem 16 „za“, nitko „protiv“, bez „suzdržanih“ člana Vijeća od glasovanja, na temelju članka 34. Statuta Grada Nova Gradiška („Novogradiški glasnik“, broj 1/18), donijelo je

**ZAKLJUČAK**

**o prihvaćanju Izvješća o radu Dječjeg vrtića Nova Gradiška**

**za pedagošku 2018./2019.**

KLASA: 601- 02/19 – 01/02

URBROJ: 2178/15-01-01-19-4

(Izvješće kao i Zaključak prilog su ovom Zapisniku i čine njegov sastavni dio.)

**Točka 6. IZVJEŠĆE O POSLOVANJU TRGOVAČKOG DRUŠTVA INDUSTRIJSKI PARK NOVA GRADIŠKA d.o.o. ZA RAZVOJ I ULAGANJE ZA 2018.**

Predsjednica Gradskog vijeća otvorila je raspravu.

**IGOR BABIĆ** u ime Kluba vijećnika SDP-a: „Klub SDP-a je razmotrio Izvješće o poslovanju društva, a kako sam ja i u funkciji predsjednika Nadzornog odbora evo ja ću malo samo osvrnuti da ne čitam sve što ste dobili. Ono najbitnije od programa koji su u 2018., iskoristiti ću priliku da se malo osvrnem i na ovu godinu. Žao mi je što nema kolege Bigovića koji je svojedobno rekao da je konačno došao par excellence Nadzorni odbor u Industrijski park, pa evo žao mi je što neću čuti neke stvari. U 2019. je, govorimo o 2018. to ste sve pročitali, ja ću samo nadovezati na 2019. S ovim projektima koji su, da ih sada sve ne nabrajam, a čuti će te vrlo skoro od 1. 1.2020. Industrijski park je samoodrživ što nije bilo od osnivanja Industrijskog parka. Na to sam jako ponosan, ponosan sam na izbor direktora što se nikada nije dogodilo Industrijskom parku ovakav izbor direktora što je bio i bez obzira na sve probleme i zateknutih od prošlih direktora, mislim da smo na jako dobrom putu i Klub SDP-a će prihvatiti Izvješće Industrijskog parka i u ime direktora Adama Đanića vas pozdravljam. Zaželio bih vam sve najbolje povodom nadolazećih blagdana, a sva pitanja eventualno zamolih bih da zapišete, dobiti će te u pisanom odgovoru.“

**TOMISLAV BEČIREVIĆ** u ime Kluba vijećnika HDZ-a: „Nećemo imati nikakva pitanja, nećemo dobiti nikakav odgovor ne zato što to Adam ne želi, nego zato što to više nije ni bitno. Iz 2018. godine, godine kada je zapravo taj Industrijski park i njegov ugled srozan i uništen, gotovo do dna. Ja vama čestitam na svim projektima kojima provodite, čestitam na svemu što radite, osobno sam također mišljenja da Adam Đanić je čovjek koji treba to voditi i preuzeti i smatram da on to radi korektno. Da se vratimo sada na sadašnjost i da razgraničimo to za 2019. Božić je sada, dolazi 2020., mi razgovaramo o 2018. Vi na jedan način podržavate sada ovo Izvješće za 2018., a smijenili ste direktoricu. Iz ovoga Izvješća, ja ne znam, vi ste nju možda smijenili zato što vam nije bila politički podobna ili možda zato što nije bila slagala se s vama. Niste je zbog toga smijenili, smijenili ste zbog nečega drugoga, a to se ovdje ne vidi. Konačno smatram, što me žalosti i rekao sam tisuću puta i stvarno to mislim; gospodarstvo je nešto oko čega doista ne bi trebalo politizirati i kad istupamo ovdje za ovom govornicom nikada ne smatram da politiziram zbog toga što je netko iz neke druge stranke ili nečega drugoga, međutim kada pogledate vi sada ovo Izvješće za 2018. godinu, godina koja je stvarno bila turbulentna, godina u kojoj je otišlo najviše ljudi školovanih ljudi, ljudi koji su trebali biti nositelji na CEKOM. Oni su otišli zbog tadašnje Uprave. Ovdje, u ovom Izvješću, u prošlom Izvješću bila je struktura stanovnika, struktura zaposlenika, ovdje je nema. U toj godini ne vidim nigdje analizu, ne vidim analizu one cijele situacije koja se događala tamo. Ne bih ponavljao, sve znate što se dešavalo. Također imamo ovdje Financijsko izvješće, ono je po peglano, razvučeno je i tako, uvijek je usklađeno. Sva financijska izvješća su usklađena, međutim ako se dobro sjećam imali smo neovisnu Reviziju poslovanja 2017. Zašto je niste tražili, neovisnu Reviziju poslovanja 2018.? No dobro, neću više o tome. Klub vijećnika HDZ-a neće prihvatiti Izvješće.

Osvrnuti ću se na budućnost jer me ona više zanima. Veselim se tom novom projektu, veselim se 3D printeru, veselim se svemu dobrome što će doći dole. Međutim, to što će te biti neovisni, nemojte potrošiti kao da tamo sad netko ima plaću, pa ima plaću, ne radi ništa, ne prozivam nikoga, ne govorim ništa, ne insinuiram nego doista to upotrijebite na najbolji način. Imamo peto osne mašine, kolega Babiću prije dvije godine smo vani razgovarali, one su tada bile strateške mašine. Ono što je 3D printer koji dolazi, one dan danas stoje ili rade, jednostavno kao da ja sada formulu 1 provezem se kroz grad malo, stoje neiskorištene. Molim vas da u tom budućem vođenju tog Industrijskog parka sve te obuke, sve te buduće projekte, provode ljudi koji znaju, ljudi iz struke. Nije to Tomislav Bečirević, nije to Gradonačelnik, međutim molim vas zbog gospodarstva da se na to gleda da obuke drže ljudi koji znaju pa makar se i više platilo, ali da ti ljudi koji iziđu s tih obuka budu upotrebljivi gospodarstvenicima i ostalima. Vi se kunete i ja ne mogu reći da vi ne radite, da vi ne želite raditi za gospodarstvo, ali to je jedan dio ulaganja u gospodarstvo da doista takve stvari, mišljenja sam da je Adam Đanić trenutno najbolja osoba koja vodi Industrijski park. Direktor je, ali smatram da ostatak ekipe koja će doći na Tehnološki inkubator, CEKOM pogotovo, moraju biti stvarno ljudi koji su par excellence u struci.“

**IGOR BABIĆ:** „Hvala kolega Bečireviću na nekim kritikama, uvijek nije ništa sve savršeno, uvijek može biti bolje, ali jedna ekskluziva govorim o budućnosti, više se nećemo stalno vraćati u prošlost, ja se slažem. Dakle, mnogo je ljudi za vrijeme, neću reći vladavine, ali za vrijeme čovjeka koji je iz vaših redova došao u Industrijski park, otišlo iz tog Parka, isključivo Vi to znate najbolje, mi smo na putu da vratimo dio tih ljudi.“

**VINKO GRGIĆ:** „Kada je riječ o Industrijskom parku, onda tu nema politike. Uprava o kojoj vi sada govorite, koju nećete podržati je Uprava kojoj su došli čak ljudi s druge strane političke konotacije. Smatrali smo da su ti ljudi dobri, kvalitetniji znalci i mi smo njima dali taj mandat da budu i direktor i tehnički direktori i vodili su firmu i svi znamo da se ne ponavljamo što se događa, tako da tu nema politike. Ovdje možda ima i ovdje treba biti, ali tamo nema politike. S druge strane kolega Bečirević, Vas smo pozvali među nas dvanaest, s četiri kandidata kada smo raspisali natječaj za direktora ili direktoricu Industrijskog parka, dvanaest ljudi je sjedilo i dvanaest ljudi je u prosjeku je gledalo prezentaciju svih, svakog pojedinačnog, otprilike od 46, 52, 56, sati i četiri minute bile su svaka prezentacija. Nakon toga prvo ste ih izrešetali pitanjima, nakon toga smo međusobno kada su ljudi napustili jedan po jedan, nisu svi bili zajedno, jedan po jedan kada su izašli van, onda je svatko rekao svoj stav, osim mene, ja sam se izuzeo. Ja sam se izuzeo iz stava, a imao sam svoj stav, izuzeo sam se od glasovanja da ne bi gledali Gradonačelnika kako diže ruku, pa ćemo onda svi klimati tako glavom ili nećemo. Mislim, svjedoci ste tome i ne vidim razloga zašto nas još jednom opominjete, morate dovesti ljude koji su dobri, koji su znalci, nemojte miješati u politiku, nemojte nekoga uzimati ako je iz druge strane političkih okolnosti ili svjetonazora jer to ne radimo, a bili ste svjedocima toga, svjedokom i vidjeli ste da radimo pošteno i fer, bez fige u džepu, da želimo najbolje i na kraju krajeva od jedanaest ljudi, jedanaest ljudi je diglo za njega ruku. Najviše bodova. Imali smo jedan, dva, tri, četiri, svi su dali njemu najveću ocjenu, tako da želim ubuduće da uvažavate to jer mi uvažavamo i Vas, zato smo Vas i zvali jer puno znate o Industrijskome parku, a radite tamo i znate puno više stvari o tome i u struci i inače o međuljudskim odnosima. To ćemo nastaviti dalje, nikako drugačije, politici tu nema mjesta.“

**TOMISLAV BEČIREVIĆ:** „Ne govori se za Gradonačelnika, međutim moje kritike nisu išle na novu Upravu nego na Izvješće iz 2018. “

Budući se za raspravu nije više nitko javio, Predsjednica Gradskog vijeća stavila je ovo Izvješće na glasovanje.

Gradsko vijeće Grada Nove Gradiške glasovanjem 11 „za“, 5 „protiv“, bez suzdržanih“ članova Vijeća od glasovanja, na temelju članka 34. stavak 1. alineja 3. Statuta Grada Nova Gradiška („Novogradiški glasnik“, broj 1/18), donijelo je

**ZAKLJUČAK**

**o prihvaćanju Izvješća o poslovanju**

**trgovačkog društva Industrijski park**

**Nova Gradiška d.o.o. za razvoj i ulaganje za 2018.**

KLASA: 310 - 34/19 – 01/03

URBROJ: 2178/15-01-19-3

(Izvješće kao i Zaključak prilog su ovom Zapisniku i čine njegov sastavni dio.)

**Točka 7. INFORMACIJA O POSLOVANJU TVRTKE „VODOVOD ZAPADNE SLAVONIJE“ d.o.o. ZA KOMUNALNE DJELATNOSTI NOVA GRADIŠKA ZA 2018.**

Predsjednica Gradskog vijeća otvorila je raspravu.

**LJEPŠA RAKAS VUJČIĆ:** „Ovdje se radi o Informaciji jer tvrtka Vodovod zapadne Slavonije nije obvezna Gradskom vijeću davati Izvješće o poslovanju jer nije u većinskom vlasništvu Grada. Pozdravljam ovdje nazočnog člana Uprave gospodina Rukavinu i samo mala primjedba, na ovu Informaciju su se članovi Uprave trebali potpisati.“

**IVAN ADŽIĆ** u ime Kluba vijećnika SDP-a: „Primamo na znanje Informaciju o poslovanju tvrtke Vodovod zapadne Slavonije. Ja ću ovako reći neki uvod. Cijena vode koju dobivamo, znači koji trošimo je od državnog interesa i vidimo da kako je išla ta pred stečajna nagodba u Slavči do današnjeg Vodovoda zapadna Slavonija da je tu došlo do dogovora, radnih kompromisa i sada imamo tu tvrtku koja je tu gdje je. Voda znači život, koliko ćemo je platiti to je sada drugo pitanje. Znači, Revizijom koju smo dobili ovdje kaže; priloženi Godišnji financijski izvještaj izrazito je fer i prikazuje financijski položaj Društva, znači za 2018. godinu i uspješnost novčane transakcije u skladu sa zakonom i hrvatskim standardima financijskog izvještavanja. Udio Grada u Vodovodu zapadna Slavonija je 42 posto tako da mi na neki način i ne možemo direktno utjecati na to. Posluje od 7. 11. 2017., znači ova 2018. nema mogućnosti usporedbe s nekom prethodnom godinom. Nekoliko pitanja, odnosno stoji u zraku, znači ukupno je djelatnika koji rade u Vodovodu zapadna Slavonija je 63, ukupno se za njih izdvaja 34 posto rashoda samog Društva. Postoje nekoliko pitanja koja su tu, znači sad bih mogao ulaziti u rasprave o brojkama koje su ovdje postavljene, uglavnom održivi razvoj same vodoprivrede, to će sve pokazati vrijeme da li će sam Vodovod opstati ili neće. Neka pitanja stoje, znači procjenjuje se na primjer gubici na vodovodu 50 posto, znači gdje se Nova Gradiška nalazi u tome da li je sustav cijevi i koliko je protočan i koliko je obnovljen ili neko drugo pitanje sada, dugotrajna imovina koja se ulaže dvije milijuna kuna za objekte koji se ovdje spominju i tako dalje. Ono što se konkretno grada tiče, mene ovako zanima na primjer, za 2018. godinu koliki je udio grada u ukupnoj potrošnji vode na primjer s ovog Društva i koliko je financijski sudjelovao Grad kroz to, znači u ukupnom Društvu u ukupnom financijskom kolaču? Klub SDP-a, znači ovakvo Izvješće će primiti na znanje.“

**TOMISLAV BEČIREVIĆ** u ime Kluba vijećnika HDZ-a: „Klub vijećnika HDZ-a također je razmotrio ovu Informaciju. Kao što je kolega naveo nismo tu vlasnici, ne možemo o ničemu gotovo odlučivati samostalno, no evo imao sam jedan razgovor s ravnateljem u holu i na prošlom Aktualnom satu pitao sam pitanja koja muče naše građane, a to je možda sada Izvješće 2018., a ja sam u 2019., ispričavam se nekako volim gledati unaprijed. To Izvješće kao izvješće , napisali ste ga korektno takvo kakvo je, međutim kada već pričamo, znači ono što se mi ne slažemo je ono sređivanje vaših prostorija koje stvarno košta, koje je u ovim vremenima, u istom tom trenutku kada je voda poskupila, vi imate opravdanje. Svako poskupljenje je zapravo teško za krajnjeg korisnika. Imali smo vodu, bila je mekša, bila je nekako finija, sada imamo vodu koja je puna kamenca, koja je tvrda i puno skuplja. Ja Vas molim da nam objasnite, da nam kažete zašto je to tako i da li se moglo drugačije? Ono što bih također Vas molio, imamo jednu informaciju u jednoj korekciji, odnosno o neprihvatljivim troškovima koje Vodovod zapadna Slavonija postoji vjerojatnost da će dobiti. Naravno da se to dešava, međutim mene isključivo samo zanima hoće li to platiti građani Nove Gradiške, hoće li na neki drugi način i kako će se to odraziti? Zašto se to desilo? To je bilo to, ja bih nakon ove točke morao otići sa sjednice Gradskog vijeća, imam nekih osobnih stvari koje zaista ne mogu odgoditi. Svima vama želim sretan i blagoslovljen Božić, želim vam sretnu i uspješnu Novu godinu. Iza nas je radna godina koju smatram da je protekla korektno, zahvaljujem vam se svima na suradnji, na korektnosti i sve najbolje vam želim u 2020. i vidimo se opet ovdje.“

**MARIJAN RADIĆ:** „. Uvaženi direktore imao bih dva pitanja, pa htio bih da ne odemo iz ove govornice. Već nekoliko godina se spotičemo ovdje o pitanju; kakva je bila situacija u Slavči, a Vi ste pravni slijednik Slavče, obveze ste preuzeli Vi i naše dvije gradske tvrtke Odlagalište, odnosno Eko-kong. Pred stečajna nagodba oko koje se ovdje uvijek sporimo, bivši gradonačelnik često ovdje proziva sve i kaže da je zatekao cirkus i da je on sve skupa riješio, pa Vaše stručno mišljenje molim, to što se bili direktor u to vrijeme i bili ste onaj jedan od predvodnika koji je radio pred stečajnu nagodbu za Ministarstvo financija u to vrijeme. To postavljam pitanje iz jednog jedinog razloga, da jednom zauvijek i ad acta stavimo to pod tepih i kažemo bilo je tako i tako i da se više ne prozivamo na ovaj ili onaj način. Mislim da to prije svega nije korektno, da to nije dobro. I drugo pitanje; danas smo ovdje govorili o europskim fondovima, iskorištenost europskih fondova po gradovima, pa smo rekli da Gradiška nije više u top ten, odnosno niti u top dvadeset, a mislim, osobno i držim da je glavni razlog ne realizacija onoga dijela aglomeracije Nova Gradiška koja se odnosi na pročistače. Pročistači su isključivo bili u nadležnosti Slavči, ovoga trenutka u nadležnosti Vodovoda zapadna Slavonija, da nam objasnite; mi vijećnici koji smo nešto duže u ovoj Vijećnici znamo da je natječaj raspisan, dobili Španjolci, žali se Nijemci i tako dalje, europska sredstva, pa poništavan. Gdje smo sada? Najvažnija stvar koju želim postići ovim pitanjem je naš život u Jugu, svih kolega koji žive dolje u Jugu, pa i uključujući i Prvču, pogotovo Visoku Gredu, jednostavno smo ugroženi ako pročistači ne prorade u vrlo, nekakvoj normalnoj budućnosti imati ćemo još veći problem. Iskoristio sam priliku da postavim ta pitanja koja su bitna za život svih naših građana.“

**DAVOR RUKAVINA,** nakon što je pozdravio nazočne: „Drago mi je pozdraviti vas nakon dosta dugog vremena kada sam zadnji puta bio ovdje. Zaista sam pokušao pažljivo se pripremiti za ovu sjednicu Gradskog vijeća na način da ne oduzmem baš previše vremena u ovim predblagdanskim danima, između ostaloga i zbog toga i zbog toga što sam malo kasno dobio vijećnička pitanja od prošle sjednice Gradskoga vijeća, nisam ovdje došao sada izlagati na temu dva pitanja koja su bila na prošloj sjednici Gradskog vijeća, već će to dobiti pismenim putem za iduću sjednicu Gradskog vijeća. Znači, to su pitanja uvaženog vijećnika Bigovića i Bečirevića. Dosta, to nisu jednostavna pitanja, kroz ta dva pitanja se provlači dosta toga i neće biti baš jednostavno, ali u ostalome vidjeti će te kroz odgovor kada ga dobijete uz Poziv za iduću sjednicu. Ja se nadam da ću biti pozvan i za tu sjednicu pa ću biti slobodan obrazložiti sve što bude eventualno problematično ili za pojašnjenje. Ja isto spadam u grupu onih koji ne vole baš baviti se poviješću makar se cijeli život bavim isključivo bivšim događajima jer ja se bavim računovodstvom i financijama, to su uvijek prošli događaji. Ovdje bih vas volio samo obavijestiti o dvije iznimno važne stvari za naše područje, dakle prva je, mi smo pred usvajanjem Uredbe o uslužnim područjima koja je trebalo biti usvojeno na Vladi Republike Hrvatske do kraja godine. Pretpostavljamo svi skupa da zbog izbora da ne bi bilo nekih pitanja i različitih krivih tumačenja, to je odgođeno za prvi mjesec, ali dakle prema Uredbi uslužnim područjima mi smo jedno od 40 uslužnih područja u Hrvatskoj. Dakle, plan koji je išao prije godinu dana je bio takav da se područje koje pokriva Vodovod zapadne Slavonije, a to je bivša Općina Nova Gradiška, pripoje Brodu. Znači, prema planu koji je bio oficijelno postavljen, karta složena, mi smo bili definirani da se pripajamo kao Vodovod zapadne Slavonije Vodovodu Brod. Iz više razloga to nije samo ono pitanje da li tebi to paše iz nekih razloga ili ne, nego je zaista iz jako velikog broja pitanja mi smo smatrali i na Skupštini Vodovoda zapadne Slavonije zaključili da trebamo učiniti sve što je u našoj moći da otklonimo taj plan i da radimo na maksimalno na tome da ostanemo kao samostalan Vodovod. U tome smo uspjeli. Znači sada smo mi jedan od 40 Vodovoda u Republici Hrvatskoj. Mislimo da je to strašno važno, smatramo to izuzetno velikim uspjehom na nivou Hrvatske većina su vodovoda zaprepaštena riječima jedinica lokalne samouprave i ozbiljnih radova, nemojte me krivo shvatiti, su zaista začuđeni da smo uopće uspjeli u tome, a uspjeli smo. Znači, mi smo ostali kao takvi na ovom području bivše Općine Nova Gradiška samostalni Vodovod. Mi imamo hrpu problema, sigurno imamo, ovo što je vijećnik Bećirević rekao maloprije, to je ono što smo prije ove točke vani razgovarali, mi smo gotovo, usuđujem se reći slučajni Vodovod, znači Vodovod u Novoj Gradiški je nastao stjecanjem okolnosti, znači ne smišljenim, konkretnim, pravim planom nego je nastao stihijski i prvenstveno kao posljedica korištenja vode za nekadašnju PIK-ovu tvornicu slada. Znači, mi smo imali situaciju u kome su rađene stambene zgrade na Urijama za koje su se kopali bunari. Znači, to je jedna činjenica o kojoj treba uvijek voditi pažnju jer recimo za razliku od Požege koja ima 18.000 korisnika i dva milijuna kubika mi smo na gotovo sličnom području geografski i sa sličnim brojem stanovnika sada došli negdje do 10.000 korisnika. Do prije dvije godine imali smo sedam, znači mi sada u Vodovodu zapadne Slavonije imamo 10.000 korisnika, recimo Požega ima 18.000 korisnika, mi imao 800.000 kubika, oni imaju dva milijuna. Apsolutno su drugačiji parametri funkcioniranja, to je naš problem. Mi radimo na rastu, na razvoju, na projektima, radimo na projektima na cjelokupnom našem području, nema niti jedne jedinice lokalne samouprave na kojoj ne radimo ozbiljne projekte, znači ne nešto da smo negdje zakopali kombinirkom neku rupu pa nešto napravili nego zaista radimo svuda. Dakle, smatramo to velikim uspjehom i smatramo da je to jedan, to što smo postali samostalni, da je to jedna pretpostavka da zaista ostanemo u budućnosti takvi kakvi jesmo i da našim snagama kakve imamo, na ovom području radimo dobar posao.

Druga stvar koju vam ovdje sada mogu konačno reći sa zaista olakšanjem, ovo sada više nije veselje, radost, ne znam više kako bi se čovjek na to sve skupa referirao, kojom riječju, dakle to je famozni pročistač otpadnih voda, znači uređaj za pročišćavanje otpadnih voda Nova Gradiška koji pokriva područje Nove Gradiške, Cernika i Rešetara. Mi smo u desetom mjesecu prošle godine završili mrežu. Cijelu 2018. smo radili na pripremi dokumentacije, to je izuzetno složen, kompliciran posao, znači radili na pripremi dokumentacije za otvaranje natječaja. 28.12.2018. smo otvorili taj natječaj, danas je 20.12.2019. skoro točno godinu dana smo u poziciji da možemo potpisati ugovor sa izvođačem radova, znači donijeli smo odluku, prošao je žalbeni rok, prošao je rok mirovanja, nismo imali ni jednu žalbu, imali smo četiri ponuđača. Financijska vrijednost radova je u rangu kako je Gradonačelnik na prezentaciji kada je bio Dan grada, napisao, je u rangu nivoa male vrijednosti, imali smo strahovito velike pritiske kako to napraviti. Procijenjena vrijednost kada je prvi puta išao natječaj 2015. godine, bila 38 milijuna kuna, nama su svi govorili da nema šanse da to napravimo do nivoa 41.600.000,00 kuna, mi smo ipak dobili jednu ponudu na tom nivou, ostale su ponude bile na 52.000.000,00, 56.000.000,00 i 56.800.000,00 kuna. znači, imamo izvođača radova, ozbiljnu tvrtku, u prvom mjesecu mi očekujemo da će već početi projektiranje. To je vrlo složen posao, to vam je takozvana žuta knjiga koja ide na način da je ponuđaču dan idejni projekt. Na temelju tog idejnog projekta i nekakvog troškovnika je složena ponuda. Oni rade glavni projekt i tek tada kreće izgradnja uređaja. Po nekakvom hodogramu osam mjeseci bi trebalo biti dovoljno vremena za izradu glavnog projekta, što znači da negdje u jesen 2020. godine bi trebali početi sa izgradnjom uređaja. Paralelno s time, s obzirom da se sve mijenja, mi smo bili prisiljeni jer Gradonačelnik je, znači podsjećam, tri jedinice lokalne samouprave, nije samo grad, znači Gradonačelnik i načelnici Cernika i Rešetara su se više puta sastajali jer smo došli do još jednog problema s obzirom da ovo sve skupa traje, da se promijenio zakonski okvir, zakonski okvir koji se tiče recipijenta u koji se može puštati voda iz uređaja za pročišćavanje otpadnih voda, kriteriji su se pooštrili i mi više ne možemo raditi na tome da puštamo otpadnu vodu iz uređaja za pročišćavanje otpadnih voda u Šumetlicu, a osobito ne u naš lateralni kanal, smrdljivi kanal kako ga svi skupa zovemo, što znači da moramo ići ispod Visoke Grede. To znači da moramo raditi još dodatnu cijev od ispod Prvče gdje je pozicija na kojoj će biti smješten uređaj do ispod Visoke Grede raditi još jedan kolektor koji bi tu vodu iz uređaja za pročišćavanje otpadnih voda odveli na mjesto gdje se, nećete vjerovati Šumetlica ulijeva u Trnavu, dakle i mi smo isto bili u tvrtki iznenađeni tom činjenicom ali je tako, znači na ušću Šumetlice u Trnavu bi završio kolektor koji će, znači oko šest kilometara kolektora, koji će biti građen paralelno sa uređajem za pročišćavanje otpadnih voda Nova Gradiška. Time bi svi ovi problemi o kojima je gospodin Radić maloprije govorio vezani za područje Juga, mi zaista vjerujemo, bili okončani. Planirana gradnja je 2020., 2021. i 2022.. 2022. to sve skupa mora biti gotovo. Zaista, za nas je to izuzetno veliko olakšanje i moram napomenuti još jednom, još jednu činjenicu koja je strahovito važna. Da se kojim slučajem dogodilo da nismo uspjeli u tome da dobijemo ugovor i da se uređaj ne izgradi bili bi u velikoj opasnosti vratiti kompletan iznos financiranja I faze, a to vam je oko 70 milijuna kuna. znači, EU projekt aglomeracije Nova Gradiška vrijednost 143 milijuna kuna, I faza vam je preko 70 milijuna kuna, ta I. faza podrazumijeva izgradnju uređaja za pročišćavanje otpadnih voda i zato je bio strahovito veliki problem kada je pao natječaj 2016. godine i kad to sve skupa nije prošlo i to predstavlja tako veliku, značajnu opasnost zbog koje bi doslovno ove tri jedinice lokalne samouprave kapitulirale, to bi bio stečaj za sve tri jedinice lokalne samouprave. Dakle, mi sada stojimo izuzetno dobro, ovo će biti napravljeno, mi ćemo se svim srcem i maksimalnom energijom truditi da to sve skupa bude tako. Dakle, još jednom kažem na sjednici Gradskog vijeća koja će biti prva već kako to bude u prvom mjesecu, ja očekujem da ćemo tada još imati više informacija. Ja ću biti slobodan, evo već i sada se nudim da tako kažem, da dođem i na tu sjednicu i odgovoriti na sva pitanja, još samo jedan mali detalj volio bih zaista da iz ove Vijećnice ne izlaze čudne konstatacije o tome je li naša voda za piće ili nije? Dakle, cijelu 2018. i 2019. godinu nemamo niti jedno izvješće da voda nije za piće, dakle, niti jedno, a osobito one konotacije da mi imamo galone s pitkom vodom u našem prostoru, dakle ne da nije voda za piće nego je voda izuzetno visoko kvalitetna. To što mi svi znamo da je ona tvrda, to je kao i svaka druga bunarska voda, to je nažalost tako kako je, ali dakle volio bih zaista da se ne unose nekakve poluinformacije u javnosti jer vi ste vijećnici, vi predstavljate ljude iz Nove Gradiške i nije nam svejedno kad čujemo odavde da li je voda ili samo ta insinuacija je li voda za piće ili nije voda za piće? Dakle, ja vas i s ove govornice uvjeravam mi radimo kontinuirano monitoring koji radi Zavod za javno zdravstvo, znači ekspertna ustanova ne mi, mi normalno da radimo svoje analize ali radi ih Zavod za javno zdravstvo i one apsolutno potvrđuju da tu nema nikakve dileme.“

**VINKO GRGIĆ: „**Strmac objasni molim te, dva izvora imamo i pred stečajnu nagodbu.“

**DAVOR RUKAVINA:** „Pred stečajna nagodba tu ću vam izložiti kroz taj odgovor na idućoj sjednici Gradskog vijeća samo činjenice, samo fakte, ne želim priče koje će završiti ovako jer ja zaista inače baratam brojkama, to je moj fah i ne bih volio da samo sada to prođe, da mi to sve skupa izgovorimo, ali zaista ću vam izložiti fakte onakve kakve jesu. Mi smo 2016. godine došli do situacije kada je zbog kritičnog ispusta, temeljnog ispusta sa brane na Bačici da ne bi došlo do pucanja brane, Hrvatske vode su morale provesti rekonstrukciju temeljnog ispusta na brani Bačica. Kada su to napravili, odnosno da bi to napravili morali su ispustiti vodu iz akumulacijskog jezera. Od tada mi smo koristili samo vodu sa Strmca, sa zahvata na Strmcu. Slavča je koristila. Koristili su to na način da je količina vode koja dolazi sa Strmca ne ide na nivo oko 300 i nešto tisuća kubika, za potrebe Slavče vam je potrebno nekih 800.000 kubika i to će te dobiti u ovom izvješću na idućoj sjednici Gradskog vijeća, međutim ono što vam želim sada posebno napomenuti, mi smo i zbog toga što je rađena ta rekonstrukcija na temeljnom ispustu i zbog toga što je filter-stanica na Baćici u katastrofalnom stanju, ali zaista u katastrofalnom stanju, vidjeti će te, ja ću vam idući puta pokazati i fotografije kako je to sve skupa izgledalo, krenuli u postupak rekonstrukcije filter-stanice. Mi smo uspjeli u Hrvatskim vodama dobiti ugovor na 1,5 milijuna kuna, ali kroz tri faze. Dvije faze smo izradili u ovoj 2019. godini, iduća ide u 2020. godinu s otprilike 500.000,00 kuna i tada bi tek ta filter-stanica trebala biti u funkciji. U međuvremenu mi imamo vodospremu na Bačici, a nju punimo isključivo iz Davora. Znači, od desetog mjeseca 2018. do sada ni jedna litra vode ne ide nikuda drugo nego samo iz Davora. Dakle, da budemo jasni i otvoreni u tome da cijelo naše područje koje smo mi nekada opskrbljivali s područja bivšeg područja Slavče, sada se opskrbljuje isključivo sa vodom iz Davora i nikakve druge mogućnosti nema. Kako sada stoje stvari mi ćemo rekonstrukcijom filter-stanice na Bačici doći do toga da možemo koristiti vodu sa Strmca, znači to je plan, znači plan je da kada bude završena rekonstrukcija filter-stanice na Bačici, vodospremu na Bačici, koliko god to bude moguće, punimo vodom sa Strmca što znači da će ovaj centralni dio, tu prvenstveno mislim opet na Cernik, Gradišku, Rešetare, da će dobivati vodu sa Šumetlice na Strmcu. Ne znam koliko je vama to poznato, ja sam se iznenadio kada sam shvatio da većina ljudi u Hrvatskim vodama ne zna gdje se nalazi Bačica, gdje se nalazi zahvat na Strmcu, znači zahvat, odnosno Šumetlica se nigdje ne ulijeva u Bačicu, mi samo imamo jednu cijev koja dolazi do Bačice. Korištenjem te cijevi mi dolazimo do jedne količine vode koja bi u dobrom dijelu godine mogla biti dostatna za ovo naše područje. Najvjerojatnije ne u ljeti i još jednu stvar bih vam ovdje htio reći, ponavljam to već puno puta, neki su to sigurno i čuli ali nije s gorega reći da rekonstrukcija temeljnog ispusta na Bačici je završena 2018. godine. 2018. godine je puštena voda u jezero. Godinu dana je trebalo da se to jezero, ne napuni nego da u njemu ima nešto vode. Hidrologija se strahovito promijenila, vi jednostavno nemate na ovome području više tu količinu vode u tim kanalima, odnosno u tim potocima koji jesu bujičari, mi to svi skupa znamo, ali dakle jednostavno vi nemate te količine vode. Godinu dana mi nismo došli, nas su puno puta ljudi pitali zašto ne uzimamo vodu iz jezera, ne uzimanje vode iz jezera je izuzetno složena priča, to ću nekom drugom prilikom objašnjavati. Ja se nadam da ste zadovoljni ovim nekim odgovorima. Stojim zaista svima na raspolaganju, na dispoziciji da me pitate ne samo ovdje za govornicom nego i da dođete kod mene, ja nisam nesklon razgovoru čak dapače volim objašnjavati, volim primati i kritike, mislim da se razumijemo. Cijena vode je kritika, ja ne spadam u one koji su sretni zbog toga, ali jednostavno je to neminovno da bi mi bili u poziciji da možemo funkcionirati i to ne s vraćanjem dugova, to rješenje vraćanja dugova tražimo kroz mnoge druge projekte, a ne kroz cijenu vode. I još samo jedan detalj, vraćanje kredita za uređenje prostora na nikakav način ne utječu na cijenu vode. Dobiti će te pred iduću sjednicu elaborat kako se definira i kako se utvrđuje cijena vode, u cijeni vode taj dio ne sudjeluje ni sa jednom lipom.“

**ŽELJKO BEŠLIĆ:** „S obzirom na to što ste izlagali ovaj zahvat što imamo na Strmcu ja znam gdje je to, znam gdje i iz kojih potoka dolazi to i tako dalje. Svojevremeno smo prije dvadesetak godina, ne znam da li ste Vi bili ili niste, nije bitno, smo imali klizište jedno između drugog i trećeg mosta gdje je Slavča u to vrijeme natjerala nas šumare da iskopamo, odnosno da uredimo uvlake koji ne bi utjecale na Strmački potok. Zato, ovo je čisto tehnička stvar, Vas upozoravam da između drugog i trećeg mosta s lijeve strane postoji jedno klizište koje je latentno klizište i kao što ste i sami rekli da u principu to nisu potoci koji su bujičari ali u ovakvom poremećaju klime se znaju pretvoriti u bujičare i može nam se desiti da nam se taj dio pomakne i da nam to zamuti vodu, što će vam zamutiti poslije cijevi i biti će daje problema oko toga. Ne znam da li to znate ili ne, to je čisto ovako dobronamjerno jedna opaska.“

**LJEPŠA RAKAS-VUJČIĆ: „**Drago mi je da je gospodin Rukavina rekao da je voda dobila sve certifikate, da je u redu, ja je osobno i pijem, Vi kažete da Vi nemate galone pa još više vjerujemo pa onda i neki drugi mogu izbaciti galone iz svojih prostorija ako je voda toliko dobra.“

**Gradskog vijeća Grada Nove Gradiške primilo je na znanje Informaciju o poslovanju tvrtke Vodovod zapadna Slavonija.**

**Točka 8. GODIŠNJE IZVJEŠĆE O RADU DRUŠTVA EKO KONG D.O.O. NOVA GRADIŠKA ZA 2018.**

Predsjednica Gradskog vijeća otvorila je raspravu.

**VLATKO GREINER** u ime Kluba vijećnika SDP-a: „Evo ja imam priliku tu prezentirati Izvješće o poslovanju tvrtke Eko-kong za komunalne djelatnosti grada Nove Gradiške. Iz ovoga Financijskog izvješća, malo mi je, ja sam tu malo i subjektivan jer to je meni nekako najdraži direktor, a objasnit ću i zašto, ali to nema veze. Dakle, kao koordinator s njim jako puno surađujem prema moga kolege koordinatora Radića pa ujedno se zahvaljujem za uređenje dvorišta Doma branitelja i angažmanu kada smo postavljali spomen ploču sada za najkrvaviji dan u rujnu mjesecu gdje se Eko-kong stvarno potrudio da to sve bude na vrijeme, da bude onako kako treba. Isto tako i kada smo otvarali Trg 121. brigade sve je bilo na svom mjestu i još jednom direktore svaka čast na Vašem angažmanu, na trudu i zalaganju i na Vašem domoljublju.

Što se tiče vašeg Financijskog izvješća dijela, vidljivo je da je tvrtka u 2018. godini ostvarila ukupni prihod od 7.984.000,00 kn što je razlika za nekih 312.000,00 kn više nego u 2017. godini, dakle, vidimo tu jedan porast i na kraju toga oporezivanja i svega ostaloga vidimo da je tvrtka ostvarila dobit od nekakvih 75.656,00 kn. Znamo opis djelatnosti tvrtke Eko-kong koje su inače i održavanje javnih površina, održavanje čistoće, groblja, nerazvrstanih cesta itd., tržnice i imamo i gradski parking. Sve to manje-više funkcionira besprijekorno, onako kako treba i evo još jedanput pohvale moje osobne, a i ispred Kluba direktoru Ivkoviću na njegovom radu i njegovoj sposobnosti, a i njegovom ugledu u samom kolektivu. Ja kao socijaldemokrat moram se osvrnuti na isplaćene potpore i prigodne nagrade radnicima koje su bile u iznosu od 212.300,00 kn i potpora u slučaju smrti člana uže obitelji u iznosu od 6.000,00 kn. Vidim da ste imali tu dvije potpore te prigodne nagrade božićnica, nagrada za Uskrs u iznosu od 130.000,00 kn što ispada nekakvih 2.500,00 kn po djelatniku, po radniku, što je stvarno zadovoljavajuće za ovaj grad i za ovu tvrtku kako djeluju i rade. Ono na čega bi se ja nadovezao je to, nagrada za radne rezultate u iznosu od 52.000,00 kn, dakle tu ste dali 1.000,00 kn po radniku, međutim ono što bi Vas je molio da meni objasnite, a i svima nama su nagrade radnicima za navršenih 10, 15, 20 i 30 godina radnog staža, pa sam tu uočio nekakve malo razlike koje nisam ih baš dobro razumio, a Vi ćete vjerojatno objasniti da li je to možda zbog više radnika što je dobilo tada pa je dobilo toliko ili nešto drugo. Dakle, radi se o tome da nagrade radnicima za navršenih 10 godina radnog staža su isplaćene 6.000,00 i to su dobila četiri radnika, nagrade radnicima za navršenih 15 godina radnog staža su isplaćene 4.000,00 kn, to su dva radnika, nagrade radnicima za navršenih 20 godina radnog staža 5.000,00 kn i nagrade radnicima za navršenih 30 godina staža 3.500,00 kn. Direktore, malo mi to je naopako, po meni bi to trebalo ići, ali dobro vi imate svoje odluke i Nadzorni odbor i Upravno vijeće, šta li je već, po meni bi trebalo ići, dakle nagrada radnicima za 10 godina 3.500,00 kn, pa nagrada za 15 godina četiri, pa za 20 pet i za 30 godina šest tisuća kuna. Ovo mi je malo sad tu, hajdemo reći nekakav gulaš napravljen koji meni baš nije tu sjeo onako kako bih ja to nekako u svojoj glavi napravio, ali dobro, ako je to vaša odluka, u redu. Međutim, što se svega ovoga ostaloga tiče, evo ja osobno, a i naš Klub više smo nego zadovoljni sa vašim radom, nastavite tako i što se nas tiče imate potporu u ovome Gradskom vijeću i mi ćemo glasati za izvršenje ovoga Proračuna.“

**ŽELJKO BEŠLIĆ** u ime Kluba vijećnika HDZ-a: „Nakon ovako studioznog proučavanja kolege Greinera zaista se tu nema šta puno nadodati. Zadovoljni smo, odnosno jedino ću reći s čime nismo zadovoljni. Nismo zadovoljni s dinamikom, odnosno vremenom ovih izvješća, ovo je na kraju godine, tako je bilo čini mi se i prošle godine pa bih Vas ja molio nakon onog polugodišnjeg izvješća o kojem smo razgovarali da se to uvrsti tamo negdje u 8., 9. mjesec, tako da proteklu godinu, ovo sad već pričamo s odmakom od godinu dana što zbilja nema smisla.

Vidljiv je i pomak u tim uslugama. Što se tiče financijskih ovih parametara zaista nema potrebe tu obrazlagati jer je kolega Greiner to zaista dobro obrazložio. Kažem pomak u svim uslugama i to na svim nivoima, a posebno sam uočio da ste podigli kvalitetu usluge na groblju. Znači, što se tiče tih grobljanskih usluga i tih naših nekakvih događaja koji su nam svima nemili u nekakvim životnim trenucima kada ostanemo bez svojih najmilijih. To prije par godina nije bilo tako, evo vidimo da se to kreće ipak prema naprijed. Prostora za poboljšanje tih vaših svih usluga ima pa bih preporučio rukovodstvu tvrtke da nekako iznađe taj prostor u parkirnoj službi za naime čišćenje parkirnih mjesta. To nam je malo onako rak rana koja se događa u onim mjesecima kada nam zapada snijeg, odnosno kada nam sva parkirališta u jednom trenutku budu zatrpana sa snijegom, da se to nekako pokuša riješiti operativom ili posudbom ili na neki drugi način da to bude malo efikasnije. Ono što sam uočio je u starosnoj strukturi tvrtke da imate oko tridesetak, odnosno 33% starijih od pedeset pet godina. Vi ste to zatekli i vjerojatno je to tako kako je, trebalo bi ići zanavljanje radne snage, odnosno mlađih ljudi koji dolaze jer jednostavno i ti ljudi koji su stariji pobolijevaju i imate odljev, vjerojatno to nije tako kako biste Vi htjeli ali tu smo gdje jesmo i tako ovoga nešto u tom pogledu da se vidi što se može napraviti. Ove godine ste povećali grobne naknade za 25%, vjerojatno je to bilo u okviru vašeg poslovnog plana i za ostalo ja zaista ne bih dao nikakvu primjedbu. Klub će prihvatiti ovo Izvješće, jedino me zanima ova Odluka o utvrđivanju Godišnjeg financijskog izvješća predsjednik Skupštine Vinko Grgić, a gospodin Zebić ga je potpisao, da vidimo da li to može tako tehnički.“

**MARIJANA ŠKARA IVKOVIĆ**: „Ja bih htjela samo pohvaliti rad direktora našega EKO-KONG-a, imala sam priliku vidjeti da ima dobar i složan kolektiv, pohvalila bih održavanje klizališta, dečki rade stvarno non-stop. I samo bih htjela dati jedan prijedlog, možda svi skupa vijećnici da razmotrimo, stanari zgrade Jug 3 i Jug 4, Bana Jelačića požalili su mi se nekoliko puta da imaju problem s ljudima koji tu ne žive sa parkiralištem, posebno za Novogradiško ljeto, subotom i čak su rekli da mi kao vijećnici razmotrimo da se tamo uvede naplata parkiranja za one koji nisu stanari tih zgrada. To je samo prijedlog da mi svi skupa razmotrimo kada je već direktor ovdje. Vi predsjednice znate šta to znači kada drugi parkiraju pa evo čisto da razmotrimo.

**LJEPŠA RAKAS-VUJČIĆ**: „Kod nas se naplaćuje.“

**VLADO IVKOVIĆ** nakon što je pozdravio nazočne: „Ja vam od srca zahvaljujem što ste jednoglasno prihvatili ovo Izvješće naše tvrtke EKO-KONG, nadam se slušao sam pozorno da su klubovi kazali da će prihvatiti, pohvalili mene kao direktora, zahvaljujem se svima što ste podržali Izvješće, a glasovanje će biti kako bude bilo, ispravljam krivi navod. Meni je uvijek drago izaći kada su svi ovakvi pokazatelji koje imate pred sobom takvi kakvi jesu, koji naprosto opravdavaju ono što mi radimo. To je meni izuzetno drago, da su rezultati drugačiji vjerojatno bi i meni bilo malo drugačije, imao bih vjerojatno ovdje nekakav grč. Ja već nekoliko godina grča ovdje nemam, vjerujte mi zato što takav način poslovanja koji ima odnos Grad - naša tvrtka ili tvrtka - Grad je za svaku pohvalu. To vidim i polovicom svake godine, izdvajate iz proračunskih sredstava veliku pozamašnu svotu, danas ste to Rebalansom isto tako izglasali. To nije mala stvar, rekao sam sinoć kada sam imao domjenak sa našim radnicima kako je lijepo kazati da je iduća godina već sa 5,5 milijuna kuna, možda i 6, a uvijek bude rebalans tijekom godine. Koja tvrtka ulazi sa tako sigurnim sredstvima u buduće poslovanje, samo jedna jedina, a to smo mi. To nije mala stvar, ostali prihodi se nalaze rekli smo sad kroz sve ono druge djelatnosti koje ste mogli malo prije vidjeti koje jesu. Prema tome s ove strane zahvaljujem svima vama. Bilo je nekoliko stvari ovdje ukazano, kolega vijećnik Greiner je spomenuo nagrade. Nagrade su sve ono što mi ovdje dijelimo i što u Izvješću stoji su vezane isključivo Kolektivnim ugovorom koji je potpisan između predstavnika radnika i direktora. Taj odnos je možda malo nerazmjer ali ovdje se samo broj ljudi, ispravno je to, najduži broj godina rada je najveća nagrada. Možda bi ona trebala biti veća, ali je tako definirano našim Kolektivnim ugovorom. Onoga trenutka kada budemo mijenjali Kolektivni ugovor koji je na snazi još dvije godine može se te stvari promijeniti, a mogu se i prije promijeniti ako se za to stvore određeni ekonomski uvjeti i pokazatelji itd. Dakle, to je sve moguće ali za sada je tako kako je.

Uvaženi gosp. Željko Bešlić, malo smo i vani komentirali, on je dolje s područja juga kao što sam i ja dolje Ljupinac, bez obzira što živimo u gradu to je nešto što se ne može izbrisati i uvijek znamo malo prokomentirati nekakve stvari koje su naravno dobre, korektne, znao mi je nekada ukazati glede tržnice, groblja ako je nešto dobro kazat će, ako nije dobronamjerno će sugerirati ako možemo to na kraju krajeva popraviti. Ja sam uvijek želio glede groblje složiti grupu ljudi kada je to svima nama najteže, kada izgubimo svoga najdražega, imati ljude za zapravo onaj zadnji ispraćaj koji treba biti više nego dostojanstven. Meni je teško naći šest ili sedam ljudi kao što to imaju ljudi na Mirogoju da samo to rade. Mi ne možemo to imati, ja ne mogu naći sedam ljudi koji bi samo to radili i od toga živjeli. Naši klasični ljudi obavljaju sahrane, to su ovi ljudi koje po gradu kada kose, sakupljaju lišće i ne znam ni je što sve ne rade. Kada odrade taj posao, sat vremena prekida posao, rasprema se onakav kakav je, ošišan, nije ošišan, obrijan, nije obrijan, oblači odijelo, nekad stigne promijeniti cipele, nekada ne stigne i onda se pokaže ružna slika ili slika koja ne bi trebala biti takva kakva je. Pokušavamo to na neki način promijeniti, dobrim dijelom smo to i napravili, pohvala je došla od vas da ima pomaka te naravi i svaki puta, to je moja želja isto tako da tako bude, ali naprosto nekada je to pomalo nemoguće. Ja ne mogu svaki puta vidjeti, sugerirati ili kazati, no želja je da se to naravno promijeni. Glede parkirališta, mi smo prošle godine i tijekom ove godine već sam zaboravio kompletno naselje Urije uvedena je naplata parkiranja s povlaštenim kartama i to smo se svi bojali kako će funkcionirati. To funkcionira savršeno, ni jedne jedine primjedbe ni kritike glede naplate, glede uzimanja povlaštenih karata ja je nisam dobio. Evo kolegica Predsjednica tamo živi i zna da je to tako. Glede Juga, 3., 4. tamo nismo to uveli, ali ne znači da ako donesemo odluku moramo pogledati da li postoji u Odluci da idemo na taj dio parkiranja. Ja sam prvi za, najmanji je problem nabaviti jedan ili dva parkirna aparata i napraviti isti način naplate parkiranja kao što je na Urijama da prebacimo i na Jug 3. i 4., to je najmanji problem. Znači to ovisi o vama, ako u Odluci bude tako mi ćemo to tako i primijeniti. I ne znam jesam još išta trebao, što se tiče zime, snijega, eto hvala Bogu nema snijega, neće biti tih problema gospodine Željko definitivno, ako bude biti će jedan ili dva dana, zimska služba je spremna, s 15.11. 2019. godine je ustrojena zimska služba, traje četiri mjeseca. Ugovori za ljude koji rade u pripravnosti imali ili ne imali snijega uredno su prijavljeni, uredno dobivaju naknadu za pripravnost, a mi smo se da se pohvalim, ojačali, mi smo nabavili novi radni stroj, novi kombinirani stroj, kombinirku sa snježnim plugom. To je jedan od naših ovih kvalitetnih kapitalnih pomaka, nisam se ni pohvalio ali to će biti u sljedećem izvješću koje bude bili možda u 8. ili 9. mjesecu kao što ste vi rekli. Što se tiče nas mi s izvješćima spremni odmah nakon prvog polugodišta, znamo da naša sva godišnja financijska izvješća moraju završiti u FINI s 6. mjesecom. Dakle, tada sva izvješća moraju biti spremna i ona uvijek čekaju ovakva, od tada pa do današnjega dana. Znači ako ima prostora na Gradskom vijeću biti će, ako nema biti će kada bude, mi smo spremni dati izvješće uvijek, mi se borimo s tekućom 2019. godine kako ćemo je završiti, a ja elaboriram prošlu godina koja je debelo iza nas. Ja vam se još jedanput od srca zahvaljujem i svima vam želim sretne i blagoslovljene nadolazeće blagdane i sretnu Novu godinu, kako vama tako i vašim obiteljima.“

**ZLATKO ZEBIĆ**: „Ma samo kratak odgovor, bilo je pitanje zašto sam ja potpisao financijska izvješća. Predsjednik Skupštine je Gradonačelnik, Gradonačelnik taj dan je bio zauzet i temeljem punomoći sam ja predsjedao toj Skupštini. Pošto sam predsjedao Skupštini logika je da potpisujem odluke koje su donesene na toj Skupštini.“

Budući se za raspravu nije više nitko javio, Predsjednica Gradskog vijeća stavila je ovo Izvješće na glasovanje.

Gradsko vijeće Grada Nove Gradiške glasovanjem 14 „za“, nitko „protiv“, bez „suzdržanih“ članova vijeća od glasovanja, na temelju članka 34. alineja 2. Statuta Grada Nova Gradiška („Novogradiški glasnik“, broj 1/18), donijelo je

**ZAKLJUČAK**

**o prihvaćanju Izvješća o radu društva**

**EKO KONG d.o.o. Nova Gradiška za 2018.**

KLASA: 363 – 02/19 – 01/12

URBROJ: 2178/15-01-19-04

(Izvješće kao i Zaključak prilog su ovom Zapisniku i čine njegov sastavni dio.)

**Točka 9. GODIŠNJE IZVJEŠĆE O RADU DRUŠTVA ODLAGALIŠTE D.O.O. NOVA GRADIŠKA ZA 2018.**

Predsjednica Gradskog vijeća otvorila je raspravu.

**MARIJAN RADIĆ,** ispred Kluba SDP-a: „Danas raspravljamo o našoj tvrtki Odlagalište. Tvrtka Odlagalište koja je nastala poštivanjem Odluke Vlade Republike Hrvatske o razdvajanju voda i komunalnih djelatnosti u prikupljanju otpada. Odlagalište kao jedna od najmlađih naših tvrtki u našem gradu ušla je u 2018. godinu s jednim direktorom da bi nakon tamo 4. 6. točno, posao nastavio gospodin Marijan Furić, današnji direktor kojeg s ove govornice još jednom najtoplije pozdravljam. Tvrtka je osnovana na papiru s adresom Trg kralja Tomislava 1, znači sve što su imali; tri stare smećare, adresu ove Vijećnice, obvezu iz pred stečajne nagodbe da Slavči uplate tri milijuna kuna, obvezu da plaćaju svaki mjesec najam za onaj prostor u kojem su se trenutno našli. U takvoj situaciji u 2018. godini dolazi novi direktor tvrtke jer prethodni, kojemu smo opet ovdje javno kažem, davali priliku da i dalje nastavi svoj rad, se zahvalio i došao je gospodin Furić koji je ušao u jedan vrlo složen i nadasve vrlo neizvjestan posao jer tvrtka je od vrlo velikog značaja za ovaj grad. Jednostavno ne možete funkcionirati na način ako vam svakodnevno ne počiste komunalni otpad koji je danas jedan od najvećih problema u svim gradovima diljem Europe, pa sjetite se samo Napulja jedne godine ako pratite preko medija, pa vidite da budu često zakrčeni mnogi gradovi. Tvrtka je u 2018. uspjela ispuniti sve te zadaće koje su bile njoj date kao obvezu s tim da je imala jedan mali problem, problem koji se u stvari ponavlja već više desetaka godina. On izgleda mali, negdje oko desetak posto svojih usluga tvrtka ne može naplatiti jer jednostavno korisnici, nemate mehanizme, nemate načine da ih prisilite. Radi se o onima koji ne poštivaju zakone, propise, a nemaju upisane imovine i vi jednostavno morate izvršiti uslugu, a ne možete je naplatiti i morate čak platiti PDV. Da bi se uspješno nastavilo poslovanje tvrtke, tvrtka je vratiti u 2018. povjerenje onih općina koji su izašli iz sustava prikupljanja otpada pa su otišli u jednu konkurentsku tvrtku, odnosno u Komunalac Davor pa je zahvaljujući i radu Uprave na čelu s direktorom Furićem, općine Gornji Bogićevci i Cernik su vraćene u sustav prikupljanja komunalnog otpada. Količine od 5.500 tona koje su prikupili u protekloj godini su interesantne kad je promatrate u zakonskom okviru gdje ste bili dužni 2018. smanjiti učešće miješanog komunalnog otpada što je u ovoj tvrtki uspjelo sa nekih 500 tona je manje prikupilo se otpada miješanoga, nego je on bio već recikliran odnosno razdvojen što je tvrtku svrstalo u red boljih tvrtki u povođenju ovih zadaća. Kada govorimo o prihodima u 2018. godini prihodovano je preko 5,7 milijuna kuna što je u odnosu na 2017. povećanje nekakvo bilo od nekakvih pet posto, ali što je sada bitno ovdje naglasiti? Bitno je naglasiti da su cijene s kojima je radila naša tvrtka 2018. datiraju još iz 2014. godine, znači da su pronašli nekakve rezerve kojima su mogli realizirati sve ono što se od njih traži, ali uz istu cijenu. U isto vrijeme rashodovna strana je rasla za 1,5 posto više od prihodovne, a objašnjenje je vrlo jednostavno. Nadzorni odbor i direktor su donijeli odluku da svi zaposlenici tvrtke Odlagalište u 2018. godini imaju 500,00 kuna svaki mjesec na plaću. Jednostavno stimulirati rad ljudi koji rade u teškim uvjetima, ljudi koji rade i praznicima i subotom i nedjeljom i što se htjelo još postići? Dobit na kraju godine oporezuje se po stopi od 18 posto, da ne ugrozimo poslovanje kada smo dali taj dio, kada je direktor potvrdio njegovu odluku, poslovanje je i dalje bilo pozitivno ali smo smanjili onaj dio poreza koji smo bili dužni kao korisnici, vlasnici društvenoga, da plaćamo. Naravno, u 2018. godini kao svaka tvrtka, sada je to proporcionalno obrnuto od onoga što smo govorili pod točkom broj 2. izvršenja Proračuna, vi morate imati ideju, morate imati plan za 2019.. Zakonske obveze, ali i potreba vam nalaže da u ovoj godini planirate nešto što će te raditi u onoj sljedećoj godini pa bi s obzirom da je u 2018. godini bilo dobrih ideja; jedna od njih je bila kupnja zemljišta koji je trebao provesti ovaj direktor, pa odmah direktore ja Vas molim da zapišete ovdje nekoliko pitanja. Odluka je bila da se kupi zemljište pokraj Deponije broj 2, u kojoj je fazi to trenutno? Da li ste to realizirali? Reciklažno dvorište, to sve ovdje znamo se radi ali Vas molim da nas izvijestite do koje je faze došlo reciklažno dvorište? Čipiranje kanti kao zakonska obveza početo je u 2018., da li je završeno, da li se radi još ove godine, da li je gotovo s obzirom da je zakonska obveza bila? Poznato mi je s obzirom da sam i član Nadzornog odbora pa imam privilegiju dati možda neku informaciju više od vas kolegice i kolege, da odluka je bila da se pokrene nabava pokretnog reciklažnog dvorišta, da li je taj dio posla izvršen, u kojoj fazi ako nije, da li je u pripremi natječaj ili je to možda već realizirano? Svakako pozdravljamo inicijativu, odnosno pozdravljamo napore da je broj korisnika negdje deset tisuća kod privatnih i oko petsto pravnih osoba. Da li je ta informacija točna, ja sam sada ovdje dobio od vaših zaposlenika pa je samim time i postavljam. Na kraju zaključno; naš Klub će podržati tvrtku koja gradi, radi, inicira i stvara objekte na polju komunalne infrastrukture. Sve pohvale za Vaš rad 2018., puno sreće želim u nadolazećoj 2020., ali se nadamo da će i 2019. biti upravo ovakva.“

**ŽELJKO BEŠLIĆ** u ime Kluba vijećnika HDZ-a**:** „Pred nama je Izvješće o poslovanju tvrtke Odlagalište d.o.o. Nova Gradiška 2018. godine. Problematika prikupljanja, deponiranja otpada je izražena u svim gradovima, negdje je to bolje, negdje je to lošije riješeno i možemo reći da smo mi negdje na pola puta do dobrog rješenja, ne kažem do lošeg nego do dobrog rješenja. U protekloj godini je smijenjen ili ne znam čovjek je dao otkaz Ilija Duvnjak i postavljen je novi direktor gospodin Furić. Ne znam da li je to bilo potrebno ili je politički nešto opet zazvonilo, ali dobro, tako je kako je. Isto tako je vidljivo da je u toj godini sklopljen ugovor s općinama Cernik, Gornji Bogićevci o zbrinjavanju otpada na Odlagalište Nova Gradiška iz tih općina. Tvrtka je u vlasništvu Grada Nove Gradiške, znači izvršna je vlast, dakle to o povećanju cijena nije bilo govora ovdje u ovoj Gradskoj vijećnici zato što po zakonu izvršna vlast, odnosno predsjednik Skupštine, u ovom slučaju Gradonačelnik, donosi odluku. Znači, slijedilo je povećanje cijene usluga do 50 posto, te dizanje kredita za uređenje kancelarija za rukovodstvo tvrtke na Tržnici u Novoj Gradiški. Da li je ovaj pristup bio neophodan ili da li je zakonski direktor i predsjednik Skupštine Gradonačelnik imao ovlasti za dizanje ovog kredita? Tvrtka opterećena je i velikim nenaplaćenim potraživanjima za svoje usluge u iznosu od 1,6 milijun kuna. Da li su poduzeti svi potrebni koraci, to pitam u ovom slučaju direktora, da mi objasni da se smanje ta nenaplaćena potraživanja jer je to zaista veliki novac.

U 2018. godini odloženo je ukupno 4730 tona miješanog otpada, iz grada Nova Gradiška je odloženo 3011 tona. Referirati ću se u samo za grad Novu Gradišku, izgleda da ja i kolega Radić nismo čitali iste materijale. Vi ste rekli da je 500 tona manje odloženo, međutim iz ovih tablica nije tako. Iz ovih tablica je referentna godina je 2015. sa 3200 tona, govorim o gradu Nova Gradiška, u 2018., 3011 tona, to je nekakvih 180 tona. Referentna vrijednost znači je 64 posto otpada, mi smo trebali smanjiti na 64 posto otpada, što je 2437 tona, a ono što je više za 573 tone od ovoga što smo mi odložili. Znamo i sami da idu one edukacijske akcije i tako dalje iz one knjižice za razvrstavanje otpada i tako dalje, ali ako se obračuna kazna sada nam je to 100,00 kuna po toni, iduće godine mislim da će to biti i 150,00 kuna, tako je, 150,00 pa onda u 2021. 200,00 i 200,00 kuna, znači u 2018. godini ispada da je Odlagalište moralo platiti nekakvu naknadu ili kaznu kako je tamo navedeno 57.000,00 kuna.

S obzirom na to da ste Vi u Nadzornom odboru zaista imate vjerojatno više podataka nego ja kao gradski vijećnik, ali zaista Vas molim da za iduću godinu, odnosno za ovu 2019. godinu ovo nekakvo Izvješće bude u nekako malo pristojnijem vremenu, odnosno da ne ostavimo to uvijek za zadnju sjednicu, nema potrebe da to radimo, možemo to napraviti u osmom, devetom mjesecu tako da smanjimo opterećenja. Iz ovoga svega naprijed navedenoga, mi nećemo podržati ovo Izvješće.“

**LJILJANA PTAČNIK:** „Slažem se s ovim što je rečeno za prethodno a i za ovo Izvješće pričati ovdje o 2018. na kraju 2019. više je nego deplasirano, dakle to je već neka protekla, davno protekla voda u digitalnom i brzom vremenu, potpuno je nebitno.

Pažljivo slušajući i raspravu po klubovima i Izvješće čitajući ja sam došla ovako isto do nekakve spoznaje, potrebe reći, ma ja vam imam ideja kao u priči, moja glava je prepuna ideja, nema toga što ja ne bih napravila, samo tko će to financirati, koliko to košta? Spomenuto je nabava pokretnog reciklažnog dvorišta. Bez daljnjega, ideja fenomenalna, ali me zanima koliko će to naše sugrađane koštati? Dakle, to je ono u konačnici jer ja mislim da je nama vijećnicima ovdje najvažnije da su nam naši sugrađani i sugrađanke zadovoljni. Isto tako, mene jako smeta, opet bez prethodne obavijesti o povećanju, podignuta je cijena, ja ovdje imam račun svoje ustanove, govorimo o planiranju financija za fiskalnu godinu. Ja sam isto korisnik proračunskih sredstava i moram planirati, napraviti Financijski plan, morali smo za 2019. gdje sam planirala po određenoj cijeni zbrinjavanje komunalnog otpada, sada to radim tri mjeseca po nekoj drugoj cijeni koja je za jednu trećinu viša. Ja ne mogu kao korisnik proračunskog novca s time sretna jer od kuda ću platiti? Ja sam vam rekla to je na godišnjoj osnovi povećanje, tako vrijednost srednje dobroga laptopa, a da ne govorim da moram vidjeti od kuda ću to prebaciti i ja ću morati imati rebalans a nemam pojma kada ću ga održati jer je fiskalna godina tu gotova. Ja se bojim peći kolače pa ih zato i ne pečem, ja naručujem kolače, prvo zato što ne znam, drugo zato kao što sam rekla što se bojim da ne popunim kantu. Naši sugrađani moraju biti zadovoljni ovdje da od 1. 1. 2020. više neće biti naknadnog odvoza otpada zbog praznika i blagdana, a u isto vrijeme smo čuli da su zaposlenicima da bi se stimulirali u radu u uvjetima u kakvim rade, bez daljnjega ljudi rade u teškim uvjetima, mjesečna naknada iznosi 500,00 kuna. Ako već nekoga se stimulira da mu naknada iznosi 500,00 kuna onda bi se ipak…, ne mogu prihvatiti! Gdje ću ja s otpadom? Da su nam sada tu predstavnici medija ja bih pozvala sve one kojima se odvozi otpad u srijedu kada je Nova godina, naravno Božić, kada je Nova godina gdje ću ja, a to ne vrijedi za ovu godinu, gdje ću ja s otpadom? Meni je puna kanta, gdje ću ja dva tjedna sa otpadom i ja bih pozvala sve sugrađane da vam pred Ivana Gundulića 15d dovezu kante sa smećem. Moja kanta je puna za tjedan dana, ja nemam gdje s otpadom. Dakle, ja bih voljela dobiti odgovore na ova pitanja. Tko je donio tu odluku, zašto je takva odluka donesena?“

**MARIJAN RADIĆ:** „Ne znam, mislim da govorim hrvatski koliko-toliko razumljivo. Na početku rasprave sam istakao sljedeće; da smo mi, naša tvrtka Odlagalište postala podstanar u svojim prostorijama koje je godinama gradila i da za to plaća naknadu. Pa koji razuman čovjek ne bi uzeo kredit i riješio svoje stambeno pitanje, odnosno poslovni prostor koji će mu biti manja rata za taj kredit nego što je to podstanarstvo koje plaćamo Vodovodu zapadne Slavonije. To je bio razlog zbog čega je ovaj direktor pohvaljen s ove govornice, to je bio poslovni potez i to je bila svrha. Tablica 27 kad sam se referirao na 500 tona kaže ovako; 2015., 3.600 tona, 2017. idemo u plus 3.750 tona, a nas od 1. 1. 2017. veže novi zakon i mi u dvije godine 2017. to smanjuju na 3.600 tona da bi u referentnoj odnosno promatranoj, pardon 2018. to iznosilo 3.125 tona, tu je negdje preko 500 tona. Htio sam to naglasiti da je to bio poslovni potez ovoga direktora i ove Uprave.“

**VINKO GRGIĆ:** „Opet moram spomenuti nekakve stvari vezano za, nekada se zvalo Slavča. Koje godine je bilo 14. ili 15.? Znači Slavča se transformirala u tri poduzeća; Vodovod zapadne Slavonije, odnosno tadašnju Slavču, u Eko-kong i Odlagalište. Ljudi koji su vodili tada taj grad u tom trenutku, gradonačelnik Željko Bigović, zamjenici gospođa Ljiljana Lukačević i gospodin Dario Ban i njihovi direktori, odnosno jedan direktor donesena je vrlo nepravedna odluka o kojoj se ne priča, vrlo nepravedna i nefer odluka po meni i upitna odluka – pravno i javno. Naime, te tri firme su bile jedna firma. Živjeli su u svojim prostorijama u Gajevoj 56. Odluka u tome trenutku, ja ne znam iz kojega razloga, ne znam, nema mi logike, zaista nema logike da se Slavča, tadašnja Slavča postane vlasnik svih nekretnina, Eko-kong i Odlagalište hajdemo mi u podstanare. Znači, bilo bi fer da su podijelili, podijelili su broj radnika, podijelili su nekakvu opremu, što je najgore preuzeli su kredit i Odlagalište i Eko-kong su preuzeli dio kredita, dio troškova, potraživanje od same Slavče, tri milijuna kuna i na ulicu, hajdemo. Oni danas plaćaju njima najam. U međuvremenu zakon uvjetuje da Slavča ide u Vodovod sazapadnom Slavonijom, u tom trenutku mi smo imali više od 80 posto udjela u zajedničkoj firmi, ulazimo u novo poduzeće gdje imamo 43 posto. 43 posto i te firme sada plaćaju najam i jedna i druga Vodovodu zapadna Slavonija koja mi ne upravljamo. Jesmo većinski vlasnik ali ne upravljamo i ljudi da ne plaćaju za razliku rate, dižu kredit, uređuju, što je najgore kupuju od njih prostore jer je sve prepisano na Slavču ljudi moji, ne samo to već i na Tržnici. Kupuju od njih ono što su trebali naslijediti ljudi moji. Bilo bi prirodno i normalno, ali donesene su po meni, nenormalne odluke. Ne znam iz kojih razloga, zaista ne znam, a sada vi meni objasnite da je to fer, nije fer ljudi. Direktor s Upravom, s Nadzornim odborom zahtijeva i moli, ja za tu cijenu najma mogu si srediti prostor, mogu kupiti prostor, mogu ući u to i sada to ne valja , sada to ne valja. Deset načelnika može se ujediniti protiv nas i donositi sve odluke protiv Grada Nove Gradiške kao sastavnog dio Vodovoda zapadne Slavonije. Mogu reći mi ćemo ukinuti ovo vodocrpilište gore na Strmcu jer nemamo interesa i to će biti tako. To je demokracija, više ruku, manje ruku, vidi se i s jedne i s druge strane. Ne vidim razloga zašto debata ide u tom smjeru negiranja pa čak ni usvajanja s vaše strane, ok, to je vaš stav, ali što je bilo prije? Pa vi ste donijeli te ključne odluke koje nisu dobre, nisu pozitivne ni za jedno poduzeće ni za drugo poduzeće. To je prva stvar. Druga je stvar, opet napadate plaće, pa nama je jasna bila vaša politika smanjenja plaća. Cijeloj Gradskoj upravi ste smanjili plaću te tri godine, mi smo ih vratili nazad i još digli i dižemo sad pet posto u sljedećoj godini. Naša politika je dizanja plaća, ne spuštanje i mi se veselimo kada dođe direktor i kada kaže; financijski pokazatelji su takvi da si možemo isplatiti, hajdemo podijeliti našim ljudima da rade. To su mizerne, mislim mizerne, to je daleko ispod državnog prosjeka, ne valja niti to. Što bi bilo da smo smanjili? Što bi bilo da smo smanjili? I treća stvar koja nije vezano za ovu točku, ali vidim ponavlja se. I ja nisam sretan što je ovakva tema na kraju dvanaestoga mjeseca. Ove teme su trebale sa poduzećima gradskim biti 14.11., kada smo donosili Proračun, međutim iz jednog razloga naš stav je da imamo sjednicu Gradskog vijeća ne više od petnaest točaka i zato smo, da se ne bi cijeli dan mučili, međutim meni stižu podaci, odnosno meni stižu materijali sa Županijske skupštine, ne znam je li netko član od vas tamo, Županijska skupština kada ima sjednice Županije između 30 i 40 točaka. Hoćete da radimo 40 točaka pa napravimo svaka tri mjeseca jednu sjednicu po toliko točaka? Zbog toga, isključivo zato smo prebacili prošli puta te točke jer je bilo puno točaka da ide sada ovo, ali nema problema, puknuti ćemo dvadeset pet, trideset točaka jer se Županiji to dopušta, to se tolerira, nitko ne galami, a mi kada imamo koju točku više, od jednom problem. Mislim, neće biti problema i ove točke Dnevnog reda moraju doći ili pred ljeto ili neposredno poslije ljeta jer zaista taj odmak vremenski od godinu dana nema smisla na kraju krajeva. Mi sada govorimo o prijedlozima za 2020., a analiziramo 2018., to se više neće dogoditi, međutim, evo koji je razlog bio tome.

**MARIJANA ŠKARE IVKOVIĆ:** „Javljam se jer čujem u zadnje vrijeme kao i svi vi samo kritike na račun cijena odvoza smeća i svi se žale na to i sigurno nije popularna mjera. Išla sam namjerno provjeriti i u Slavonskom Brodu i u mjestu Otok i svuda su podignute, znači nije to do Nove Gradiške, svuda su podignute. To je zbog regulativa cijene odvoza smeća od sto do dvjesto posto i ja bih voljela reći evo i Vama kolegice Ptačnik da po meni nije skup odvoz smeća, po meni je skupa HRT pristojba. Odvoz smeća je nešto bez čega se ne može, kada to ne bi funkcioniralo tjedan dana onda bismo vidjeli da to zapravo uopće nije skupo. Direktore Furić, Vas pohvaljujem jer niste samo direktor Odlagališta nego ste jedan od djelatnika na kojeg uvijek mogu računati i u 7,15 ako trebam nešto za bilo koji projekt znam da ste na radnom mjestu i da će te dati svaku informaciju i tvrtka Odlagalište ima od nekoliko važnih projekata infrastrukturnih, tu je reciklažno dvorište i sama čujem koje su reciklažno dvorište donijeli koristi građanima. Tamo će se moći 48 vrsti otpada odvesti. Svi mi građani, nadam se da nisam u krivu, svi mi građani moći ćemo od sredine sljedeće godine čak 48 vrsti otpada tamo odvesti i to će biti uključena, biti će besplatno za sve one koji plaćaju odvoz otpada. Tu je i projekt „Naš grad razvrstava otpad“ gdje je direktor uvijek susretljiv sa svim informacijama prema građanima i putem radija i nekoliko velikih projekata je u najavi preko tvrtke Odlagalište tako da smatra da mu svi skupa trebamo dati veliku podršku jer sljedeće godine tri velika projekta idu preko te Tvrtke.“

**ŽELJKO BEŠLIĆ:** „Što se tiče raspodjele, ja se u potpunosti slažem s Vama, te imovine i tako dalje i ovih kredita i tako dalje. Mislim da neću insinuirati ovako ili onako, ja mislim da je to bilo skopčano u vezi s Zakonom o pred stečajnoj nagodbi u kojem se u tom trenutku Slavča našla i sa svim onim dubiozama koje je bilo što se tiče raspodjele toga. Ne znam da li je to pravedno ili nepravedno, mislim da je to tako bilo, a ovo što se tiče kolega Radiću, ovo govori se koliko ja mogu iščitati; miješani komunalni otpad. O tome je riječ. Miješani komunalni, ne sveukupni otpad, nego miješani komunalni, tako je da i nije 500 onda kubika manje nego je tona, odnosno sto kubika je 180,00 kuna, tona je manje.“

**LJILJANA PTAČNIK:** „Ja ću odgovoriti, replicirati; dakle, ja pohvaljujem svaku inicijativu bez daljnjega, ja govorim sada u svoje osobno ime, ja sam za svako povećanje plaća bilo kome tko pošteno i dobro radi svoj posao, ja u to ne sumnjam, dakle bez daljnjega. Ja sada govorim iz perspektive građanina, ja samo ću postaviti pitanje: „Tko je donio i zašto odluku ukoliko je u određene dane blagdana, dakle trebalo se odvoziti smeće?“ Hajdemo sada sve razgrnuti i doći do biti i srži problema, dakle mogu razumjeti povećanje. Svi povećaju, život je postao skuplji, meni je to jasno, zbrinjavanje otpada je skupo i to mi je jasno, morati ćemo onda učiti ekonomizirati otpadom, mene samo zanima; u dva tjedna svatko od vas neka pogleda svoju kantu za smeće. Idemo najjednostavnijim rječnikom govoriti, gdje će te s kantom za smeće? Meni se smeće vozi srijedom, srijeda je Nova godina, ja ne znam gdje ću sa smećem ako mi se ne odveze u srijedu. Mene to zanima.“

**MARIJAN FURIĆ,** nakon što je pozdravio nazočne: „Zahvaljujem se na pitanju, pitanje je na mjestu. Ja ću se malo vratiti unazad budući da se ja bavim gospodarenjem ima upravo trinaest godina. U to vrijeme čekali smo Zakon o održivom gospodarenju otpadom koji je izašao 2013. godine. Mi smo mislili da će taj Zakon puno nama nekako na nekakav način pojednostavniti gospodarenje otpadom i ok, pojednostavnio je. No, međutim uz taj Zakon trebala je doći Uredba. Uredba je došla u jedanaestom mjesecu 2017. godine. Četiri i pol godine smo čekali ovu Uredbu. Ova Uredba propisuje obveze jedinice lokalne samouprave, obveze davatelja usluge i korisnika usluge. U ovoj Uredbi sve lijepo piše kako doći do cijene minimalne javne usluge. Vratiti ću se na to. Dobili smo jedan službeni dopis Ministarstva zaštite okoliša i energetike, samo ću nešto malo pročitati, odnosno ne mi nego sve jedinice lokalne samouprave Kaže: „Zakonom je propisano da je izvršno tijelo jedinice lokalne samouprave dužno na svom području osigurati obavljanje javnu usluge prikupljanja miješanog komunalnog otpada, bio-razgradivog komunalnog otpada, usluge povezane s javnom uslugom i tako dalje i tako dalje.“ Isto tako je Zakonom propisano da izvršno tijelo jedinice lokalne samouprave je dužno osigurati izvršenje obveze odvajanje prikupljenog problematičnog otpada putem reciklažnih dvorišta i mobilnih dvorišta. Zakonom je određeno da je davatelj javne usluge, to ste vi, dužan pružiti javnu uslugu u prikupljanju miješanog komunalnog otpada, bio-razgradivog komunalnog otpada u skladu s Uredbom. Ja sam prošle godine imenovan u šestom mjesecu kao direktorom tvrtke Odlagalište, došao sam na neki način u najnezgodnije vrijeme. Jako puno toga je stavljeno ispred nas što smo mi morali osigurati. Evo, samo ću pročitati vezano za tu Uredbu i vezano za taj dopis Ministarstva. Grad Nova Gradiška i prije je bilo 33 zelenih otoka. Kada je izašla Uredba 2017. godine u 2018. godini bio je iskazan interes preko Fonda za zaštitu okoliša za nabavku komunalne opreme, kanti za papir i plastiku, Grad se javio na taj natječaj. Vrijednost toga projektac je 2.300.000,00 kuna i još do dan danas nisu potpisani ugovori jer su nekakve određene firme iz Zagreba uložile žalbu na taj natječaj. Grad je aplicirao i Projekt izgradnje reciklažnog dvorišta vrijednosti 6,7 milijuna kuna, bespovratna sredstva 4,5 milijuna kuna. Provedba projekta „I naš grad razvrstava otpad“ 382.000,00 kuna i osigurana su sredstva za izradu projektno - tehničke dokumentacije sortirnice, kompostane 400.000,00 kuna. Mi kao davatelj usluge prvo što smo napravili, krenuli sa čipiranjem kanti, opremili vozila za senzorsko očitavanje tih čipova, to su vlastita sredstva 300.000,00 kuna. Opet naglašavam, sve što piše u Uredbi. Ishodili smo Odluku o načinu pružanja javne usluge, ta Odluka je usvojena 30. siječnja 2018. godine od Gradskog vijeća, znači vi ste tu Odluku svi vidjeli. U ovoj Odluci također stoji najmanja učestalost odvoza otpada, najmanje jednom u dva tjedna. Zašto to sada ovdje čitam? Iz toga razloga što, Vi ste gospodine Bešlić rekli da nam je zakonska obveza i gospodin Radić, da moramo smanjiti količinu otpada. Mi pokušavamo to napraviti. Kako ćemo napraviti, na koji način? Pa, mi svi zajedno moramo riješiti, mi pokušavamo smanjiti zakonski koliko možemo, mi smo za 2018. godinu smanjili 288 tona, odnosno 8,8 posto miješani komunalni otpad, toliko je bilo, a trebali smo 26 posto, nismo uspjeli. To nije naša greška. Opet govorim, nismo dobili kante za papir i plastiku od Fonda kako je obećano, kupujemo vreće, imamo 10000 korisnika, svaki mjesec 10000 vreća za plastiku i svaka dva mjeseca za papir. To vam je oko 7.500,00, 8.000,00 kuna mjesečno, samo su nam to troškovi. Dalje gospodine Radić Vaše pitanje za zemljište. Rekao sam ovdje, došao sam do ishođenja odluke, dalje donošenje novog cjenika sukladno Uredbi o gospodarenju komunalnog otpada, znači ishodili smo suglasnost od Grada Nove Gradiške šest jedinica lokalne samouprave, proširili smo djelatnost još dvije općine Cernik, Gornji Bogićevci. Sada radimo ponovno na izmjeni cjenika, malo poslije ću nešto pričati o svemu tome. Projektiramo, odnosno ishodili smo lokacijsku dozvolu za sortirnicu i kompostanu, te već imamo uvjete da se javimo na natječaj budući da je sufinanciranje 85 posto iz EU fondova odnosno iz Kohezijskog fonda. Prvi natječaj za sortirnicu zatvara se 30.06., a drugi natječaj za kompostanu 1. 10.2020. godine. Mi smo nabavili mobilno reciklažno dvorište, a platile su znači Grad Nova Gradiška i šest jedinica lokalnih samouprava. To nas je koštalo nula kuna, mobilno reciklažno dvorište. Od proljeća ćemo krenuti s mobilnim reciklažnim dvorištem, znači u svako naselje će doći. Zašto to prije nismo napravili, s toga razloga što je potrebna E-kategorija i dva vozača smo poslali na osposobljavanje. Kupili smo jedno rabljeno komunalno vozilo, imali smo tri, sada imamo četiri samo iz toga razloga što moramo odvojeno prikupljati taj korisni otpad. Nabavili smo kontejnere za reciklirani otpad u dvorištu Remonta, imamo tamo pod nadzorom od 7,00 do 15,00 sati, jedan naš djelatnik tamo radi i mogu vam kazati da je to dosta uredno, ne znam tko je bio unazad tjedan dana, ondje ima sedam kontejnera. Preuzeli smo obvezu sakupljanja otpada oko zelenih otoka, otkupili smo zemljište 2,7 hektara, 126.000,00 kuna to su također vlastita sredstva. Digli smo kredit putem HBOR-a za kupnju i uređenje poslovnog prostora s kamatom od 1,75 posto. To vam niti jedna firma nije bila komunalna osim nas, naravno mora se malo i pohvaliti. Pokretanje ovrha, dosada smo imali jednu tvrtku iz Zagreba koja je pokretala ovrhe i uzimala za te ovrhe 900,00 kuna. To sada radimo sami. U pravu ste 1,6 milijun kuna imamo potraživanja od 1. 1.2014. godine, to su strašno velika sredstva za malu tvrtku. Nažalost kakav će biti ishod ne znam niti ja jer nemamo se jednostavno od čega naplatiti jer ljudi nisu u radnom odnosu. Mi nismo propustili priliku da nismo pokrenuli ovrhe na vrijeme, to se nije dogodilo i ove godine do sada imamo nekih 280 ovrha u vrijednosti nekih devedesetak tisuća kuna. Vezano za odvoz otpada ovo što ste rekli da slijedeće godine nećemo voziti otpad. Da, takvog smo razmišljanja iz toga razloga što pokušavamo, a to nas svi na neki način i traže od nas da pokušamo smanjiti količinu otpada. Kako ćemo pokušati smanjiti količinu otpada, evo na taj način da – pokušajte odvojiti što više vrsta otpada pa će ta kanta može biti dovoljna za dva tjedna. To je možda jednom ili dva puta će biti godišnje, a druga stvar kako sada naplaćujemo odvoz otpada po dizanju kanti tako da za taj dan vam nećemo ništa naplatiti i iz toga razloga smo mišljenja, to je bila moja odluka, ne mora značiti da se ta odluka ne može promijeniti, promijeniti će se, ako bude potrebe promijeniti će se. Sada iz nekakvog iskustva govorim da sad unazad koliko smo imali ovih praznika, ako je recimo praznik srijedom, mi vozimo subotom, 25 maksimalno 30 posto ljudi iznesu kante i mislim s tim načinom da ćemo uspjeti smanjiti količinu otpada, s tim načinom mislim da ćemo uspjeti što više prikupiti recikliranog otpada, a to nas zakon tjera. Druga stvar po pitanju cijene, naravno tu ste u pravu. Poskupljenje cijene, zašto? I ja se pitam zašto? Ako vi odvajate i ja sam korisnik, svi smo mi korisnici, ako mi sada odvajamo plastiku, odvajamo papir, odvajamo tekstil, odvajamo staklo i ostane nam malo otpada, jedna vrećica i ta vrećica da košta 70,00 kuna. Zašto? Pa iz toga razloga što mi kao komunalci muku mučimo, nemamo kuda sa plastikom, mi pokupimo plastiku i vozimo u Slavonski Brod i po toni plaćamo 1.500,00 kuna plus PDV. Mi smo imali ugovor za otkup papira, bio je 0,50 kuna po kili, bio po 0,40 kuna po kili, pa 0,35 kuna, evo sada od 1. 1. ide 0,20 kuna po kili što je po toni 200,00 kuna, a moram ga odvesti u Slavonski Brod i rekli su da će najvjerojatnije za tri mjeseca biti nula, papir. Imamo 28 kubika čistog stakla, dobili smo ponudu da nam to odvezu s Odlagališta; 4.000,00 kuna moramo platiti. Tekstil vozimo u Zagreb, znači to je bez naknade ali imamo trošak puta i vozila i dnevnice i autoceste i tako dalje i to je razlog zašto je došlo do poskupljenja cijene javne usluge. Sljedeća točka Dnevnog reda biti će donošenje izmjene Odluke pa ćemo malo oko svemu tome pričati zašto, iz toga razloga što opet će cijena, cjenik javne usluge moramo ga mijenjati, a samo da napomenem da će ostati za fizičke osobe ovako kako jeste. Ja se zahvaljujem ako ima još bilo kakvo pitanje, ja stojim na raspolaganju.“

Budući se za raspravu nije više nitko javio, Predsjednica Gradskog vijeća stavila je Izvješće na glasovanje

Gradsko vijeće Grada Nove Gradiške glasovanjem 10 „za“, 4 „protiv“, bez „suzdržanih“ članova vijeća od glasovanja, na temelju članka 34. alineja 2. Statuta Grada Nova Gradiška („Novogradiški glasnik“, broj 1/18), donijelo je

**ZAKLJUČAK**

**o prihvaćanju Izvješća o radu**

**društva Odlagalište d.o.o. Nova Gradiška za 2018.**

KLASA: 363 – 02/19 – 01/13

URBROJ: 2178/15-01-19-04

(Izvješće kao i Zaključak prilog su ovom Zapisniku i čine njegov sastavni dio.)

**Točka 10. PRIJEDLOG ODLUKE O UKIDANJU STATUSA OPĆEG DOBRA NA KČ.BR. 4184/2 K.O. NOVA GRADIŠKA**

Predsjednica Gradskog vijeća otvorila je raspravu.

**VLATKO GREINER**, u ime Kluba vijećnika SDP-a: „Ovdje imamo Prijedlog odluke o ukidanju statusa općeg dobra, dakle tu se radi o predmetnoj čestiti na kojoj je izgrađena trafo stanica, sada da ne čitam katastarske čestice, znači koja je u vlasništvu Hrvatske elektroprivrede Zagreb koja je s Gradom Nova Gradiška zaključila predugovor o kupnji dijela te katastarske čestice u Novoj Gradiški. I sada budući da se ne može izvršiti prodaja nekretnine koja ima status općeg dobra potrebno je da Gradsko vijeće donese Odluku o ukidanju istoga toga dobra da bi se ta nekretnina, odnosno kupoprodaja mogla realizirati. Mi smo za to i glasati ćemo da se ukine status općeg dobra i to je to.“

**ANTUN ŠKVORČEVIĆ**, u ime Kluba vijećnika HDZ-a: „Mi smo razmatrali isto tako ovu točku Dnevnog reda radi se o imovinsko pravnim odnosima i kao što je rekao kolega Greiner, mi ćemo prihvatiti tu Odluku.“

Budući se za raspravu nije više nitko javio, Predsjednica Gradskog vijeća stavila je prijedlog ove Odluke na glasovanje.

Gradsko vijeće Grada Nove Gradiške glasovanjem 14 „za“, nitko „protiv“, bez „suzdržanih“ članova vijeća od glasovanja, na temelju članka 35. Zakona o vlasništvu i drugim stvarnim pravima (NN 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12 i 152/14) i članka 34. alineja 2. Statuta Grada Nova Gradiška („Novogradiški glasnik“, broj 1/18), donijelo je

**O D L U K U**

**o ukidanju statusa Općeg dobra**

KLASA: 940 – 01/19 – 01/09

URBROJ: 2178/15-01-19-3

(Odluka je prilog ovom Zapisniku i čini njegov sastavni dio.)

**Točka 11. PRIJEDLOG ODLUKE O DAVANJU SUGLASNOSTI ZA KUPNJU NEKRETNINA:**

**a) za potrebe grada Nova Gradiška u Mjesnom odboru „ Jug“,**

**b) za proširenje gradskog groblja**

Predsjednica Gradskog vijeća otvorila je raspravu.

**VINKO GRGIĆ**: „Naime, željom Mjesnog odbora JUG, željom određenih udruga stupili smo u kontakt sa župnikom Ivom Štivičićem o kupnji, odnosno kupoprodaji nekretnine, hajdemo reći bivše crkve, onih dvorišnih prostorija i cijelog onog prostora za potrebe i Mjesnog odbora, za potrebe i udruga, prvenstveno Trenka, oni bi čak imali svoj izložbeni prostor gdje bi svoje narodne nošnje prikazali. Krenuli smo u razgovore, pregovore tijekom ove godine. Cijena koju smo naručili sudskog vještaka da procjeni je preko milijun kuna, ono što smo se dogovorili za 300.000,00 kn i evo mislim da nemamo razloga da to ne uzmemo, ne kupimo i u jednom trenutku pretvorimo praktički u dom kao što imamo u Prvči, u Ljupini, u Maloj itd. To je prva nekretnina.

Druga nekretnina je vezana za groblje. Vi znate, na žalost, svi koji odemo na groblje iz različitih razloga, pogotovo kada su sahrane ove nove, pa prošetamo skoro kilometar ondje na jug, jer u ovom trenutku mi imamo zemljište, do duše veliko, ali preko puta ceste u onoj ulici kojom se dolazi sa južne strane. Ne bi bilo zgodno da prelazimo svaki puta cestu, ne bi bilo zgodno da to ostane tako. Razmišljali smo o više varijanti. Prva čestica do nas je negdje 5.400 m². Htjeli smo dogovoriti se s ljudima, oni su na početku jako puno tražili, kasnije smo razmišljali o mogućnosti izvlaštenja, to zahtjeva i građevinsku, odnosno lokacijsku dozvolu, sudske postupke itd. Nismo htjeli kontaminirati odnose iako ja te ljude nikada nisam ni vidio, došli smo raspitali smo se kolika je minimalna cijena koja bi mogla biti tamo. Riječ je naime o otprilike oko 100 kn po m² , riječ je o 540.000,00 kn. Nama je to prihvatljivo s tim što na tom prostoru možemo imati 500 grobnica. Svake godine u gradu se u prosjeku napravi 50 novih, uz postojeće, 50 novih, to znači da ćemo po toj matematici ili po toj statistici sljedećih deset godina sigurno imati dovoljno prostora za to. Da ne govorim za prihode koji su ogromni, to su milijunski i višemilijunski prihodi, naravno i rashodi određeni tvrtki Eko-konga koja obavlja tamo izgradnju toga i sve ostalo, tako da ima smisla sve i zato molim vas da podržite ovo jer je svima, građankama i građanima u interesu da to bude, tako da ne kažem svima nama je u interesu. Biti će nam u interesu jednoga dana.“

**IVAN ADŽIĆ**, u ime Kluba vijećnika SDP-a: “Nakon ovoga svega što je rečeno mi ćemo samo podržati ovaj Prijedlog.“

**ŽELJKO BEŠLIĆ**, u ime Kluba vijećnika HDZ-a: „S obzirom na točku a) evo mi ćemo to podržati velikodušno, napokon da i Jug dobije nešto lijepo, evo jedan lijep poklon za Božić. U tome dijelu ja bih Vas molio da nekako gledamo u sklopu nekakvog rebalansa itd., pošto nismo imali pojma, odnosno nismo imali saznanja i spoznaja da će taj objekt biti na prodaju, odnosno da ćemo ga kupiti. Razgovarali smo o izgradnji pa to nije moglo ići, onda da uzmemo u nekakvom budućem rebalansu, da uvrstimo nekakvi projekt koji bi taj prostor cijeli sveukupno revalorizirali, odnosno prenamijenili i presložili to na nekakav drugi način koji će biti prihvatljiviji nego što je to sada u ovom trenutku.

Što se tiče groblja, isto tako ćemo podržati, evo mi smo dovedeni u takvu situaciju, mislim da sada više možda i nema više mjesta za ukop. Samo bih još priupitao da li se na toj parceli planira, što smo imali onaj Memorijalni centar, odnosno kako se to već zove, nekakva dvorana za posljednji ispraćaj, da li je to tu ili ćemo to morati negdje na drugom mjestu.

**VINKO GRGIĆ**: „Ne znam sada da li smo mi maknuli taj DPU izvan snage, nisam siguran. To ćemo javiti.“

**GORAN TOMLJANOVIĆ**: „Nije maknut, on je na drugoj čestici još uvijek stoji.“

**ŽELJKO BEŠLIĆ**: „Dobro, bez obzira na to mi ćemo to podržati.“

**LJILJANA PTAČNIK**: „Ja vjerujem da apeliram u ime svih nas i svih naših sugrađanki i sugrađana da se napravi nat krov tamo gdje je pogrebna povorka ili kao zaštitu od kiše ili kao zaštitu od sunca i opet apeliram ako je ikako moguće da se nekako promijeni vrata mrtvačnice da ona više ne gledaju na cestu, nego da budu okrenuta prema groblju. Ja opet, mislim to nije velik novac, a kudikamo pridonosi dignitetu svih tih događaja. Pa evo Gradonačelnik je rekao i za sve nas to je nekakav budući dobrobit.“

**VINKO GRGIĆ**: „Još jedan mali apsurd na temu prošloga moga izlaganja, na prošloj točki, taj plato nije bio naš. Međutim, sada je, kupili smo ga za pedeset i nešto tisuća kuna, pitajte me od koga, od Slavče, od Vodovoda zapadna Slavonija. Znači još jedan apsurd koji smo morali platiti.“

Budući se za raspravu nije više nitko javio, Predsjednica Gradskog vijeća stavila je Prijedlog odluke o davanju suglasnosti za kupnju nekretnina za potrebe grada Nova Gradiška u MO „Jug“ na glasovanje.

c

**a)** Gradsko vijeće Grada Nove Gradiške glasovanjem 14 „za“, nitko „protiv“, bez „suzdržanih“ članova vijeća od glasovanja, na temelju članka 34. stavak 1. alineja 13. Statuta Grada Nova Gradiška („Novogradiški glasnik“, broj 1/18), donijelo je

**O D L U K U**

**o davanju suglasnosti za kupnju nekretnina za potrebe grada Nova Gradiška u Mjesnom odboru „Jug“**

KLASA: 940 – 06/19 – 01/01

URBROJ: 2178/15-01-19-03

(Odluka je prilog ovom Zapisniku i čini njegov sastavni dio.)

Nakon toga predsjednica Gradskog vijeća stavila je Prijedlog odluke o davanju suglasnosti za kupnju nekretnine za proširenje gradskog groblja na glasovanje.

**b)** Gradsko vijeće Grada Nove Gradiške glasovanjem 14 „za“, nitko „protiv“, bez „suzdržanih“ članova vijeća od glasovanja, na temelju članka 34. stavak 1. alineja 13. Statuta Grada Nova Gradiška („Novogradiški glasnik“, broj 1/18), donijelo je

**O D L U K U**

**o davanju suglasnosti za kupnju nekretnina za proširenje gradskog groblja**

KLASA: 940 – 06/19 – 01/02

URBROJ: 2178/15-01-19-03

(Odluka je prilog ovom Zapisniku i čini njegov sastavni dio.)

**Točka 12. PRIJEDLOG ODLUKE O II. IZMJENAMA I DOPUNAMA ODLUKE O NAČINU PRUŽANJA JAVNE USLUGE PRIKUPLJANJA MIJEŠANOG KOMUNALNOG OTPADA I BIORAZGRADIVOG KOMUNALNOG OTPADA NA PODRUČJU GRADA NOVA GRADIŠKA**

Predsjednica Gradskog vijeća otvorila je raspravu.

**MARIJAN RADIĆ**, u ime Kluba vijećnika SDP-a: „O otpadu ćemo uvijek i morati ćemo u dogledno vrijeme često raspravljati. Odmah na početku svoje rasprave da kažem sljedeće, trenutno važeće cijene, koliko god mi vikali da su visoke i ovo su još uvijek vrlo niske za uslugu koju primamo, za troškove koje imamo. Na žalost kolegice i kolege o jednoj stvari bi želio samo da započnem, svi gradovi uvode rentu za one koji žive pokraj smetlišta, ja živim u Prvči. Pametnom dosta. Vlada Republike Hrvatske je 30.1. 2018. donijela Uredbu da bi 6. lipnja iste godine Uredba bila dopunjena i izmijenjena i obadva puta smo mi na Gradskom vijeću to ispoštivali. Do dana današnjega mnoge stvari koje tada nisu bile predviđene tom zakonskom uredbom nisu realizirane. Nešto o tome je govorio onaj tko najviše zna, a to je direktor naše tvrtke pa nam je rekao da smo mi, odnosno Grad, ne tvrtka koja se bavi skupljanjem komunalnog otpada, nego Grad kao jedinica lokalne samouprave je izradio, aplicirao je program koji je prošao, ali do dan danas realizirano ništa nije. Radi se o kantama, radi se o odvojenim posudama za odvojeno prikupljanje komunalnog otpada. Mi danas, ovdje imamo pred sobom II Izmjene i dopune, a ni I još nisu na pravi način zaživjele kojima se naravno regulira što to znači kućanstvo, to smo svi mi, nas 10000 otprilike, šta to znači pravni subjekti, to je otprilike 500 korisnika našoj tvrtki Odlagalište. U budućem vremenu imamo Pravilnik koji je definirao, a i ovaj to definira da više nije izuzeo taj tzv. fiksni dio koji je fiksan i jedinstven je za sve korisnika, pa šta se događa i tu. I sada imamo kažu, svi ćemo platiti jednako taj osnovni dio plus po odvozu toliko i toliko, pa će, govorim sada napamet, uzimam Vas profesorice kao primjer i sebe, Vi ćete iznijeti osam puta mjesečno pa ćete platiti 8x5 = 40,00 kn + 47,00 što je 87,00, ja ću dva puta pa ću manje platiti. Ali vidi sada jarca, imate Franju Kikića i mene, Franjo ima tvrtku ima onaj od 1000 litara kontejner, a ja imam kantu od 120 litara. U startu smo jednaki, to je ta nepravda koja se provlači po medijima, ako malo pratite, to je to što ljude peče i boli i traže se izmjene. Ali ove izmjene to ne reguliraju, znači mi možemo očekivati, zato sam rekao da možemo vrlo brzo očekivati još sljedeće izmjene koje će obuhvatiti upravo ovu problematiku, a vjerojatno i onu problematiku koja se tiče rente. Mi na ovom Vijeću uopće nismo još o renti razgovarali, to mora doći na Dnevni red, to će doći na Dnevni red, nema dilema nikakvih. Zato pozivam, ovo je više tehničke prirode, tu je sad sastavljen novi Pravilnik, odnosno novi Ugovor, ne znam uopće kako bi to nazvao u kojoj definirana su kućanstva, definirane su privatne osobe gdje imamo sedam kategorija tih, pravni subjekti, pa idemo od dječjeg vrtića pa sve do željezničkih postaja i definirane su kazne koje nisu u Pravilniku koji smo usvojili 2018. definirane, nisu bile jasne, odnosno čak visina nije bila određena. Znači svrha ovoga Pravilnika je da imamo, ja bih to nazvao prijelaznu odredbu do novog Pravilnika, pa mi ćemo podržati to, naravno.“

**ANTUN ŠKVORČEVIĆ**, u ime Kluba vijećnika HDZ-a: „Mi ćemo se suzdržati na ovu točku Dnevnog reda zbog svih stvari, ne bih htio ulaziti u detalje.“

**LJILJANA PTAČNIK**: „Ma ja sam isto umorna naravno, kao i svatko od nas, tim više, ja sam žena, mi smo žene slabije i manje otporne, ali je kolega i prijatelj Marijan lijepo rekao, dakle ja bih voljela kao građanka Nove Gradiške imati mogućnost da mi se odvozi smeće jednom tjedno ili dva puta tjedno ili jednom u dva tjedna koliko god to koštalo. Onda uvedimo tarife za učestalost odvoza smeća, pa ću ja imati mogućnost u koliko mi je kanta puna to javim i odvezete mi smeće. Ja ću to naknadno platiti ako želim da mi kanta smeća ne smrdi u dvorištu, ali da mi se odvozi kanta za smeće jednom u dva tjedna. Sada zamislite obitelji s malom djecom i pelene itd. i krene ljeto i 30 stupnjeva temperature, mislim da sam sve rekla. Ja ću biti protiv ovakvog Prijedloga.“

**LJEPŠA RAKAS-VUJČIĆ**: „Ja bih samo pitala direktora da li ako ovo usvojimo se nama poveća ponovno cijena. Nije mi baš ovo jasno.“

**MARIJAN FURIĆ**: „Izmjena Uredbe i na osnovu Izmjene Uredbe moramo izmijeniti Odluku koju ste kao Gradsko vijeće donijeli 30. siječnja 2018. godine. To se odnosi, znači, korisnik kućanstvo do sada je bilo fizičke osobe i korisnik koji nije kućanstvo, odnosno bile su pravne osobe. Tu se mijenja, sedam potkategorija tu se mijenja i mijenja se minimalna javna usluga, to mora Gradsko vijeće donijeti tu Odluku. Do sada cjenik koji smo bili napravili, jedinice lokalne samouprave, načelnici, gradonačelnik sam je dao suglasnost na našu cijenu. Sada bi vi kao Gradsko vijeće trebali podržati tu cijenu. Naime o čemu se radi, minimalna javna usluga je 42,00 kn bez PDV-a i sada i ostat će takva. Znači ostat će takva, mi ne povećavamo niti lipe fizičkim osobama, odnosno osobama koje su kućanstvo, a za pravne osobe npr. Vaš slučaj u Vašoj srednjoj školi. Vi imate kontejner od 1100 litara, minimalna javna usluga sada ju plaćate 350,00 kn, po ovoj novoj Odluci ćete plaćati 50,00 kn. To nama komunalcima ne odgovara, pazite, minimalna javna usluga sa 350,00 ide na 50,00 kn. Druga stvar, varijabilni dio sada Vam ispada za kontejner od 1100 litara 49,72 , a tu ćemo povećati možda za duplo, mi već imamo cjenik u pripravnosti, a ne možemo mi sada cjenik objaviti dok vi ne donesete Odluku i onda će Vama biti u interesu da mjesečno npr. Vaša škola tri puta izveze kontejner, a ne četiri puta i Vi ćete tu uštedjeti 100,00 kn. Na ovome sada cjeniku vama se ne isplati ništa, sada ćete puno više uštedjeti. Znači minimalna javna usluga ide sa 350,00 na 50,00 kn, varijabilni dio se sa 49,00 kn povećava recimo na 90,00 kn. U tome dijelu je izmjena ove Odluke, samo u tome dijelu samo za poslovne, za fizičke osobe ostaje sve jednako kako jest.“

**LJEPŠA RAKAS-VUJČIĆ**: „I fiksni i varijabilni?“

**MARIJAN FURIĆ**: „Da, da, ostaje i jedno i drugo ostaje, za fizičke osobe, znači za Vas, za mene ostaje sve isto.“

**LJEPŠA RAKAS-VUJČIĆ**: „To ulazi u Zapisnik što ste rekli.“

**MARIJAN FURIĆ**: „Naravno. Druga stvar, evo samo radi usporedbe, 31.5. 2019. godine Grad Kutina, njihov cjenik, evo pravne osobe spremnik 1100 litara 4 odvoza 1.830,83 kn, a kod nas je 549,00 kn.. Za fizičke osobe kontejner od 120 litara u Kutini je 141,01 kn za četiri odvoza 141,00 kn, a kod nas je 69,14 kn sa PDV-om, kod njih 141,00, a Kutina je udaljena od Nove Gradiške 50 km. Slavonski Brod ima cijene iste kao i mi jer smo se na neki način tako dogovorili i Grad Požega isto ima cijene kao i mi, a Kutina je otišla daleko iznad sviju nas.“

Budući se za raspravu nije više nitko javio, Predsjednica Gradskog vijeća stavila je Prijedlog odluke na glasovanje.

Gradsko vijeće Grada Nove Gradiške glasovanjem 11 „za“, 1 „protiv“, 3 „suzdržanih“ članova vijeća od glasovanja, na temelju članka 30. stavka 7. Zakona o održivom gospodarenju otpadom („Narodne novine“, br. 94/13 i 73/17), članka 4. Uredbe o gospodarenju komunalnim otpadom („Narodne novine“, broj 50/17 i 84/19) i članka 34. stavak 1. alineja 2. Statuta Grada Nova Gradiška („Novogradiški glasnik“, broj 1/18), donijelo je

**O D L U K U**

**o II. izmjenama i dopunama Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada na području grada Nova Gradiška**

KLASA: 363 – 02/17 – 01/14

URBROJ: 2178/15-01-19-9

(Odluka je prilog ovom Zapisniku i čini njegov sastavni dio.)

**Točka 13. PRIJEDLOG ODLUKE O EVIDENCIJI KOMUNALNE INFRASTRUKTURE GRADA NOVE GRADIŠKE**

Uvodno pojašnjenje podnio je Goran Tomljanović, v.d. pročelnika Upravnog odjela za komunalne djelatnosti.

**JELENA KOVRE**, u ime Kluba vijećnika SDP-a: „Podržat ćemo ovo.“

**ŽELJKO BEŠLIĆ**, u ime Kluba vijećnika HDZ-a: „Klub će isto podržati. Ja sam gledao neke tu malo čestice, malo to pogledajte pa popravite.

**GORAN TOMLJANOVIĆ**: „Biti će tu dopunjavanja vjerojatno.“

Budući se za raspravu nije više nitko javio, Predsjednica Gradskog vijeća stavila je Prijedlog odluke na glasovanje.

Gradsko vijeće Grada Nove Gradiške glasovanjem 15 „za“, nitko „protiv“, bez „suzdržanih“ članova vijeća od glasovanja, na temelju članka 59., 62. i 63. Zakona o komunalnom gospodarstvu („Narodne novine“, broj 68/18) i članka 34. Statuta Grada Nova Gradiška („Novogradiški glasnik“, broj 1/18), donijelo je

**O D L U K U**

**o komunalnoj infrastrukturi Grada Nova Gradiška i njezinom pravnom statusu**

KLASA: 023 – 08/19 – 01/17

URBROJ: 2178/15-01-19-03

(Odluka je prilog ovom Zapisniku i čini njegov sastavni dio.)

**Točka 14. PRIJEDLOG ODLUKE O RASPODJELI REZULTATA POSLOVANJA ZA 2018.**

Uvodno pojašnjenje podnijela je Ljiljana Ranisavljević, v.d. pročelnice Upravnog odjela za financije.

Predsjednica Gradskog vijeća otvorila je raspravu.

**ZORAN GAZIBARIĆ**, u ime Kluba vijećnika SDP-a: „Klub vijećnika SDP-a razmotrio je ovu Odluku i kao takvu će je i prihvatiti.“

**ANTUN ŠKVORČEVIĆ**, u ime Kluba vijećnika HDZ-a: „Klub vijećnika HDZ-a će biti suzdržan vezano za ovo iz toga razloga što jednostavno za sam Proračun nismo bili , znamo kako je to sve skupa išlo, a tehnički dio što se tiče financija i to to podržavamo, to je odrađeno korektno tako da mi ostajemo suzdržani što se ovoga dijela tiče.“

Budući se za raspravu nije više nitko javio, Predsjednica Gradskog vijeća stavila je Prijedlog odluke na glasovanje.

Gradsko vijeće Grada Nove Gradiške glasovanjem 10 „za“, nitko „protiv“, 4 „suzdržana“ člana vijeća od glasovanja, na temelju članka 82. stavka 2. Pravilnika o proračunskom računovodstvu i računskom planu („Narodne novine“, broj 124/14, 115/15, 87/16 i 36/18) i članka 34. Statuta Grada Nova Gradiška („Novogradiški glasnik“, broj 1/18) donijelo je

**O D L U K U**

**o raspodjeli rezultata poslovanja za 2018.**

KLASA: 400 – 06/19 – 01/10

URBROJ: 2178/15-01-19-3

(Odluka je prilog ovom Zapisniku i čini njegov sastavni dio.)

**Točka 15. PRIJEDLOG PROGRAMA RADA GRADSKOG VIJEĆA GRADA NOVE GRADIŠKE ZA 2020.**

Predsjednica Gradskog vijeća otvorila je raspravu.

**JELENA KOVRE**, u ime Kluba vijećnika SDP-a: „Proučili smo, sve je jasno, sve je transparentno, sve je kao i uvijek do sada, jedino što bih ja molila ako smijem zamoliti poštovanu kolegicu vijećnicu Ljiljanu Lukačević samo da malo pojasni ovaj prijedlog koji smo dobili u papirima jer moram priznati da ga ja osobno baš nisam shvatila pretjerano i voljela bih da ga malo pojasnite. Mi ćemo to podržati.“

**LJILJANA LUKAČEVIĆ**, u ime Kluba vijećnika HDZ-a: „Naime, dobili smo od strane tajnika ispred Ureda grada poziv da predložimo dinamiku rada Gradskog vijeća, točke dnevnog reda. Naš Klub se očitovao tako kako je zapravo na kraju i prikazano u samom ovome Prijedlogu programa rada da nemamo nekakvih posebnih želja i da smatramo da uistinu sve ono što dođe na dnevni red i kada dođe na dnevni red treba biti prilagođeno potrebama naša tri upravna odjela i potrebama naših ustanova u vlasništvu Grada, odnosno gradskih ustanova. Zadovoljni smo naravno kako je ovo posloženo, ja ću samo upitati jednu stvar kod Upravnog odjela za komunalne djelatnosti ovo što je predviđeno za razdoblje siječanj-lipanj u I polugodištu, Izvješće o izvršenju plana gospodarenja otpadom na području grada Nova Gradiška za period 2017.-2022. za koje konkretno razdoblje će ovo Izvješće nagodinu ići. Da li za razdoblje 2017.-2019. ili samo 2019.“

**ZLATKO ZEBIĆ**: „To je petogodišnji plan, a izvješće je za svaku proteklu godinu.“

**LJILJANA LUKAČEVIĆ**: „To znači da će biti Izvješće za 2019. godinu. Mislim da smo se zapravo već složili, ovo je prijedlog našega Kluba da se uistinu ova izvješća o kojima smo danas raspravljali, dakle izvješće Industrijskog parka, Vodovoda zapadna Slavonija, Odlagališta i Eko-konga prebaci zaista u prvi početak drugoga polugodišta jer evo i sami direktori su se tako složili, oni izvješće FINI moraju do 30.6. predati, pa zaista ne vidimo razloga da bude u prosincu na kraju godine. Ako je moguće na prvoj sjednici drugog polugodišta tekuće godine. Dakle, naš Klub će definitivno podržati ovakav Program.“

Budući se za raspravu nije više nitko javio, Predsjednica Gradskog vijeća stavila je Program rada Gradskog vijeća na glasovanje.

Gradsko vijeće Grada Nove Gradiške glasovanjem 15 „za“, nitko „protiv“, bez „suzdržanih“ članova vijeća od glasovanja, na temelju članka 34. stavak 1. podstavak 21. Statuta Grada Nova Gradiška („Novogradiški glasnik“, broj 1/18), donijelo je

**PROGRAM RADA**

**Gradskog vijeća Grada Nove Gradiške za 2020.**

KLASA: 022 – 06/19 – 01/31

URBROJ: 2178/15-01-19-4

(Program rada prilog je ovom Zapisniku i čini njegov sastavni dio.)

**LJEPŠA RAKAS-VUJČIĆ**: „Poštovane kolegice i kolege, zahvaljujem se svima na suradnji, nekada je bilo lijepo, nekada manje lijepo, ali mislim da smo to ipak sve nekako dobro izgurali, da nije baš bilo nekakvih većih prijepora, da smo svi radili u interesu naših građana, koji su nas izabrali. Svima vama čestitam Novu godinu i želim blagoslovljen Božić, da se lijepo provedete u krugu svojih obitelji, da zaboravite i na Gradsko vijeće i na sjednice i na sve probleme, a onda startamo iduće godine.“

Zatim je Predsjednica zaključila rad 19. sjednice Gradskog vijeća Grada Nove Gradiške u 16,50 sati.

**VODITELJ ZAPISNIKA PREDSJEDNICA**

**GRADSKOG VIJEĆA**

Nela Bednarik

Ljepša Rakas Vujčić, dr.med.

KLASA: 021 – 05/19– 01/20

URBROJ: 2178/15-01-19-2